ሓሙሽተ ሰኔራት ኣሜሪካ ንፍሉይ ልኡኽ ቀርኒ ኣፍሪቃ ጀፈሪ ፌልትማን ደብዳበ ፅሒፎም

ኣብ ቀርኒ ኣፍሪካ ፍሉይ ልኡኽ ዩናይትድ ስቴትስ ጀፈሪ ፌልትማን ካብ ሎማዕንቲ 4 ግንቦት ክሳብ 13 ግንቦት 2021 ናብ ግብፂ፣ኤርትራ፣ኢትዮጵያን ሱዳንን ክጉዓዙ እዮም።እዚ ከምዚ ኢሉ እንከሎ ሓሙሽተ ሰኔተራት ዩናይትድ ስቴትስ ኣምባሳደር ጀፈሪ ፌልትመን ጉዕዙኦም ኣብ ኢትዮጵያ ምርግ ጋእ፣ተሓታትነትን ኩሉ ሓቆፍ ኣገባብ ንኸውን ንምትብባዕ ክጥቀምሉ ፀዊዖም። ፍሉይ ልኡኽ ኣማባሳደር ጀፈሪ ፌልትማን ኣብ ኢትዮጵያ ምስ ሰበስልጣን መንግስቲ ከምኡ እውን ሕቡራት መንግስታትን ሕብረት ኣፍሪካ ክዘራረቡ ዮም።ምስ ዝተፈላለዩ ፖለቲካዊ ኣካላትን ሰብኣዊ ትካላትን እውን ክዘራረቡ እዮም ኢሉ ኣሎ ኣብ ኣዲስ ኣበባ ኤምባሲ ኣሜሪካ ኣብ ዘውፅኦ መግለፂ። ናይቶም ፍሉይ ልኡኽ ናይ ቀርኒ ኣፍሪካ ጉዕዞ እቲ ነንባዕሉ ዝተኣሳሰረ ናይ ፖለቲካ፣ናይ ፀጥታን ሰብኣዊ ቅልውላዋትን ብዘላቒ ዲፕሎማሲያዊ ፃዕሪ ንምምራሕ ቅርቡነት ናይቲ ምምሕዳር ዘርኢ እዩ ይብል እቲ መግለፂ።ስለዝኾነ ድማ ነዚ ንምዕዋት ፖሊሲ ዩናይትድ ስቴትስ ኣብቲ ዞባ ከተሓባብሩ እዮም ይብል እቲ ናይ ኤምባሲ መግለፂ ብምውሳኽ። ብዝተኣሳሰረ እቶም ፍሉይ ልኡኽ ናብ ቀርኒ ኣፍሪካ ቅድሚ ምጋሾም ሓሙሽተ ሰኔተራት ዩናይትድ ስቴት ንጀፈሪ ፌልትማን ኣብዝፀሓፉዎ መልእኽቲ ኣብ ኢትዮጵያ ምርግጋእን ተሓታትነትን ንክረጋገፅ ከተባብዑን ኩሉ ሓቆፍ ኣገባብ ክኸውንን ፀዊዖም ኣለው። ሰኔተር ቤን ካርዲን ካብ ሜሪላንድ፣ሰኔተር ቲም ኬይን ካብ ቨርጂኒያ፣ጃኪ ሮሰን ካብ ኔቫዳ፣ኮሪ ኤ ቡከር ካብ ኒው ጀርሲን ኤድ ማርኪ ካብ ማሳቹስተስን ኩሎም ሓሙሽቲኦም ኣባላት ዴሞክራቲክ ፓርቲ እዮም። ‘'ካብ መጀመሪያ ወርሒ ሕዳር ጀሚሩ ኣብ ክልል ትግራይ ብሰንኪ ዝተፈጠረ ግጭት ኣብ ሰብኣውነትን ሰብኣዊ መሰላትን ዝወረዱ ሳዕቤናት ብዓሚቕ ተሻቒልና ኢና’’ ኢሎም እቶም ስኔተራት። ካብዚ ብተወሳኺ 1.7 ሚሊዮን ሰባት ኣብ ውሽጢ ምምዝባሎምን 62,000 ድማ ናብ ሱዳን ክሃድሙ ከምዝተገደዱን 4.5 ሚሊዮን ሰባት ህፁፅ ረድኤት ከምዘድልዮምን ገሊፆም። ብሓይልታት ፀጥታ ሰፊሕ ፆታዊ ዓመፅን ፆታ መሰረት ዝገበረ ህውከትን ሓዊሱ ኣብ ልዕሊ ስቪላት ከበድቲ ሰብኣዊ መግሃስታት ምፍፃሞም ዝሕብሩ ብርክት ዝበሉ እሙናት ፀብፃባት ምውፅኦም እውን ወሲኾም ገሊፆም። እቲ ደብዳበ ቀዳማይ ምንስቴር ኣብይ ኣሕመድ ኣብቲ ክልል ዘይተደረት ሰብኣዊ ተበፃሕነት ክህሊ፣ወታደራት ኤርትራን ዘይመንግስታዊ ዝኾኑ ወታደራት ካብ ትግራይ ክወፁን መግሃስታት ሰብኣዊ መሰላት ብነፃ ክምርመራ ክፈቕዱን ዘጥፍኡ ክሕተቱን ዝኣተውዎ መፅብዓ ከማልኡ ኩሎም ዲፕሎማሲያዊ መሳርሒታት ንኽትጥቀሙ ነተባብዐኩም ይብል።እዞም ስጉምትታት ካብ እዋን ናብ እዋን እናዓበየ ዝመፀ ሓደጋ ዓፀቦ ንምግታእን ኣብቲ ክልል ኣብ ልዕሊ ስቪላት ዝፍፀም ስልታዊ ሰብኣዊ መግሃስታት ጠጠው ንምባልን ኣዚዮም ኣገደስቲ ስጉምትታት እዮም ኢሎም። እቶም ሰኔተራት ኣብ ካልኦት ከባቢታት ኢትዮጵያ ይኽሰቱ ዘለው ናይ ብሄር ሁከት ከምዘተሓሳሰቦም ገሊፆም።ካብ ናይ ትግራይ ብተወሳኺ ኣብ ካልኦት ከባቢታት ኢትዮጵያ ኣብ 2021 ኣ\ፈ ብዝተፈጠረ ህውከት 655,000 ሰባት ካብ መረበቶም ከምዝተመዛበሉ ገሊፆም። ‘’እዚ ሃንደበታዊ ህውከት ንማሕበረሰባት ኣዕኒዩ እዩ’’ኢሎም እቶም ሰኔተራት።’’እዞም ናይ ዘይምርግጋእ ዝንባለታት ክንዓቑ የብሎምን፤ብፍላይ ድማ 5 ሰነ 2021 ኣ\ፈ ክካየድ ምስ ዝተተለመ ሃገራዊ ምርጫ ብምዝማድ....ናይ ህዝቢ ኢትዮጵያ እምነት ንምርካብ ዘኽእል ለውጢ ከይተገብረ እቲ ምርጫ ዝካየድ እንተኾይኑ፣ኣብ መላእ ሃገር እናወሰኸ ይኸይድ ዘሎ ብሄረሰባውን ፖለቲካውን ወጥርታት ናብ ዝብኣሰ ህውከት ክምዕብል እዩ’’ክብሉ ኣጠንቂቖም። ‘’ኣብ ክልላት ኦሮሚያ፣ኣምሓራ፣ቤንሻንጉል ጉሙዝ፣ትግራይን ኣብ ካልኦት ክልላትን ዝተፈፀሙ መግሃስታት ሰብኣዊ መሰላት ብነፃ ክምርመር ትድግፉ ተስፋና እዩ።ከምኡ ኣብታ ሃገር ዝተረጋግአ፣ ዝተመጣጠነን ንኩሉ ተረባሒ ዝገብር ኩሎም ናይታ ሃገር ናይ ብሄርን ፖለቲካዊ ጉጅለታትን ዘተኣኻኽብ መስርሕ ሃገራዊ ዝርርብ ክትደፍእሉ ክነተባብዕከም ንደሊ’’ኢሎም እቶም ሰኔተራት ንፌልትማን ኣብ ዝለኣኹዎ ደብዳብ። ኣብ ክልል ትግራይ ኣብ ሰብኣውነትን ሰብኣዊ መሰላትን ካብ ዘጋጠመ ቅልውላው ብተወሳኺ ኣብ 2020 ኣ\ፈ ቅትል ድምፃዊ ሃጫሉ ሁንዴሳ ስዒቡ ኣብ መላእ እታ ሃገር ናይ ብሄር ህውከትን መግሃስታት ሰብኣዊ መሰላትን እናወሰኽ መፂኡ እዩ።ንናይ ኦሮሞ ፖለቲካዊ ውድባት ብምድጋፎም ብዙሓት ተኣሲሮም ዋላ እውን ተቐቲሎም እዮም።ካብዚ ብተወሳኺ መንግስታዊ ዘይኮኑ ዕጡቓት ጉጅለታት ንተወለድቲ ብሄረ ኣምሓራን ኣብ ካልኦት ከባቢታ ኢትዮጵያ ዝርከቡ ኣናእሽቱ ናይ ብሄር ማሕበረሰባትተጨፍጪፎምንእዮም።በዚ ምኽኒያት ድማ ኣብ ክልል ኣምሓራ ሰፊሕ ናይ ተቓውሞ ሰልፍታት ተኻይዱን ዝተወሰኑ ፖለቲካዊ ውድባት ኣብቲ ዝቕፅል ምርጫ ንዘይምስታፍ ወሲኖም እዮም። ኢትዮጵያ ንነዊሕ እዋን ኣገዳሲት መሻርኽቲ ዩናይትድ ስቴትስን ኣብ ዞባ ቀርኒ ኣፍሪካ ኣገዳሲ ታራ ዘለዋን ሃገር እያ ኢሎም እቶም ሰኔተራት።ስለዝኾነ ድማ ንኢትዮጵያ ይጎድኡዋ ዘለው ቀንዲ ብድሆታት ምፍታሕ ረብሓ ኢትዮጵያ፣ዩናይትድ ስቴትስን ዓለምለኸ ማሕበረሰብን እዩ ኢሎም።ጎኒ ንጎኒ ድማ ኣብ መንጎ ኢትዮጵያን ጎረባብታን ንኣብነት ጉዳይ ግድብ ዓብይ ህዳሴ ኢትዮጵያ ብሰላምን ብልዝብን ክፍታሕ ክነተባብዕ ኣለና ኢሎም። እዞም ፈተናታት እዚኦም ዋላ ሓዲኦም እውን ብተናፀል ክፍትሑ ኣይኽእሉን፤ሕድ ሕድ ምጥንናጋት ናይዞም ቅልውላዋት ንምፍታሕ ኩሉ ዝተኣሳስር ስትራተጂ ኣድልይ እዩ ኢሎም ብምውሳኽ። ኣብ ምወዳእታ እቶም ሰኔተራት እዞም ስትራተጂታት ከማዕብሉን ክፈፅሙን ንምሕጋዝ ቅሩባት ምዃኖምን፤ኣብ ኢትዮጵያን መላእ ቀርኒ ኣፍሪካን ሰብኣዊ መሰላት፣ዴሞክራስን ብልፅግናን ንስጓም ሓቢሮምዎም ከምዝሰርሑን ንፍሉይ ልኡኽ ጀፈሪ ፌልትማን ገሊፆምሎም ኣለው። ምሉእ ትሕዝቶ ኣብዚ ምስማዕ ይክኣል ። No media source currently available


ሚ/ጉ/ወ ኣሜሪካ ፍሉይ ልኡኽ ናብ ቀርኒ ኣፍሪቃ ልኢኹ

ሚኒስትር ጉዳያት ወጻኢ ኣሜሪካ ኣንቶኒ ብልንክን፣ 'ውጥረት ንምትህድዳእ’ ንፍሉይ ልኡኾም ሎሚ ሰሉስ ናብ ዞባ ቀርኒ ኣፍሪቃ ከምዝለአኹ ተገሊጹ። እቶም ሚኒስትር v ወጻኢ ኣብ ዝፈነውዎ መግለጺ "ፍሉይ ልኡኽ ጀፍርይ ፈልትማን፣ ኣብ ግብጺ፣ ኤርትራ፣ ኢትዮጵያን ሱዳንን ክበጽሑ'ዮም" ኢሎም። እቶም ፍሉይ ልኡኽ ኣብቲ ዞባ ፖለቲካዊ ውድባትን ሰብኣዊ ሓገዝ ወሃብቲ ጉጅለታት ብተወሳኺ ምስ ሰበስልጣናት መንግስታት ፣ሕቡራት ሃገራትን ሕብረት ኣፍሪቃን 'ውን ክራኸቡ 'ዮም ። ብሊንከን ኣብ መግለጺኦም " እቲ ፍሉይ ልኡኽ ምምሕዳር ባይደን ኣብ ቀርኒ ኣፍሪቃ ዝተሓላለኹ ፖለቲካዊ ፣ ፀጥታዊን ሰብኣውን ቅልውላዋት ንምፍታሕ ቀፃልነት ዘለዎ ዲፕሎማሲያዊ ፃዕሪ ንምክያድ ዘለዎ ድልየት ዘርኢ እዩ ። ብምዃኑ ኣብቲ ዞባ ፖሊሲ ኣሜሪካ ብምትሕብባር ሽትኡ ንምዕዋት ዝሰርሕ እዩ ዝኸውን" ኢሎም ። ኣብ ኢትዮጵያ ኣምባሳደር ኣሜሪካ ነበር ዴቪድ ሺን ትማሊ ሰሉስ ንድምጺ ኣሜሪካ ኣብ ዝሃብዎ ቃል ፊልትማን ናብ ኤርትራ ክበፅሑ ምግባሩ ዓብዪ ትርጉም ዘለዎ እዩ: "ሓደ ዓብዪ በዓል ስልጣን ኣሜሪካ ምስ ላዕለዎት ሰበስልጣናት ኤርትራ ክራኸቡ ምፍቃድ ድሕሪ ነዊሕ ዓመታት እዚ ፈላማይ እዩ ።እዚ ባዕሉ ሓደ ፅቡቅ ነገር እዩ " ኢሎም ። ኣሜሪካ ነቲ ሻድሻይ ወርሑ ሒዙ ዝርከብ ጎንፂ ጠጠው ክብል ንኢትዮጵያ ፀቅጢ ክትፈጥረላ ምፅነሓን ከምኡ'ውን ኣብ ትግራይ ኣትዮም ዝርከቡ ወተሃደራት ኤርትራ ካብቲ ክልል ንኽወፁ ክትፅውዕ ምፅነሓ ዝዝከር እዩ ። ኣብዚ እዋን ኣብ ዩኒቨርሲቲ ጆርጅ ታዎን መምህር ዓለምለኸ ጉዳያት ኮይኖም ዝሰርሑ ዘለዉ ኣምባሳደር ሺን "ሰራዊት ኤርትራ ናብ ቦትኦም እንተድኣ ዘይምለሱ ኮይኖም ኣሜሪካ ንኤርትራ ኣብ ቀርኒ ኣፍሪቃ ከም ዝተገለለት ሃገር ኮይና ክትረአ ዘኽእል ኩነታት እናዓበየ ክመፅእ ይኽእል እዩ "ኢሎም። ቀዳማይ ሚኒስተር ኣብዪ ኣሕመድ ኣብ ኢትዮጵያ ክልል ትግራይ ካብ ዝሓለፈ ወርሒ ሕዳር ጀሚሩ ሰራዊት ህዝባዊ ወያነ ሓርነት ትግራይ ኣብታ ክልል ንዝነበረ ወተሃደራዊ ሓይሊ ኢትዮጵያ ድሕሪ ምጥቀዖም ሰራዊቶም ከድሕኑ ኣብ ልዕሊ እታ ክልል ኲናት ከምዝኣወጁ ይዛረቡ ። ከም ሓበሬታ ግዝያዊ ምምሕዳር ትግራይ ኣብዚ እዋን ብሰንኪ እቲ ዝካየድ ዘሎ ኲናት 4.5 ሚልዮን ሰባት ንሰብኣዊ ሓገዛት ተቓሊዖም ይርከቡ:: ሕቡራት ሃገራት ሎምዘበን ኣብ ትግራይን ብሓፈሻ ኣብ ሙሉእ ኢትዮጵያ ንዝርከቡ 16 ሚልየን ቅልጡፍ ሓገዝ ዘድልዮም ሰባት ሓቲቱ ይርከብ ። ብኻልእ ወገን በታ ኢትዮጵያ ኣብ ሩባ ኣባይ ትሃንፆ ዘላ ዓብይ ግድብ ህዳሰ ዝመበገሲኡ ኣብ ሞንጎ ሱዳን፣ግብፅን ኢትዮጵያን ወጥሪ ነጊሱ ይርከብ ። ግብፅን ሱዳንን ቅድሚ እቲ ግድብ ማይ ምምልኡ ምስ ኢትዮጵያ ሕጋዊ ስምምዕነት ክብፃሕ እንተኾነ ድልየተን ቀዲማ ምምላእ ማይ እቲ ግድብ ጀሚራ እያ ። እዚ ድማ ነተን ሃገራት ኣብ ቀረብ ማይንን ሓይሊ ኤለክትሪከንን ብቀጥታ ሓደጋ ዘስዕብ ስጉምቲ ገይረን ወሲደንኦ። ኣብ ሞንጎ ሰለስቲኤን ሃገራት ንዝተፈጥረ ንምስሕሓብ ሕብረት ኣፍሪቃ መንጎኛ ኮይኑ ክክሽምግል ፀኒሑ እዩ።


ፕረ.ኢሳያስ ኣብ ሱዳን ናይ ክልተ መዓልታት ምብጻሕ ይፍጽሙ ኣለው

ፕረዚደንት ኤርትራ ኢሳያስ ኣፈወርቂ፣ ናይ ክልተ መዓልታት ምብጻሕ ሎሚ ሰሉስ ካርቱም ሱዳን ኣትዮም ኣለው። ብመሰረት መልእኽቲ ትዊተር ሚኒስትር ዜና ኣቶ የማነ ገ/መስቀል "ፕረዚደንት ኢሳያስ ኣፈወርቂ ዝመርሕዎ ጉጅለ፣ ንሚንስትር ጉዳያት ወጻኢ ዑስማን ሳልሕን ኣማኻሪ ፕረዚደንት የማነ ገብረኣብን ዝሓቆፈ’ዩ።" No media source currently available  ንሶም ወሲኾም "ፕረዚደንት ኢሳያስ ምስ አቦ መንበር ቤት ምኽሪ ሉላዊነት ሱዳን ጀነራል ዓብደል ፈታሕ ኣል ቡርሃን፣ ንክልተኣዊ ዝምድና ሃገራቶም ንምሕያል ከምዝሰርሑ፣ ክልቲኤን ሃገራት ኣብ ፖለቲካ፣ ጸጥታን ሰራዊትን ተሓባቢሮም ንምስራሕ ዝተበጽሐ ስምምዕነት ዝትግበረሉ ኣገባብ፣ ብደረጃ ቀርኒ ኣፍሪቃ ዝነጥፍሉ ኩነታት ከምዝዘተዩ" ጠቂሱ።


ሕብረት ኣውሮጳ ኣብ ዝመጽእ ምርጫ ኢትዮጵያ ተዓዘብቲ ከምዘይልእኽ ገሊጹ

ሕብረት ኣውሮጳ ነቲ ኣብ ሰነ ዝካየድ መስርሕ ምርጫ ንምዕዛብ ዘኽእሎ ቅድመ ኩነታት ስለዘይተማለአሉ፣ ተዓዘብቲ ከምዘይልእኽ ገሊጹ። ሕብረት ኣውሮጳ ዝዘርገሖ መግለጺ ቅድመ ኲነታት ስለዘይተማልኡ፣ ምልኣኽ ተዓዘብቲ ተሰሪዙ ኣሎ ይብል ። እቶም ቅድመ ኩነታት፣ ናጽነት’ቲ ዝላኣኽ ጉጅለን ናብ ኢትዮጵያ ንክኣትው ዝተደለየ ኣቁሑት ርክባትን ዝሓቁፍ ከምዝኾነ’ውን እቲ መግለጺ ጠቂሱ ኣሎ። እቲ ሕብረት ሰበ ስልጣን ኢትዮጵያ፣ ንፖለቲካዊን ሰብኣዊን መሰላት ኩሎም ኢትዮጵያዊያን ንምርግጋጽ ጻዕሮም ንከዛይዱ ኣተባቢዑ ኣሎ ። እዚ ከምዚሉ ከሎ፣ ካብ ቤት ጽሕፈት ርክባት ቀ/ሚ ኢትዮጵያ ዝወጸ መግለጺ ከምዝሓበሮ "መንግስቲ ኢትዮጵያ፣ ዴሞክራሲያዊን ሰላማዊን ምርጫ ንክህሉ ሰናይ ድልየቱ ኣርእዩ እዩ፣ ክሳዕ ዝካኣሎ ዓለምለኸ ተዓዘብቲ ዝዋስእሉ ምዕሩይ ባይታ ንምፍጣር ሰሪሑ እዩ" ይብል። እቲ መግለጺ ወሲኹ "ንኩሎም ዓለምለኸ ተዓዘብቲ ንቅበል ኢና፣ ዘይሩ ዘይሩ ግን፣ ናይ መወዳእታ ፈራዲ፣ ህዝቢ ኢትዮጵያ እዩ፣ ስለዚ፣ ኩሎም ኢትዮጵያዊያን ንክምዝገቡ ነተባብዕ፣ ንከባቢኦም ንክሕልውን ትኩራት ንክኾኑን ነተሓሳስብ" ኢሉ ኣሎ።


ማሕበር ቀይሕ መስቀል ኢትዮጵያ ንልዕሊ ፍርቂ ሚልዮን ተፈናቀልቲ ሓገዝ ይልገስ ምህላው ተሓቢሩ

ማሕበር ቀይሕ መስቀል ኢትዮጵያ፣ ንልዕሊ ፍርቂ ሚልዮን ዝተፈናቀሉ ኢትዮጵያዊያን ዝተፈላለዩ ድጋፋት ይልግስ ከምዘሎ ኣፍሊጡ። እቲ ማሕበር፣ መቐለ ንዝርከቡ ተፈናቀልቲ፣ ጊዚኡ ዝሓለፎ ዘይትን ስርናይን ኣቅሪቡሎም ዝብል ዝተቃለሐ ወቀሳ መሰረት ዘይብሉ ከምዝበሎ’ውን ተሓቢሩ'ሎ።  ሓላፊ ርክብ ህዝቢ’ቲ ማሕበር ዶ/ር ሰለሞን ዓሊ ንድምጺ ኣሜሪካ ኣብ ዝሃብዎ መብርሂ "ኣብ ትግራይ፣ ኣምሓራ፣ ቤንሻንጉል ጉሙዝን ዝተፈላለዩ ከባቢታትን፣ ንልዕሊ ፍርቂ ሚልዮን ሰባት ይሕግዝ ኣሎ" ኢሎም። ድምጺ ኣሜሪካ ዝሓለፈ ቅነ ዘዘራረቦም ኣብ ማይ ዓይኒ ዘጽለሉ ተፈናቀልቲ "ቀይሕ መስቀል፣ ጊዚኡ ዝሓለፎ ስርናይን ዘይትን ኣቅሪቡልና ኣይንቅበልን ኢልና" ከምዝበሉ ዝዝከር እዩ። ዶ/ር ሰሎሞን ግና "ኣፍረይቲ ስርናይ’ታ ሃገር፣ ንጊዚኡ ዝሓለፎ መሐሸጊ ሓዲሱ ዝሕትም ዘመናዊ ኣሰራርሓ ስለዘይብሎም ከምዝኾነን፣ እቲ ዝቀረበ ስርናይን ዘይትን ናይ መጠቀሚ ጊዜ ዘይሓለፎ እዩ" ክብሉ ገሊጾም።


ሚኒስትሪ ሕርሻ ኤርትራ ምሩጻት ዘርእታት ናብ ሓረስቶት ከምዝዘርግሐ ገሊጹ

ሚኒስትር ሕርሻ ኤርትራ እቶታውነት ብምውሳኽ ቀረብ ውሕስነት መግቢ ንምርግጋጽ ኣብ ዝሓለፉ 30 ዓመታት 93 ዝተፈላለዩ ምሩጻት ዘርእታት ናብ ሓረስቶት ከምዝዘርግሐ ገሊጹ። እቶም በመንገዲ ሃገራዊ ትካል ሕርሻዊ ምርምር ዘድሊ ምርምርን ፈተነን ተጌሩሎም ናብ ሓረስቶት ዝተዘርግሑ 27 ናይ ኣሕምልቲ፡21 ናይ ፍረታት ከምኡ'ውን 45 ናይ ኣእካልን ጥረታትን ምሩጻት ዘርእታት ምስ ክሊማ ኤርትራ ዝሰማመዑ፡ ልዑል እቶት ዝህቡን ሕማምን ባልዓትን ዝጻወሩ ከምዝኾኑ ክኢላታትን ተመራመርትን ናይ’ዚ ዓውዲ ዝኾኑ መንእሰያት ኤደን ዓንደን ተስፉ ኢሳቕን ንድምጺ ኣሜሪካ ሓቢሮም ኣለዉ። ምሉእ ትሕዝቶ ኣብዚ ምስማዕ ይክኣል :: No media source currently available


መግለጺ ኣምባ. ኣሜሪካ ኣብ ሕ/ሃ ኣብ ጉዳይ ክልል ትግራይን ግብረ መልሲ ኣምባ.ኢትዮጵያን

"ኣብ ትግራይ፣ ትሕተ ቅርጺ ኮነ ተባሂሉ ንክዓንውን ንክበርሱን ይግበር ከምዘሎ" ኣብ ቤት ምኽሪ ጸጥታ ሕቡራት ሃገራት ኣምባሳደር ኣሜሪካ ሊንዳ ቶማስ ግሪንፊልድ ገሊጸን። ሊንዳ ቶማስ ግሪንፊልድ፣ ነዚ ዝገለጻ ኣብ’ቲ ናይ’ዚ ወርሒ’ዚ ፕረዚደንት’ቲ ቤት ምኽሪ ዝኾነት ቬትናም ኣብ ዝጸወዐቶን "ኣብ እዋን ግጭት፣ ትሕተ ቅርጽን ሰላማዊያን ሰባትን ሓለዋ ምግባር" ኣብ ትሕቲ ዝብል ጭብጢ ኣብ ዘስመዐኦ መደረ እዩ። ኣምባሳደር ኢትዮጵያ ኣብ ሕቡራት ሃገራት ታየ ህዝቀስላሴ ብወገኖም "ኢትዮጵያ ከምሃገር፣ ንሰላምን ድሕነትን ህዝባ ምርግጋጽ ቀዳማይ ሓላፍነት ዝስከም መንግስቲ እዩ። ስለዚ ብዝተካኣለ መጠን፣ ንህይወት ዜጋታት ንምሕላው፣ ሰላማዊ መነባብርኡ ንከይሕወኽ ኩሉ ዓይነት ስጉምታት ኣብ ምውሳድ እዩ ዝርከብ" ኢሎም። ምሉእ ትሕዝቶ ኣብዚ ምስማዕ ይክኣል :: No media source currently available


ኣብ ከተማ ድሬዳዋ ብስንኪ ዝሃረመ ብርቱዕ ዝናብ ትሸዓተ ሰባይ ሞይቶም

ኣብ ድሬድዋ ኣብ ዝቕፅል መዓልታት ከቢድ ዝናብ ስለዝሃርም ሕብረተሰብ ጥንቃቐ ክገብር ፃውዒት ቀሪቡ።ኣብታ ከተማ ትማሊ ሰንበት ዝሃረመ ዝናብ ናይ ሓደ ትካል ህንፃ ፈሪሱ ኣብ ውሽጢ ሰለስተ ኣባይቲ ዝነበሩ ትሽዓተ ሰባት ሞይቶም። ምምሕዳር ድሬዳዋ ንተመሳሳሊ ሓደጋ ዝተቓልዑ 22 ስድራታት ካብቲ ከባቢ ኣልዒሉ ኣብ ጊዚያዊ መፅለሊ ከምዘዕቖቦምን መዓልታዊ መግቢ ሓገዝ እናሃበ ከምዝርከብን ቤት ፅሕፈት ኣተሓባባሪ ስግኣት ሓደጋን ስራሕ ኣመራርሓን ኣፍሊጡ ኣሎ ።


ክልል ትግራይ: ዝተሓላለኸ ኩነታት ጸጥታ ሰብኣዊ ሓገዝ ናብ ህዝቢ ከይባጻሕ ዕንቅፋት ይኸውን ከምዘለው ወሃቢ ቃል ሕ/ሃ ገሊጾም

አብ ትግራይ ይራኣይ ዘሎ ዝተሓላለኸ ጸጥታዊ ኩነታት፣ ሰብኣዊ ሓገዛት ናብ ህዝቢ’ቲ ክልል ብሰላም ንከይባጻሕ ይዕንቅፍ ከምዘሎ ምክትል ወሃቢ ቃል ሕቡራት ሃገራት ፈርሃን ሃቅ ገሊጾም። ንሶም ሽዱሽተ ኣዋርሕ ድሕሪ ምጅማር ውግእ ሎሚ’ውን መብዛሕትኡ ገጠራት ትግራይ ኣገልግሎት ስልኪን መብራህቲን ኣይረክብን፣ ከም ሳዕቤኑ ድማ ኣገልግሎት ጥዕና፣ ማይን ካልኦትን ምሃብ ኣይተካኣለን ይብሉ። ምክትል ወሃቢ ቃል ሕቡራት ሃገራት ፈርሃን ሃቅ "ሕቡራት ሃገራትን መሻርኽቱን፣ ኣብ ትግራይ ንዝተፈጸሙ ጾታዊ ገበናት ሎሚ’ውን የጻርይዎ ከምዘለው" ገሊጾም። እዚ ከምዚ'ሉ ከሎ፣ ፕሮግራም መግቢ ዓለም 9,000 ሜትሪክ ቶን እኽሊ ኣብ ምዕራባዊን ደቡባውን ዞባታት ትግራይ ን529 ሽሕ ህዝቢ፣ ኣብ ዕዳጋ ሓሙስን ኣጽቢን’ውን ን34 ሽሕ ህዝቢ ሓገዝ ከምዝዓደለ ኣፍሊጡ። ብዘይካ'ዚ፣ ዝሓለፈ ሰሙን ን700 ሽሕ ህዝቢ ዝስተ ማይ ከምዘባጸሐ ገሊጹ። ፈርሃን ሃቅ መሻርኽቲ ኣካላት፣ ዛጊት ዝተረኸበ ድጋፍ ኣኻሊ ከምዘይኮነ ይገልጹልና ኣለው ድሕሪ ምባል፣ ተወሳኺ ገንዘብ ከምኡ'ውን ሰላማዊ ምትሕልላፍ ቀረብ ረድኤት ኣገደስቲ ከምዝኾኑ ሓቢሮም።


ኢትዮጵያ ንተወለድቲ ትግራይ ትኣስር ኣላ

ኢትዮጵያ ንኣሽሓት ተወለድቲ ትግራይ 'ከሓድቲ እዮም' ብዝብል ክሲ ኣብ መላእ ሃገር እናሓፈሰት ናብ ቤት ማእሰርቲ ትዳጉኖም ከምዘላን መብዛሕቲኡግዜ ብዘይክሲ ንኣዋርሕ ከምዝእሰሩን ኣሶሺየትድ ፕረስ ፀብፂቡ ኣሎ። መንግስት ኣብ ትግራይ የካይዶ ዘሎ ውግእ ሻድሻይ ወርሑ ኣብ ዝሓዘሉ ዕላማ ማእሰርቲ ወታደራውን ስቪላውን ሰራሕተኛታት ኣብ ሓደ እዋን ይዕብልሉዎም ካብ ዝነብሩ መንግስታዊ ትካላት ንተወለድቲ ትግራይ ንምፅራግ እዩ።እንተወሓደ ኣብ ትሽዓተ ቦታት ዝተትሓዙ እሱራት ብበዝሕን ብሃበ ተረኽበን ስፍሕ ዝብለን ኢትዮጵያ ኣፍልጦ ካብ ዝሃበትሉ ወይ ካብ ዝኣመንትሉ ኣዚዩ ዝለዓለንእዩ።ሓል ሓሊፉ ብሄራዊ መንነት ብሕታዊ ምኽኒያት ማእሰርቲ እዩ። እሱራት፣ስድራታትን በፃሕትን እማእቲ ዋላ እውን ልዕሊ 1,000 ሰባት ኣብ ወታደራዊ መደብራትን ናይ ሕርሻ ኮሌጅን ሓዊሱ እንተወሓደ ኣብ ትሽዓተ ቦታት ተዳጕኖም ከምዝርከቡ ይገልፁ ። መንግስቲ ናይ ሰላም ኖቤል ተሸላሚ ኣብይ ኣሕመድ ውሱን ቁፅሪ ንዘለዎም ትግራዎት ላዕለዎት ወታደርዊ ሰበስልጣን ምእሳሩ ኣሚኑ ኣሎ።Associated Presse\AP\ንፈለማ ግዜ ከምዝፀብፀቦ ግን እቲ ካብ ካህናት ክሳብ ሰራሕተኛታት መንግስቲ ዝተዘርግሐማእሰርቲ ኣዚዩ ዝሰፍሐን ብሃበተረኽበ ዝፍፀምን እዩ። ሓደ ወታደራዊ እሱር ንAP ኣብ ዝሃቦ ቃል ምስ ካልኦት ልዕሊ 400 ትግራዎት ተኣሲሮም ከምዝርከቡን ምስ ጠበቓታቶም ክራኸቡ ከምዘይተፈቐደሎምን ገሊፁ። ዋላ ስድርኦም እውን ክሪኡዎም ኣይክእሉን።AP ንደሕንነቱ ክብል ሽም ናይዚ ሰብ ኣይፀርሕን፤ ንወታደራዊ መንነት ወርቐቱ እውን ሪኡ ኣሎ። ‘’ዝደለዩዎ ነገር ክገብሩ ይኽእሉ’'ኢሉ እዚ ኣብ ትሕቲ ቀይዲ ዝርከብ ወታደር ተሓቢኡ ብዝኣተወ ቴሌፎን ኣቢሉ ኣብ ዝሃቦ ቃል።’’ክቐትሉና ይኽእሉ፤ኣብ ኢዶም ኢና ዘለና፤ካብ ምፅላይ ካሊእ ምርጫ የብልናን’’ኢሉ። ብዙሓት ሰራሕተኛታት ውትድርና ተዋጋእቲ ኣይነበሩን። መምህራንን ነርስታትን እውን ኣለው ብመሰረት ምስ 15 እሱራትን ስድራታት እሱራትን ዝተኻየደ ቃለ ምልልስ።ብመንግስቲ ኣብ ዝውነኑ ኩባኒያትት ዝሰርሑ ስቪል ሰራሕተኛታት እውን ተታሒዞም ይርከቡ። ዕጡቓት ዘይኮኑ ሰባት ብሃበተረኽበ ምድጓን ምስ ዓለምለኸ ሕጊ ዝራፀም እዩ ክብል ምስ ኣባላት ስድራ እሱራት ዝተራኸበን ንናይ AP ሕቶታት መልሲ ንምሃብ ዘይደለየን ዓለምለኸ ኮሚቴ ቀይሕ መስቀል ሓቢሩ። ኩነታት ዝተፈላለዩ እንተኾኑ እውን ገለ እሱራት ኣብ ማዕልቲ ሓደ ምግቢ ጥራሕ ይውሃቦም።ለበዳ ኮቪድ 19 ብቕልጡፍ ይስፋሕፋሕ ኣብዘለሉ ዓሰርተታት እሱራት ብቆርቆሮ ኣብ ዝተሰርሐ መፅለሊ ተዳጊኖም ይርከቡ። ስድራታት ኣገደስቲ ዝኾኑ መድሓኒታት ከይኽልከል ይጭነቑ ኣለው።AP ዝተኸታተሎም እሱራትን ስድራታትን ክግረፉ ወይ ኣካላዊ መግሃስቲ ብቐጥታ ኣይርኣየን።ግን ዳርጋ ኩሎም ክብሃል ይክኣል ንህይወቶም ብምስጋእ መንነቶም ከይፍለጥ ዝሓተቱ እዮም። ተጋሩ ሓደ ግዜ እንተድኣ ተታሒዞም መብዛሕቲኡ ግዜ ኣብ ኢትዮጵያ ግልፂ ኣብ ዘይኮነ ወታደራዊ ናይ ፍትሒ ስርዓት ንባዕሎም ይረኽቡ።እዚ ማለት ድማ ናይ ውልቆም ጠበቓ ናይ ምቑፃር መሰሎም ይስእኑ እሞ ንዝለዓለ መቕፃዕቲ ምስ ዳኛ ይራኸቡ።እቶም እሱራት ንማእሰርቶም ንምክርኻር ዘለዎም ዕድል ዝተሓተ ብምዃኑ ተስፋ ምቑራፅ ከምዝስምዖምን ዕድሎም ኣብ ኢድ እቶም ብክሕደት ዝኸሰሱዎም ሰባት ከምዝወደቐን ይገልፁ። ሓንቲ ኣብ ዩናይትድ ስቴትስ እትነብር ትግራወይቲ ኣብ መንጎ ወታደራት ዝካየድ ኵናት እትርዳእ እንተኾነት እውን ናይ ምውጋእ ታራ ዘይብሎም ኣብ ኮምኒኬሽንን ምኽባር ሰላም ዝሰርሑን ክልተ ኣኮታታ ምእስራኦም ትቃወም።ሓደ ካብቶም እሱራት ካብ ሕዳር ጀሚሩ ኣይተርኣየን። ‘’እቲ ሓደጋ ኣብ ደሞም ድዩ ዘሎ ኣብ DNA?’’ብምባል ትሓትት።’’ኢትዮጵያዊያን ይመስሉኒ ነይሮም’'ክትብል ትውስኸሉ። እቲ ጃምላዊ ማእሰርቲን ናይ ገዛ ማእሰርትን መቐፀልታ መሰኻኽር ንልዕሊ ሽዱሽተ ሚሊዮን ትግራዎት ንምጥፋእ ዝካየድ ዘሎ ጭፍጨፋ፣ጉጅላዊ ፆታዊ መድፈርቲ፣ምብራርን ብኣስገዳድ ምጥማይን ክብሉ ዝገለፁዎ እዩ።እቶም ማእሰርታት ዘድንቑ እዮም ምኽኒያቱ ኣብይ ኣሕመድ ንኣሽሓት ፖለቲካዊ እሱራት ብምፍትሖም ኣብ ሓደ እዋን ዝተንኣድሉ ስለዝነበረ። መንግስቲ ኢትዮጵያ ናይ ትግራይ ገበነኛታት ኢሉ ዝፀውዖምን ደገፍቶምን ንዝብሎ ብምጉላህ እውን ትግራዎት ዒላማ መንግስታዊ መረኽቢ ማዕኸናት እዮም።ኣባላት ስድራ እሱራት ሓል ሓሊፉ ካብ ስርሖም ይባረሩ፣ካብ ወታደራዊ መንበሪኦም ይባረሩ፣ባንኪ ኣካውንቶም ከይንቀሳቐስ ይግበር። ንኣስታት ሰላሳ ዓመታት ኣብ ናይ ኢትዮጵያ ዓፋኒ መንግስቲ ፍሉጣት ዝነበሩ መራሕቲ ትግራይ ዘርኢ መሰረት ዝገበረ ፖለቲካ ብምንድጋፎም ብቀዳማይ ምንስቴር ኣብይን ካልኦትን ይውቀሱ።ዶክተ ኣብይ ኣብ 2018 ኣ\ፈ ስልጣን ምስ ሓዙ ግን ግልስ ኢሎም። ኣብ ዝሓለፈ ዓመት ሃገራዊ ምርጫ ምስተናውሐ ናይ ባዕሎም ምርጫ ብምክያድ ንናይ ኣብይ መንግስቲ ዘይሕጋዊ ክብሉ ፀዊዖምዎ።መንግስቲ ኢትዮጵያ ተዋጋእቲ ትግራይ ንወታደራዊ መደብር ኣጥቒዖም ክብል ብምኽሳስ ንኣሽሓት ሰባት ዝቐተለ ወታደራዊ ወፍሪ ፈኒዩ። መንግስቲ ኢትዮጵያ ደድሕሪ ‘’ላዕለዎት መራሕነት’’ ናይ ቀደም ኣማሓደርቲ ትግራይ እዩ ኢሎም ኣብ ብሪታኒያ ኣብ ዝርከብ ኤምባሲ ኢትዮጵያ ምንስቴር ፓብሊክ ዲፕሎማሲ መኮነን ኣማረ ንAP ኣብ ዝሃብዎ ቃል።’’ስለዚ ጃምላዊ ማእሰርቲ ወይም ጃምላዊ መግሃስቲ መሰላት ዝብሃል የለን’’ኢሎምኣቶ መኮነን። ቅድም ክብል ብኢንተርኔት ልሒኹ ዝወፀ ቪድዮን ብAP ዝተረጋገፀን ሓደ ላዕለዋይ ወታደራዊ ብዓል ስልጣን ብዛዕባ ትግራዎት ‘'ውሽጥና ክነፅሪ ነይሩና ...ዋላ ኣብ ማእኸሎም ብዙሓት ጥዑያት ሰባት እንተሃለው እውን እቲ ፅቡቕ ካብቲ ክፉእ ክንፈልዮ ኣይንኽእልን።ነታ ሃገር ንምድሓን ከይሰርሑ ክግለሉ ገይርናዮም’’ሎሚ ሓይልታት ፀጥታ ‘’ምሉእ ብምሉእ ኢትዮጵያዊያን እዮም’’ኢሎም ብርጌደር ጀነራል ተስፋየ ኣያሌው ኢሎም ኣብ ሓደ ናይ ውሽጢ ኣኼባ ዝመስል መብርሂ ። ዘርኢ መሰረት ዝገበረ መጥቓዕቲ ሪፖርት ዝግብረሉ ናይ ስልኪ መስመር ከምዝኸፍት ዝገለፀ ቤት ፅሕፈት ጠቕላሊ ዓቃቢ ሕጊ ይኹን ወታደራዊ ወሃቢ ቃል ካብ AP ዝቐረበሎም ሕቶታት ኣይመለሱን።ምንስቴር ጉዳያት ወፃኢ ዩናይትድ ስቴትስ ሰባት ኣብ ካምፕታት ይእሰሩ ንዝብሉ ፀብፃባት ኣየረጋገፀን ይኹን እምበር ብናይ ትግራይ ቅልውላው ብዝሓደሮ ሻቐሎት መብዛሕቲኡ ንፀጥታ ንኢትዮጵያ ዝውሃብ ሓገዝ ጠጠው ከምዝበለ ገሊፁ ኣሎ። ብናይ ልቓሕ ስልኪ ድምፁ ኣትሕት ኣቢሉ ካብ ማእሰርቲ ንAP ቃሉ ዝሃበ ካሊእ ትግራዋይ ምስ ካልኦት ልዕሊ 30 ናይ ነፈርቲ ኣብረርቲ \ፓይሌታት\ ቴክኒሻናትን ካልኦት ወታደራዊ ሰራሕተኛታትን ብዘይክሲ ተታሒዝና ኣለና ኢሉ።ስድራታት ኣባላት ስድርኦም ኣበይ ከምዘለው ከምዘይፈልጡ ወላዲት ኣዲኡ ኣብ ርሑቕ ኣብ ስራሕ ዘሎ ከምዝመስለን ይገልፅ።ካብ ወታደራዊ ቤት ፍርዲ ፍትሒ ንምርካብ ተስፋ ከምዝቖረፀ እውን ይገልፅ። ‘’ሰላም እንተመፂኡ ምናልባሽ ክፈትሑና ይኾኑ’’ ኢሉ ንሱ ‘’ተዘይኮይኑ ግን ናይ ዝሓዋሩ ተስፋ የብልናን። ክቐትሉና እዮም ኢለ እውን እሰግአ እየ’’ ምስ በለ ናይ ስልኪ ቃሉ ብቕፅበት ዛዚሙዎ። ግምት በዝሒ እሱራትን ካፕታትን ይፈላለ እዩ። ብመሰረት ንሓደ ተመራማሪ ዝ ሃቡዎ ግምት ነበር ላዕለዋይ ብዓል ስልጣን ኢትዮጵያን ኣብ ዩኒቨርስቲ ኣዲስ ኣበባ መስራቲ ኢንስቲትዩት መፅናዕትታት ሰላምን ፀጥታን ዝኾኑ ትግራዋይ ሙሉጌታ ገብረሂወት በርሀ እቲ ኵናት ክጅምር ከሎ ካብ ሰራዊት እታ ሃገር ጥራሕ ልዕሊ 17,000 ሽሕ ትግራዎት ተኣሲሮም እዮም ይብሉ። ብእሱራት፣ስድራታት እሱራትን በፃሕትን ዝተፈለጡ እንተወሓደ ትሽዓተ ማእኸላት ሓዊሱ APብርክት ዝበሉ ካልኦት ኣብ መላእ እታ ሃገር ከምዘለው ክሲ ካብ ዝቕርቡሎም ናይ ሰለስተ ዝተፈላለዩ ዝርዝራት ረኺቡ ኣሎ። ሓደ ኣብ ደቡብ ኢትዮጵያ ካብ ዝርከብ ማእኸል ሚራብ ኣባያ ዘምለጠ እሱር ኣብኡ ጥራሕ ልዕሊ 1,500 ሰባት ተታሒዞም ከምዝርከቡ ይገልፅ። ኣብ ካልኦት ክልተ መዳጎኒታት ዝበፅሐ ሓደ ሰብ ኣብ ሓደ ጥራሕ መብዛሒቶም ወታደራዊ ኣዘዝቲ ዝኾኑ 110 ሰባት ከምዝፈቐደን ኣብቲ ካልኣይ ድማ መብዛሕቲኦም ኮማንዶን መኮነናት ሓይሊ ኣየርን ዝኾኑ 270 ከምዝቖፀረ ገሊፁ ኣሎ።ገሊኦም ኣብ ሰራዊት ኢትዮጵያ ንልዕሊ ሰላሳ ዓመታት ዘገልገሉን ጉድለት ስነ ምግባር ዘይነበሮምን እዮም ይብል።ካብ 40 ክሳብ 50 ብቆርቆሮ ኣብ ዝተሰርሕ ሓደ ክፍሊ ከምዝነበሩ ይገልፅ እዚ በፃሒ።እቶም እሱራት ብጉጅለ ክዘራረቡ ከምዘይፍቀደሎም ወይ ስድርኦም ከምዘይሪኡዎም ወይ ብስልኪ ክራኸቡ ከምዘይፍቀደሎምን እኹል ምግቢ እውን ከምዘረኽቡን ከምዝተዛረቡዎ ይገልፅ። ‘’እቲ ቦታ ኣዚዩ ሃሩር፣ኣዚዩ ኣዚዩ ሃሩር እዩ፣ፅቡቕ የለውን’’ኢሉ እቲ በፃሒ።እቲ በፃሒ ናብቲ መዳጎኒ ናይ ምምልላስ ዕድል ንዘይምዕፃው AP ካብዚ ንላዕሊ ኣይገለፀን።ኣብ መላእ እታ ሃገር ኣብ 20 ቦታታት ሰባት ተኣሲሮም ከምዝርከቡ ይዛረብ። ‘’ትፈልጥ ዲኻ ዘፍርሕ እዩ’’ ኢሉ ንሱ።’'እቶም ሰባት ንሃገሮም ዘገልግሉ ወታደራት እዮም ነይሮም ግን ብመንግስቶም ተጠቒዖም.....በቲ ማሕበረሰብ ከም ከድዓት እዮም ተራእዮም፤ስለዝኾነ ድማ ብዛዕባ ስድርኦም ኣዚዮም እዮም ዝጭንቑ ዘለው’’ኢሉ። ስድርኦም ድማ ብዛዕቦም ይሻቐሉ።ኣብ ኣዲስ ኣበባ ዝነብር ሓደ ኣብ ሰራዊት ኢትዮጵያ ሰራሕተኛት ምምሕዳር ሓይሊ ሰብ ንዝነበረት ወላዲት ኣዲኡ ንዝሓለፉ ሰለስተ ኣዋርሕ ሪኡዋን ኣዘራሪቡዋን ከምዘይፈልጥ እናነብዐ ይዛረብ።ናይ ሓው ስድራ ድማ ካብ ወታደራዊ መነበሪ ብሓይሊ ክወፅእ ከምዝተገብረ ብምግላፅ ኣብ ደገፍ ዝተደርበየ ናይ ገዛ ኣቑሑት ዘርኢ ፎቶግራፋት የርኢ። ‘’ንሃገሩ ብእምነት የገልግል ነይሩ’'ኢሉ እዚ ሰብ እዚ ኣስዕብ ኣቢሉ ድማ ‘’እቲ ኩነታት ፅቡቕ የለን፤ንዓይ ጥራሕ ኣይኮነን ንኩሉ ትግራዋይ’'ይብል። ካሊእ እሱር ኣብ ጎረቤት ሃገር ኣብ ተልእኾ ምዕቃብ ሰላም ተዋፊሩ ከገልግል ድሕሪ ምፅናሕ ናብ ኢትዮጵያ ተፀዊዑ ከምዝተሓዘ ውላዱ ይዛረብ።ብዋሕስ ወፂኡ። AP ንዝተፈትሐሉ ሰነድ ቤት ፍርዲ ፌደራል ሪኡዎ ኣሎ።ግን ዋላኳ ኣብታ ሃገር እንተዘይነበረ እውን ዘይምርግጋእ ትፈጥር ኣለኻ ብዝብል ክሲ መሊሶም ናብ ወታደራዊ ካምፕ ኣእትዮምዎ ይርከቡ። ‘’ትማሊ ኣዛሪበዮ ነይረ።ኣብ ወጥሪ ዘሎ ይመስል’’ኢሉ ውላዱ።’'ወታደራት ብሕቡእ ስልኪ ሂቦምዎ።ሕቡን ሰብ እዩ’’በለ ብምውሳኽ።ወላዲ ኣቡኡ ብሰንኪ ሕፅረት ምግቢ ኽብደቱ ኣስታት ዓሰርተ ኪሎ ከምዝነከየ ይገልፅ። ሓደ ብፌደራል ቤት ፍርዲ ብዋሕስ ዝተፈትሐ ሰብ ናብ ወታደራዊ ስርዓት ምትሕልላፍ ሕጋዊ ኣይኮነን ይብሉ ምስ 75 ጉዳያት ኣባላት ሰራዊትን ፌደራል ፖሊስን ዝነበሩ ተጋሩ ዝሰርሑ ናይ ሕጊ ጠበቓ ታደለ ገብረመድህን።ኣብ ወሰን ኣዲስ ኣበባ ናብ ዝርከብ ሓደ መዳጎኒ ከይዶም ዝርኣዩዎ ክገልፁ ከለው ጠበቓ ታደለ ኣብ ሓንቲ ክፍሊ 25 ሰባት ከምዝድቅሱ፣ምግቢ ኣብ ማዕልቲ ሓደ ግዜ ከምዝወሃቦምን ስድርኦም እውን ከምዘይሪዎምን እዩ።’’ንፁሃን እዮም’’ ኢሎም ጠብቓ ታደለ‘’እቲ እንኮ ነገር ተወለድቲ ትግራይ ምዃኖም ጥራሕ እዩ’’ በሉ ኣስዒቦም። ስቪላት እውን ተታሒዞም ይርከቡ።ሓደ ሰራሕተኛ ብመንግስቲ ዝውነን መንገዲ ኣየር ኢትዮጵያ ብዋሕስ ምስተፈትሐ ንሃገሩ ራሕሪሑ ከምዝሃደመ ይዛረብ። ‘’ሎሚ ብጣዕሚ ኢና ንደልየካ’’ኢሎምኒ ክብል ይዝክር ሓደ ሰራሕተኛ ፌደራል ፖሊስ ብዘይዝኾነ ይኹን መብርሂ ካብ ገዝኡ ክወስዱዎ ከለው።ካብ መወዳእታ ሕዳር ክሳብ መወዳእታ ጥሪ ኣብ ዝነበረ እዋን ኣብቲ ቤት ማእሰርቲ ኣስታት 100 ላዕለዎት ወታደራዊ ሰበስልጣን ከምዝርኣየ ይገልፅ። ዓሰርተታት ቀሳውስቲን ዲያቆናትን እውን መብዛሕቲኦም ንሓደ ወርሒ ኣብ ኣዲስ ኣበባ ተኣሲሮም እዮም ይብሉ ኣብ ኦርቶዶክስ ቤተክርስቲያን ኢትዮጵያ ሓላፊ ክፍሊ ላይብረሪን ሙዚየምን ዝኾኑ ልሳነወርቅ ደስታ።ኣብ ጥቓ ሓረር ልዕሊ 2,000 ዝግመቱ ኣባላት ሰራዊት ተኣሲሮምሉ ኣብ ዝርከብ ማእኸል ምስ ዝርከብ ሓደ እሱር ምዝርራቦም እውን ይገልፁ። ‘’ቃላት የብለይን።ከምዚ ዝበለ ፅልኢ ከመይ ገይረ ክገልፆ እኽእል?’’ኢሎም ይሓቱ። ካብ ካምፕታት ወፃኢ በዝሖም ዘይፍለጡ ትግራዎት ኣብ ናይ ገዛ ማእሰርቲ ይርከቡ።ሓደ ንAP ቃሉ ዝሃበ ሰብ ሓንቲ ምስ ሰራዊት ትሰርሕ ነርስ አደ እቲ ኵናት ካብ ዝጅመር ካብ ስርሓ ተኣጊዳ ካብ ገዛ ከይትወፅእ ከምዝተገብረት ይገልፅ። ናይ ሕቡራት መንግስታት ቤት ፅሕፈት ሰብኣዊ መሰላት ትግራዎት ብሃበ ተረኽበ ይእሰሩ ከምዘለው ዝሕብሩ ፀብፃባት ከምዝፈልጥ ብምግላፅ ‘’ብሰንኪ ጉድለት ግልፅነት’’ ግን ዘተኣማምን ግምት ከምዘይብሉ ሓቢሩ ኣሎ። መንግስቲ ዘጣየሾ ኮሚሽን ሰብኣዊ መሰላት ንሕቶታት AP ኣይመለሰን።ኣብ ክንድኡ ብዛዕባ ትግራዎት እሱራትን ብሄር መሰረት ዝገበረ ምንክልባትን ዘውፅኦ መግለፂ ልኢኹ።እቲ ኮሚሽን ኣብ ቀረባ ኣብ ዘውፅኦ መግለፂ ምኽልካል ፍትሓዊ ፍርዲ፣ስድርኦም ከይሪኡዎም ምኽልካል፣ሕክምና ከይረኽቡ ምኽልካል ኣብ ብዙሓት መዳጎኒታት ብስፍሓት ኣሎ፤መብዛሕቲኡ ግዜ እሱራት ኣበይ ከምዘለው ንእስድሮም ክዛረቡ ከምዘይኽእሉ ገሊፁ ኣሎ። እቲ ኮሚሽን ኣብ መጀመሪያ እዚ ዓመት ኣብ ኣዲስ ኣበባ ኣብ ዝርከብ ናይ ፌደራል ማእኸል ተታሒዞም ንዝርከቡ 21 እሱራት ኣዘራሪቡ ኣሎ።ገሊኦም ‘'ቅድሚ ፍርዲ ዝተናውሐ ማእሰርቲ፣ከምዝፅረፉ፣ምፍርራሕ ከምዝበፅሖም፣ከምዝተወቕዑን ኣብ ቁፅፅር ክውዕሉ ከለው ብጥይት ምቑሳሎምን’'ገሊፆም ኣለው።ይኹን እምበር እቶም እሱራት ኣብ ፅቡቕ ኩነታት ጥዕናን ቅቡል ዝኾነ ደረጃ ኣብ ዘለዎ ቤት ማእሰርቲ ይርከቡ ኢሉ ኣሎ እቲ ኮሚሽን። ትግራዎት ግን ንናይቲ ኮሚሽን ኣበሃህላ ይሙግቱዎ። ኣብ ጎርቤት ደቡብ ሱዳን ኣባላት ተልእኾ ዓቃቢ ሰላም ሕቡራት መንግስታት ዝነበሩ ልዕሊ ደርዘን ወታደራት ኣብ ወርሒ ለካቲት ኣብ ነፋሪት ኣይንሳፈርን ኢሎም ተረፎም። እቶም እሱራት ቀፂሉ ዘጋጥሞም ኣይፍለጥን።ንAP ቃሎም ዝሃቡ ክልተ ሰባት ናይ ቀዳማይ ምንስቴር ኣብይ ፖለቲካዊ ፓርቲ ንምፍላጥ ዝወሃብ ኣስትምህሮ ሓዊሱ ንዕኦም ዳግም ናይ ምምሃሩ ወፍሪ ተጀሚሩ ኣሎ ይብሉ። ሓደ ንAP ቃሉ ዝሃበ ወዲ ሓው ኣብኡ ስልጥና ምውሳዱን ካሊእ ሰብ ድማ ኣብ ቀረባ ስልጠና ክጅምር ከምዝገለፅሎም ይሕብር። ንመንግስቲ ህዝልዎ ሓደጋ እቲ ማእሰርቲ ኣብ ሓደ እዋን ተኣማንነቶም ዝገለፁ ተወለድቲ ትግራይ ናብ ንቑሓት ተቓዋምነት ክልውጦም ይኽእል ዝብል እዩ። ፓይለት ሓይሊ ኣየር ተኽለብርሃን ወልደስላሴ ንሱን መሳርሕቱን ሎሚ ይድለዩ ምስ ዘለው ናይ ትግራይ መራሕቲ ርክብ ኣለኩም ተባሂሎም ከምዝተኸሰሱ ይገልፅ።ካብ ናይ ገዛ ማእሰርቲ ኣምሊጡ ካብታ ሃገር ወፂኡ ኣሎ።መሳርሕቱ ኣብ ደብረ ዘይት ኣብ ጥቓ ዋና ቤት ፅሕፈት ሓይሊ ኣየር ተኣሲሮም ካብ መንጎ ዝርከቡ 1,000 ዝግመቱ ተጋሩ ምዃኖም ከምዝነገሩዎ ይገልፅ። ከሓዲ ተባሂሉ ምጥርጣሩ ዝሰንበደ ንሱ ኢትዮጵያ ንተወለድቲ ትግራይ ዝሓዘትሉ ኣገባብ ካብ ምጉሃዩ ዝተልዓለ ሕዚ ብረት ንምልዓል ድልየት ኣለዎ። ‘’ቀደም ኣብ ጎኒ ትግራይ ኮይነ ንምውጋእ ትልሚ ኣይነበረንን’’ኢሉ ተኽለብርሃነ ‘'ኣብዚ ሕዚ እዋን ግን ዕድል እንተረኺበ ብርግፅ እወ! ንህዝበይ ክከላኸል እየ’’በለ ወሲኹ ተኽለብርሃን ወልደስላሰ። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ: ጸብጻብ ግጭት ምምሕዳር ዋግ ኽምራ ዞባ ኣበርገለ

'ሰራዊት ህወሓት ኣብ ምምሕዳር ዋግ ኽምራ ዞባ ኣበርገለ ድሕሪ ዝፈነዎ መጥቃዕቲ፣ ኣብ ልዕሊ ህይወትን ንብረትን ጉድኣት ኣውሪዱልና' ኢሎም ኣማሓዳሪ’ቲ ወረዳ።  ነቲ ግጭት ኣመልኪቱ ድምጺ ወያነ ኣብ ዝፈነዎ ዜና "ኣብ ኣበርገለ ዓሪዱ ንዝነበረ ፍሉይ ሓይሊ ኣምሓራን ንዕዑ ንከሕግዝ ንዝመጸ ልዕሊ ክልተ ሻለቃን ከምዝደምሰሰ" ኣፍሊጡ’ሎ። ክልል ኣምሓራ ብወገኑ "ተረፍ መረፍ ህወሓት" ብፍሉይ ሓይሊ ኣምሓራን ሓይሊ ጸጥታ’ቲ ከባቢን ተሳዒሩ ንድሕሪት ናብ በረኻ ተመሊሱ ይብል።  ነቲ ግጭት ኣመልኪቱ "ሰራዊት ትግራይ" ኢሉ ንነብሱ ዝጽውዕ ዕጡቅ ሓይሊን ጉዳይ ኮምኒኬሽን ክልል ኣምሓራን ተራጸምቲ መግለጺታት ኣውጺኦም ኣለው። ድምጺ ወያነ፣ ቅድሚ ሰለስተ መዓልታት ኣብ ዝፈነዎ ዜና 'ኣብ ክልል ኣምሓራ ወረዳ ኣበርገሌ ዓሪዱ ንዝነበረ ፍሉይ ሓይሊ ኣምሓራን፣ ነቲ ሓይሊ ንምሕጋዝ ንዝመጸን ልዕሊ ክልተ ሻለቃ ሰራዊትን፣ ሙሉእ ንሙሉእ ከምዝደምሰሰ' ንወሃቢ ቃል’ቲ ሰራዊት ትግራይ ኢሉ ንዝገልጽ ገብረ ገ/ጻድቅ ጠቂሱ ጸብጺቡ ኣሎ። ብካልእ ወገን፣ ክልላዊ መንግስቲ ኣምሓራ ኣብ ወግዓዊ መርበቡ፣ እቶም ‘ተረፍ መረፍ’ ዝበሎም ዕጡቃት፣ ሓይሊ ጸጥታ ኣብ ዘይቆጻጸሮም ከባቢታት፣ ንጸልማት ተኸዊሉን ተመሳሲሉን፣ ኣብ ልዕሊ ዘይተዓጠቁ ዜጋታትን ንብረትን ጉድኣት ኣውሪዱ ኣሎ’ ከምዝበለ ተፈሊጡ ኣሎ።ፍሉይ ሓይሊ ክልል ኣምሓራን ናይ’ቲ ከባቢ ሓይሊ ጸጥታን ብዝወሰድዎ ግብረ መልሲ፣ እቲ ጉድኣት ዘውረዱ ኣካላት ተሳዒሮም ናብ በረኻ ከምዝተመለሱ’ ተጠቂሱ'ሎ። ምሉእ ትሕዝቶ ኣብዚ ምስማዕ ይክኣል። No media source currently available


'መንግስቲ ኢትዮጵያ ንተጋሩ ይኣስር'ሎ' ክብል ኣሶሴይትድ ፕረስ ሓቢሩ

"መንግስቲ ኢትዮጵያ፣ ንኣሻሓት ተጋሩ ‘ከዳዓት’ ኢሉ ናብ ቤት ፍርዲ ከየቅረበ ንኣዋርሕ ኣብ ዝተፈላለዩ ስፍራታት ከምዝዳጎኖም" ኣሶሴይትድ ፕረስ ሓቢሩሓቢሩ። እቶም ዝተዳጎኑ ሰባት፣ ስድራቤቶምን በጻሕቶምን ከምዝብልዎ፣ ልዕሊ ሓደ ሽሕ ተጋሩ፣ ብውሑድ ናብ ትሻዓተ ከባቢታት (ንወትሃደራዊ ካምፕታትን ኮሌጅ ሕርሻን ሓዊሱ) ከምዘእተውዎም ክጠቅሱ ከለው፣ ሓደ ካብ’ቶም ዝተኣሰሩ መኮንን፣ ንኣሶሴትድ ፕረስ ኣብ ዝሃቦ ርእይቶ ‘ምስ 400 ተጋሩ ተታሒዙ ከምዘሎ፣ ምስ ጠበቃታትን ስድራቤትን ንክራኸቡ ከምዘይፍቀደሎም’ ጠቂሱ። "ሓደ ካብ’ቶም ዝተዳጎኑ፣ ኣባል ዓቃቢ ሰላም ኮይኑ አብ ጎረቤት ሃገር ዘገልገለ፣ ናብ ሃገሩ ምስተመለሰ ግና ከምዝተታሓዘ፣ ቤት ፍርዲ ብዋሕስ ተፈቲሑ ነይሩ፣ እንተኾነ ‘ኣብ’ታ ሃገር ዘይነበረ ከንሱ ‘ዕግርግር ፈጢርካ’ ተባሂሉ ናብ ወትሃደራዊ ካምፕ ከምዘእተውዎ" ንወዱ ዝጠቀሰ ዜና ኣሶሴይትድ ፕረስ ሓቢሩ። ምሉእ ትሕዝቶ ኣብ ናይ ጽባሕ ፈነወ ክቐርብ'ዩ::


ኣብ ከተማ መቐለ ኣብ ክልተ ኣብያተ ትምህርቲ ኣስታት 10 ሽሕ ተመዛበልቲ ከምዘለው ተገሊጹ

ይነብርሉ ካብ ዝነብርሉ ከባቢታት ተመዛቢሎም ኣብዚ እዋን'ዚ ኣብ ከተማ መቐለ ቤት ትምህርቲ ማይ ወይኒ ካብ ሑመራን ከባቢኣን ዝመፅኡ ልዕሊ 7000 ዝኮኑ ተመዛበልቲ ምህላዎም: ኣብ ቤት ትምህርቲ ቅሳነት ፈላማይ መፅለሊ ካብ ሑመራን ከባቢኣን ዝመፅኡ ድማ 752 መራሕቲ ስድራ ዝርከብዎም ልዕሊ 3000 ተመዛበልቲ ከም ዘለዉ መተሓባበሪ እቶም ተመዛበልቲ ተስፋይ ብርሃኑ ገሊጹ:: No media source currently available  ምሉእ ትሕዝቶ ኣብዚ ምስማዕ ይክኣል:: No media source currently available


ኣብ ሰሜን ሸዋ ብዝተላዕለ ግጭት 600 ሽሕ ሰባት ካብ መነባብርኦም ምዝንባሎም ተገሊጹ

ኣብ ክልል ኣምሓራ ሰሜን ሸዋን ብሄረሰብ ኦሮሞን ከምኡ'ውን ኣብ ክልል ቤንሻንጉል ጉሙዝ ዞባ ካማሼ ብዝተላዕለ ግጭት ኣስታት 600 ሽሕ ሰባት ካብ መነባብርኦም ምዝንባሎም ናይ ኢትዮጵያ ተቋም ሓባሲ ንብዓት ኣፍሊጡ። ዋና ሓባሲ ንብዓት ዶክተር እንዳለ ሃይሌ ንሬድዮ ድምፂ ኣሜሪካ ኣብ ዝሃቡዎ ቃል ካብ ዝሓለፈ 10 መጋቢት ጀሚሩ ዕጡቓት ሓይልታት ብዝፈነውዎ መጥቓዕቲ ኣብ ዞባታት ሰሜን ሸዋን ምምሕዳር ብሄረሰብ ኦሮሞን ብአማኢት ኣሽሓት ዝቑፀሩ ሰባት ካብ መነባብርኦም ተመዛቢሎም ኣለው። ኣብ ክልቲኦም ዞባታት ልዕሊ 330,000 ሰባት ተዓቒቦም ከምዝርከቡ ኣፍሊጦም። ኣብ ቤንሻጉል ጉምዝ እውን ብተመሳሳሊ ፀገም ከምዘሎ ሓቢሮም። ክልል ኣምሓራ ናይቲ ከባቢ ሰላም ብምዝራግ ኣብ መንጎ ህዝቢ ኣምሓራን ኦሮሞን ፅልኢ ብምቕስቃስ ይሰርሕ ኣሎ ንዝበሉዎ 'ኦነግ ሸኔ' ተሓታቲ ክገብር ከሎ መንግስቲ 'ኦነግ ሸኔ' ኢሉ ዝፅውዖ ንርእሱ ናይ ኦሮም ነፃነት ሰራዊት ኢሉ ዝፅውዕ ግን ኣብቲ ከባቢ ዝኾነ ይኹን ዓይነት ምንቅስቓስ ከምዘይገብር ብምግላፅ ኣሉታዊ መልሲ ሂቡ ሎ።


ግብረመልሲ መንግስቲ ኤርትራ- 'ወታሃደራት ኤርትራ ረድኤት ይክልክሉን ይዘርፉን ኣለው' ንዝብል ጸብጻብ ኤኤፍፒ

ሚኒስትር ዜና ኤርትራ ኣቶ የማነ ገ/መስቀል ነቲ ብኤኤፍፒ (ኣጃንስ ፍራንስ ፕረስ) ዝተቃለሐ "ወትሃደራት ኤርትራ፣ ኣብ ትግራይ ናብ ህዝቢ ንዝላኣኽ ረድኤት ከይሓልፍ ከልኪልምን ዘሪፎምን" ዝብል ሪፖርት ነጺጎምዎ። ኣቶ የማነ "ክፍኣት ዝዕላምኡ ወፍሪ ጸለመ ኣንጻር ኤርትራ ብዘይ ምቁራጽ ቀጺሉ ኣሎ፣ ሓደ ካብ’ዞም ወፍሪታት’ዚኦም ኤኤፍፒ ካብ ዘይተፈልጡን ዘጠራጥሩን ምንጭታት ዝፈብረኮም ተኸታተልቲ ጠቀነታት "ወትሃደራት ኤርትራ፣ ኣብ ትግራይ ንረድኤት እኽሊ ከይሓልፍ ከልኪሎምን ዘሪፎምን" ዝብል እዩ" ይብሉ ። ሚኒስትር ዜና ኤርትራ ኣቶ የማነ ኣብ ዝዘርገሖ ተኸታተልቲ ናይ ትዊተር መልእኽቲ "ኣብ 1999 ዝነበረ ውግእ ዶብ ምስ ኢትዮጵያ፣ ዳይረክተር ትካል ስግር ባሕሪ ረድኤት ኣሜሪካ (ዩኤስኤኣይዲ) ናብ አዲስ አበባን ኣስመራን ተመላሊሶም፣ ረድኤት ብወደብ ዓሰብ ዝኣትወሉን ብመንጽር እቲ ሽዑ ኣጉኒፉ ዝነበረ ቅልውላው ንወደብ ጂቡቲ ዝሕግዘሉ ኩነታት ሓቲቶም ነይሮም" ይብል። "ሽዑ ኤርትራ ነቲ ውጥን ተቀቢላን ወግዓዊ መግለጺ ኣውጺኣን እያ። እንተኾነ ካብ ነዊሕ ርሕቀት መጉዓዝያ ስለዝኸስብ ህወሓት ንሰማርያዊ ተበግሶ ኤርትራ ነጺግዎ" ኢሎም። ኣገዳስነት እዚ ፍጻመ’ዚ ምጥቃሱ ይብሉ ኣቶ የማነ ኤርትራ ኣብ ሰብኣዊ ቀረባት ትኽተሎ ነቅ ዘይብል መትከል ንምጉላህ ስለዝስምር እዩ። እዚ ከምዚ'ሉ ከሎ፣ መሓውራት ዜና ንዝተፈብረኩ ሓበሬታታት ብዘይውሑድ ምጽራይ ስለምንታይ ደጋጊሞም የቃልሑ? ኢሎም ይሓቱ። ኣቶ የማነ ገ/መስቀል ኣብ ዝዘርግሕዎ ትዊተር "ትማሊ ንኤኤፍፒ ሙሉእ ምላሽ ዝተዋሃቦ’ካ እንተኾነ፣ ሎሚ ድማ ኣል ጃዚራ '"አዋን ኣዝመራ ካብ መስከረም ክሳብ ሕዳር ኮይኑ እናሃለወ፣ ወትሃደራት ኤርትራ፣ ንዘራእቲ የቃጽሉ ኣለው" ዝብል ሪፖርት ከምዘውጽእ ሰሚዔ ኣለኹ" ይብሉ።  ኤኤፍፒ ኣብ’ቲ ትማሊ ዘቃለሖ ዜና "ብዘይጠቀወ እንግሊዝኛ ዝተፃሓፈ ሰነድ ከምዝበጽሖን እቲ ሰነድ "ወትሃደራት ኤርትራ፣ ናብ’ታ ብውግእ ዝተሃሰየት ትግራይ ንዝተላኣኸ ረድኤት ንከይሓልፍ ከምዝከልከሉን ከምዝዘረፍዎን"ጠቂሱ ኣሎ። እቲ ትካል ዜና ወሲኹ "እቲ ሰነድ ወትሃደራት ኤርትራ፣ ናብ ረድኤት ዝከፋፈለሉ ስፍራ ድሕሪ ምእታዎምን ተጠቀምቲ ፈሪሖም ካብ’ቲ ስፍራ ምስሃደሙ፣ እቶም ወትሃደራት ስርቂ ከምዝፈጸሙን" ሓቢሩ እዩ። ትማሊ ሰሉስ ንኤኤፍፒ ርእይትኦም ዝሃቡ ሓላፊ ጊዚያዊ ምምሕዳር ትግራይ ዶ/ር ሙሉ ነጋ ብወገኖም "ሰባት ብዛዕባ መገዲን ምዕዳል እኽሊን የማርሩ ኣለው፣ ዝምልከቶም ሰበ ስልጣን የጻርይዎ ኣለው" ከምዝበሉ ክጠቅስ ከለው መራሒ ኮማንድ ፖስት ጊዚያዊ ምምሕዳር ትግራይ ጀነራል ዮሃንስ ገ/መስቀል ብወገኖም "ኣብ’ዘን ዝሓለፋ ክልተ ሰሙናት፣ ረድኤት ንከይሓልፍ ናይ ምኽልካል ጸገም ኣጉኒፉ ኣሎ፣ ብሕልፊ ሰራዊት ኤርትራ ኣብ ዝቆጻጸሮ መገዲ ዓዲግራት ኣኽሱም" ከምዝበሉ ኤኤፍፒ ጠቂሱ ኣሎ። ምሉእ ትሕዝቶ ኣብዚ ምስማዕ ይክኣል:: No media source currently available


ጸብጻብ: ኣብ ጉዳይ ኣብ ክልል ትግራይ ዘለዋ ደቂ ኣንስትዮን ኣዋልድን ዘጋጥም መጥቓዕቲን ብዝምልከት ጆርጅ ታውን ዩኒቨርሲቲ ዘዳለዎ ዘተ

ሰላምን ፀጥታን ደቂ ኣንስትዮ ዩኒቨርሲቲ ጆርጅ ታውን ኣብ ዝሓለፈ ሰሙን ኣብ ክልል ትግራይ ብዘሎ ቅልውላው ኣብ ልዕሊ ደቂ ኣንስትዮን ኣዋልድን ዝበፅሕ ዘሎ ኣካላውን ስነ ኣእሙሮኣዊን ማሕሰይቲ ንምዝታይን ብጭቡጥ ኣብቲ ቦታ እንታይ ይፍፀም ኣሎ ኣብ ዝብሉ ዛዕባታት ዝተፈላለያ መዳያት ኣብ ደቂኣንስትዮንኣዋልድን ትግራይ ዝበፅሕ ዘሎ ጉድኣት ዝተዓዘባ ኣጋይሽ ዓዲሙ ብቪድዮ ኮንፈረንስ ዝተዳለወ ዘተ ኣካይዱ ። እዚ ላዕለወይቲ ዳይሬክተር ጆርጅ ታዎን ዩኒቨርሲቲ ሰላምን ፀጥታን ደቂኣንስትዮ ኣምባሳደር ሜላኔን ቬርቨር ዝመርሕኦ ዘተ ኣብ ዝተፈላለዩ ላዕለዎት ትካላት ሕቡራት ሃገራት ውክልና ዘለወንን ኣብ ኢትዮጵያ ዝርከባ ዘይመንግስታዊ ትካላት ሓገዝን ከምኡ'ውን ኣብ ትግራይ ኣብ ልዕሊ ደቂ ኣንስትዮ ዝወርድ ዘሎ ጥሕሰት ሰብኣዊ መሰላት ክምስክራን ዝፈልጠኦ ከካፍላን ኣጋይሽ ዓዲሙ እዩ ዘትኡ ጀሚሩ ። ኣብቲ እዋን እቲ ብቪድዮ ኮንፈረንስ ዝካየድ ዝነበረ ዘተ ብማሕበራዊ ገፃት እቲ ትካል 'ውን ብቀጥታ ከምዝፍኖ ዝገለፃ ኣምባሳደር ሜላኔን ነቲ ዝዘራረባሉ ዝነበራ ርእሰጉዳይ ተሳተፍቲ ሓባራዊ መረዳእታ ክህልዎም ተባሂሉ ቢቢሲ ካብ ዝፈነዎ ኣብ ልዕሊ ደቂ ኣንስትዮ ትግራይ ዝወርድ ዘሎ መጥቓዕቲ ዝምልከት ዝተወሰነ ብምርኣይ እዩ ጀሚሩ ። ብድሕሪ'ዚ ኣምባሳደር ሜላኔን ቬቨር ኣብ ሕቡራት ሃገራት ኣብ ቤት ፅሕፈት ዋና ፀሓፊን ኣብ ጎንፂታት ንዝፍጠሩ ፆታዊ መጥቓዕቲታት ዝከታተል ቢሮ ፍልይቲ ተወካሊት ፕራሚላ ፓተን ነቲ ኩነታት ካብ መፈለምትኡ ክከታተለኦ ብምፅንሐን ኣብዚ እዋን እቲ ኣብ ትግራይ ኣብ ልዕሊ ደቂ ኣንስትዮን ኣዋልድን ዝበፅሐ መጥቓዕቲ ቤት ፅሕፈተን ዛጊት ዝበፅሖ ብርክን ክገልፃ ዓዲመንኣን:: ፕራሚላ ፓተን ፆታዊ መጥቓዕቲ መስርሕ ኲናት ካብ ምዃኑ ወፂኢ ታሪኽ ክኾኑ እናተገበዓኦም ሎሚ'ውን ቀንዲ መዘራረቢ እዚ እዋን ኮይኑ ይርከብ ። ኣብቲ ጎቦታት ዝበዝሕዎ ገጠራት ሰሜንን ማእኸላይን ትግራይ ደቂኣንስትዮን ኣዋልድን ንምግማቱ ዘፀግም ጥሕሰት ሰብኣዊ መሰላትን ፆታዊ መጥቓዕቲ ይወርደን ኣሎ ክብላ ነቲ ዘለወን ሓበሬታ ከዘንትዋ ጀሚረን ። "ኣብ ቀረባ እዋናት ሰብኣዊ ሓገዛት ዝህቡ ትካላት መፅናዕቲ ዘካይዱ ኣካላትን ጋዜጠኛታትን ናብቲ ክልል ክኣትዉ ብምፍቃዶም ጭካነ ዝተመልዓኦም ዝተፈፀሙ ፆታዊ መጥቓዕቲታት ፣ዩኒፎርም ብዝለበሱ ደቂተባዕትዮ ንደቂ ኣንስትዮን ኣዋልድን ኣገዲዶም ናብ ካምፕታቶም ብምውሳድ ንሰሙናት ዓጊቶም ዝተፈላለዩ በደላት ከምዝፍፅሙን ፣ ኣብ ገለገሊኡ ድማ ፆታዊ ዓመፃት ክፍፀመን ከሎ ስድረአን ክሪኡ የገድድዎም ከምዝነበሩ ዝሕብሩ ታሪኻት ክወፁ ጀሚሮም ። መዓልታዊ ሰራሕተኛታት ኣገልግሎት ድማ ሓደስቲ ተገዲደን ዝተዓመፃን ብጉጅለ ብዝዕምፅወን ጉድኣት ዝበፅሐን ደቂ ኣንስትዮ ዋላ እኳ ንህይወቶም ዘስግእ እንተኾነ ኣብተን ዝተረፋ ክሊኒካትን መዕቆቢታትን ኣገልግሎት ጥዕና ይህቡ ኣለዉ።" ካብ ሕዳር 2020 ጀሚሩ ቤት ፅሕፈተን ይበፅሕዎ ብዝነበሩ ሓበሬታታት ነቲ ኩነታት ክከታተሎ ከምዝጀመረ ዝሓበራ ፕራሚላ ኣዝዮም መስካሕካሕትን ረበሽትን ታሪኻት ካብ ኣፍ ግዳያት ደቂ ኣንስትዮ ከምዝሰምዓን ፤ ተፃባእቲ ደቂ ኣንስትዮን ኣዋልድን ከም መስርሕ ኲናት ምጥቃም ጠጠው ከብሉን ኮምሽን ሰብኣዊ መሰል ሕቡራት ሃገራትን ኮምሽን ሰብኣዊ መሰላት ኢትዮጵያን ብሓባር መርመራ ከካይዱ ዝተበፅሐ ስምምዕነት ብቅልጡፍ ክጅምርዎ ፃውዒት ኣቅሪበን ። “ፈለማ ኩሎም ተፃባእቲ ወገናት ዓለምለኸ ሰብኣዊ ሕግታት ከኽብሩ ፣ካልኣይ ብፆታዊ ዓመፃት ዝተጠቅዓ ደቂ ኣንስትዮ ኣብ ውሽጢ 72 ሰዓታት ወሰንቲ ኣገልግሎታት ሕይወት ኣድሕን ሕክምናውን ስነኣእሙሮኣዊን ኣገልግሎት ክረክባ ምስ መንግስቲ ኢዮጵያን ኮምሽን ሰብኣዊ መሰላት ኢትዮጵያን ብምዝርራብ ሓደ ፅቡቅ ጅማሮ ክበሃል ዝኽእል ርክብ በፂሕና ኣሎና ። ነዚ ድማ ምስ ምስ ዓለምለኸ ማሕበረሰብ ብምዝርራብ ሓባራዊ ፃዕሪ ፣ ፖለቲካዊን ገንዘባዊ ሓገዛትን ንምርካብ ንሰርሕ ኣለና::” ዋላ'ኳ ኣብ ፈለማ እዋናት ማሕበራዊ መራኸቢታት ዕፁዋት ብምንባሮም ሕቡራት ሃገራት ነቶም ፍፃመታት ዘረጋግፅሉ ኩነታት እንተዘይነበሮ ይኹን 'ምበር ኢድና ዓፃፂፍና ኮፍ ኣይበልናን ። እዚ ድማ መበገሲ እቶም ዝኾኑ ዘለዉ 'ምበር እቲ ብድሕሪ'ዚ ዘሎ ስራሕ ርክባት ምፍጣር እዩ ነይሩ ። ብድሕሪ እዚ 108 ደቂ ኣንስትዮ ከምዝተዓመፃን ምናልባት'ውን እቲ ቁፅሪ ካብኡ ክዛይድ ከምዝኽእል ካብ ኮምሽን ሰብኣዊ መሰል ኢትዮጵያን ካልኦት ዝተፈላለዩ ኣካላትንሓበሬታ ክርከብ ተኻኢሉ'ዩ ኢለን። "ኣገልግሎት ጥዕና ዝህቡ ኣካላት ግዳያት እናበዝሓ ብምምፀአን ሕፅረት ቀረብ መድሓኒታት መከላኸሊ ጥንሲን መነፀሊ ጥንሲን ፣ ብምኽንያት ዝበፅሐን ፆታዊ መጥቓዕቲ ቅልውላው ስነ ኣእምሮ ይገጥመን ከምዘሎ ዝረኸብናዮም ሓበሬታታት እቲ ፆታዊ ብስፍሓት ይፍፀም ከምዘሎ ዘርኢ እዩ ። ከምኡ'ውን ነዚ መጥቓዕቲ እናተኸታተሉ ኣብ ዝምዝግቡ ሰራሕተኛታትን ጋዜጠኛታትን ምፍርራሓት ፣ናብ መዕቆቢ ግዳያት ብምእታው ፈተሻታት ምክያድ ዝበሉ ሓበሬታታት 'ውን ረኺብና እዚኦም ኩሎም ኣብ ቀጠናታት ኲናት ዝፍፀሙ ልሙዳት በደላት እዮም ።ብሙዃኑ ወሰንቲ ምልክታትን መጠንቀቅታታትን ሙኳኖም ተረዲእና ድምፂ እተን ደቂ ኣንስትዮ ክንከውን ጀሚርና። " ኣብቲ ዘተ ዝተሳተፋ ኣብ ሕቡራት ሃገራት ቀዋሚት ተወካሊት ሃገረ ኣየርላንድ ኣምባሳደር ጀራልዲን በርለን'ውን ኢትዮጵያ ካብተን ነዊሕ ዕድመ ዘቁፀራን ምስ ሃገረን ስጡም ርክብ ዘለወን ሃገራት ኣፍሪቃ ሓንቲ ሙዃና ድሕሪ ምግላፅ ልዑል ዋጋ ዝወሃቦ ምሕዝነት ከምዝኾነ'ውን ሓቢረን ። ብሙዃኑ ድማ ንህዝቢ ኢትዮጵያ ንምሕጋዝ ዘለና ድልየት ዝለዓለ እዩ ኢለን ።ሎሚ ንጉሆ ኣብዚ ክዛረብ ከለኹ ግን ነተን እዚ ኹሉ ዝወርደን ዘሎ በደላት ተሰኪመን ብፅንዓት ዝተረፋ ደቂ ኣንስትዮ ዘለኒ ክብሪ ክገልፅ ይፈቱ ድሕሪ ምባለን ኣየርላንድ ነቲ ዘሎ መስካሕካሓይ በደላት ድምፃ ተጠቂማ ምቅላዓ ክትቅፅል እያ ኢለን ። "እዞም መደንገፅቲ በደላት ስልታዊ ብዝኾነ መገዲ ዝተፈፀሙን ኣዚዮም ብዙሓት ግዳያት ክህልዉ ከምዝኽእሉ ርዱእ እዩ ። መብዛሕትኹም ኣብዚ ዘለኹም ተሳተፍቲ በብሰዓቱ እተንብብዎን ትሰምዕዎን ክኸውን ይኽእል ።ንሕና'ውን ምስ መንግስቲ ኢትዮጵያ ኣብዝተፈላለዩ መዳያት ስለእንሰርሕ ኣዝዮም ዘስካሕክሑ ታሪኻት ሰሚዕና ኢና ፤ ከምዘይሰማዕና ኮይና ክንሓልፎም ድማ ኣይንኽእልን ዝያዳ ዘገድሰና እቲ ክቡር ህዝቢ ኢትዮጵያ ብሙዃኑ እዚኦምን ካልኦትን ዝፍፀሙ ጥሕሰት ሰብኣዊ መሰላት ጠጠው ንኽብሉ ኣየርላንድ ከምተመራፂት ኣባል ባይቶ ፀጥታ ድማፃ ምስማዓ ክትቅፅል እያ::" ካልእ ኣብቲ ሰላምን ፀጥታን ደቂ ኣንስትዮ ጆርጅ ታዎን ዩኒቨርሲቲ ዘዳለዎ ብቪድዮ ዝተኻየደ ዘተ ዝተሳተፈት ቅድም ክብል ኣብ ትግራይ ንደቂ ኣንስትዮ ኣብዝረብሑ ዝተፈላለዩ ማሕበራዊ ስራሕት ክትነጥፍ ዝፀንሐት ፋናየ ሓጎስ ብፍላይ ድሕሪ እቲ ኣብ ትግራይ ዝካየድ ዘሎ ኲናት ድማ ነቲ ዝበፅሕ ዘሎ ፆታዊ ዓመፃትን በደላትን ኣባል ዳያስፖራ ተጋሩ ኮይና ከተቃልዕ ፀኒሓ እያ ። እቲ ኣብ ትግራይ ከተማ መቀለ ዝርከብ ሴፍ ሃዉስ እናተባህለ ዝፍለጥ መዕቆቢ ደቂ ኣንስትዮ ግዳያት ፆታዊ ዓመፃት ሓገዝ ይህብ ከምዘሎ ይፍለጥ ።ንስኺ ድማ መዓልታዊ ርክብ ስለዘሎኪ እተን ግዳያት ኣብቲ ቦታ ሰላም'ዶ ይስመዐን ክብላ ኣሰናዳኢት እቲ ዘተ ኣምባሳደር ሜላኔን ቬቨር ሓቲተንኣ ነይረን። “ ሰላም ኣይስመዐንን ምኽንያቱ ጥርዓነን ዘቅርባሉ ሕጊ የለን ፣ፍትሒ የለን። ብዛዕባ ዝበፅሐን መጥቓዕቲ ኮነ ሓደጋ ዝዛረባ ሕክምና ንኽረኽባ ጥራሕ እዩ ። ኣብዚ እዋን ሓለዋ ክህበን ኮነ ክጣበቀለን ዝኽእል ኣካል ምርካብ ዘይሕሰብ እዩ ። እቲ ንደሕንነተን መሐለዊ ክኸውን ተባሂሉ ዝተዳለወ ቦታ'ውን ወተሃደራት ኣትዮም ከምድላዮም ዝበትዎ ቦታ ኮይኑ እዩ ።” ብድሕሪ'ዚ ካብ ኢትዮጵያ ኣዲስ ኣበባ ዝማእከለን ኽልተ ሓገዝ ወሃብቲ ዘይመንግስታዊ ትካላት ኬር ኢትዮጵያ ወኪለን ዝተሳተፋ ኣጋይሽ: ኣብ ኬር ኢትዮጵያ ኣብ እዋን ሓደጋ ኣማኻሪት ስነፆታ ዝኾነት መሆን ኣፈወርቅ ዝረኣየቶን ዝተፈፀሙ ክስተታትን ምስ ካልኦት ተመሳሰልቲ ኣጋጣምታት ኣተሓሒዛ እዚ ዝተፈለየ ዝገብሮ: “ ምስቲ ዝኻየድ ዘሎ ህሉው ጎንፂ ተኣሳሲሩ ፆታዊ ዓመፃት ዝመሰረቶም ዝተፈላለዩ ፆታዊ በደላት ይበፅሐን ከምዘሎ ኣረጋጊፅና ኢና ።ካብቶም ዳህሳስ ዘካየድናሎም ከባቢታት ከምእተረዳእናዮ ካብ ሓደጋ ዘብፁሑሎም ክሃድሙ ክብሉ ምስ ወለዶምን ሓብሐብቶምን ዝተጣፍኡ ህፃናት ከምዘለዉ ፣ ከምዚ ዓይነት በደላት ክፍፀሙ ከለዉ'ውን ከይደን ዝሕከማሎምን ዝጠርዓሎምን ጥዕና ጣብያታትን መሓዉር ፍትሕን ብዘይምሕላዉ እቲ በደል ክበኣኣስ ከምዝገበሮ እዚ ድማ ቅድም ክብል ካብ ካብ ዝተዓዘብናዮ ተመሳሳሊ ጎንፅታት ዝፈልዮ እዩ ።” ዳይሬክተር ኬር ኢትዮጵያ ኤስተር ዋት ድማ ነቲ ተበፃሕነት ሰብኣዊ ሓገዝ ኣመልኪተን ትካላን ዝገጥሞ ዘሎ ፈተናን ኣብሪሃ ። “ከም ወሃብቲ ሓገዝ ክንበፅሐሎም ዝተፈቅዱ ከባቢታት ኣለዉ ። ይኹን እምበር ኣዝዮም ፈተንቲ እዮም ። ስጋብ ሓሙሽተ ዝበፅሑ ዝተፈላለዩ ሰበስልጣናት ክፈቅዱ ኣለዎም ምስኡ ድማ በየናይ ከባቢ ፣ምናልባት'ውን ህሉው ኲናት ዝካየደሉ ዘሎ ኸባቢ ክከውን ይኽእል ፣ንሱ ድማ ንደሕንነትና'ውን ዘስገእ ይኸውን ። ብሙዃኑ እቶም ምሳና ሓቢሮም ዝጓዓዙ ኣዘዝቲ ሰራዊት ሕለፉ ስጋዕ ዝብሉና ንመዓልታት 'ውን ንፅበ ። ከምኡ'ውን ፍሉጣት መዓደሊ ማእከላት ብዘይምህላዎም ከምኡ'ውን ኣገልግሎት ስልኪ ብዘይምሕላዉ ቀልጢፍካ ሓበሬታታት ክንቀባበል ኣይክእኣልናን።” ኣብ መወዳእታ ኣምባሳድር ማለኔ ቬቨር ብርግፅ ስጋብ ሐዚ ዝተፈላለዩ ስራሕቲ እናተሰርሑ ጸኒሖም እዮም።ይኹን እምበር ሐዚ ግና ቀልጢፍና ናብ ተግባር ክቅየር ብምፅዓር ነተን ኣብ ፀበባ ዘለዋ ደቂ ኣንስትዮ ድምፂ ክንኮነለን ይግባእ ኢለን:: ምሉእ ትሕዝቶ ኣብዚ ምስማዕ ይክኣል :: No media source currently available


ንኩነታት ኣብ ክልል ትግራይ ዘለው ኤርትራዊያን ስደተኛታት ብዝምልከት ኣብ ዋሽንግተን ዲሲ ዝተኻየደ ሰልፊ

ኣብ ዋሽንግተን ዲሲን ከባቢኣን ዝርከባ ኤርትራዊያንን ኤርትራዊያን ኣመሪካዊያን ኣብ ክልል ትግራይ ዝርከቡ ኤርትራዊያን ስደተኛታት ኣብ ሽግር ስለዘለው ካብኡ ክወፁን ኣብ ዘለውሉ ድማ ኣድላይ ሓገዝ ክግበረሎምን ዝሓተት ሰልፊ ኣብ ዋሽንግተን ዲሲ ኣብ ዝርከብ ቤት ፅሕፈት ናይ ሕቡራት ሃገራት ወኪል ስደተኛታት ዝሓለፈ ዓርቢ ድምፀን ኣስሚዐን ኣለዋ። ንኩነታት እዞም ስደተኛታት ዝምልከት ላዕለዋይ ኮሚሽነር ጉዳይ ስደተኛታት ኣብ ሕቡራት ሃገራት ፊሊፖ ግራንደ ኣብ መጀመርታ ወርሒ የካቲት ኣብ ኢትዮጵያ ዝበጽሕሉ እዋን ዝበልዎን ሚኒስትር ዜና ኤርትራ ኣቶ የማነ ገብረመስቀል ኣብ ዝሓለፈ ሰሙን ብትዊተር ዝሃብዎ ቃልን ብምጥቕላል ዝተዳለወ ጸብጻብ ኣብዚ ምስማዕ ይክኣል:: No media source currently available


ኢትዮጵያ: ነቲ 6 ኣዋርሕ ኣቁጺሩ ዘሎ ውግእ ትግራይ ደው ንክተብሎ፣ ኣሜሪካ ትደፍእ ኣላ

ኢትዮጵያ፣ ነቲ 6 ኣዋርሕ ኣቁጺሩ ዘሎ ውግእ ናይ ትግራይ ደው ንክተብሎ፣ ዩናይትድ ስቴትስ ትደፍእ ኣላ። ሰበ ስልጣን ዩናይትድ ስቴትስ፣‘መላፍንቲ ዝበሎም ወትሃደራት ኤርትራ፣ ካብ ትግራይ ንክወጹ’ውን ይጽውዑ ኣለው’። ክሳብ ሽዑ ግና መራሒ ኢትዮጵያ ቀ\ሚ ኣብዪ ኣሕመድ፣ ነቲ እናሓደረ ይጋደድ ዘሎ ሰብኣዊ መሰላትን ኩነታት ሰብኣዊ ሓገዛትን ኣብ ትግራይመታን ደው ከብልዎ ጸቅጢ ንምሕዳር፣ ዩናይትድ ስቴትስ፣ ካብ ሰብኣዊ ሓገዛት ወጻኢ ንኢትዮጵያ ትልግሶም ደገፋት ገቲኣቶ ክትጸንሕ እያ። ኣብ ምንስቴር ጉዳያት ወፃኢ ዩናይትድ ስቴትስ ሓጋዚ ጉዳያት ኣፍሪካ ሮበርት ጎደክ ትማሊ ሶኑይ ብስልኪ ንቪኦኤ ኣብ ዝሃብዎ መብርሂ ‘’መግሃስቲ ሰብኣዊ መሰላትን ግፍዕታትን ጠጠው ክብል ንደሊኢና።ኤርትራዊያንን ናይ ኣምሓራ ሚሊሽያን ክወፁ ንደሊ ኢና።ናይ ብሓቂ እቲ ግጭት ከብቅዕ ኣለዎ’’ ኢሎም። ናይ ዩናይትድ ስቴትስ ምንስቴር ጉዳያት ወፃኢ ኣንቶኒ ብሊንከን ሎማዕንቲ ሰሉስ ብኢንተርኔት ወይም ብቨርቺዋል ኣቢሎም ምስ ሰበስልጣን ኬኒያን ናይጀሪያን ክራኸቡ እዮም።ኣብቲ ኣኼባ ዝርርብ ካብ ዝገበረሎም ኣጀንዳታት ‘’ምሕያል ዴሞክራሲያዊ ምሕደራን’’ ‘’ህንፀት ዘላቒ ድሕነትን’’ዝብሉ ከምዝርከቡዎም ወሃቢ ቃል ምንስቴር ጉዳያት ወፃኢ ኔድ ፕራይስ ሓቢሮም። ኣብ ክልል ትግራይ ዘሎ ቅልውላው ‘’ዞባዊ ጉዳይ’’ ን ’'ንመላእ እቲ ዞባ ሓደጋ ዘስዕብ እዩ’’ኢሎም ጎደክ።ዩናይትድ ስቴትስ ነዚ ዘጨንቕ ኩነታት ጠጠው ንምባል ምስ ካልኦት መራሕቲ ኣፍሪካ ‘’ ብቐረባ ትራኸብ’’ ከምዘላ ወሲኾም ገሊፆም። ቀዳማይ ምንስቴር ኣብይ ‘’ ወፍሪ ምኽባር ሕግን ስርዓትን’’ ኢሎም ዝፅውዕዎ ህወሓት ኣብ ልዕሊ ናይ ፌደራል ወታደራዊ መደብራት መጥቓዕቲ ፈፂሞም ብዝብል ንመራሕቲ ህዝባዊ ወያነ ሓርነት ትግራይ \ህወሓት\ ኣብ ትሕቲ ቁፅፅር ንምውዓልን ዕጥቖም ንምፍታሕን ኣብ ሕዳር ንሰራዊት ኢትዮጵያ ትእዛዝ ሂቦም። ቀዳማይ ምንስቴር ኣብይ 26 መጋቢት 2021 ኤርትራ ሓይልታት ካብ ትግራይ ንምስሓብ ተሰማሚዓ ኢሎም። ሰበስልጣን ዩናይትድ ስቴትስ ግን ምውፅኦም ዘረጋግፅ መርትዖ የለን ክብሉ ይገልፁ። ብሊንከን ትማሊ ሶኑን ‘’ኤርትራ ወታደራታ ካብ ትግራይ ክተውፅእ ኢትዮጵያን ኤርትራን ዝኣተዎ ቃል ብዘይ ውዓል ሕደር፣ምሉእ ብምሉእን ብዝረጋገፅን ኣገባብ ክፍፅሙ ብስልኪ ኣቢሎም ንኣብይ ኣተሓሳሲቦም’’ኣለው ኢሉ ኣሎ ምንስቴር ጉዳይ ወፃኢ። ሓዱሽ ዝተሸሙ ፍሉይ ልኡኽ ዩናይትድ ስቴትስ ኣብ ቀርኒ ኣፍሪካ ጀፈሪ ፌልትማን ኣብ ቀረባ ማዕልታት ናብ ኢትዮጵያ ክገሹ ትፅቢት ይግበር። ትማሊ ሶኑይ ንቪኦኤ መግለፂ ዝሃቡ ወሃቢ ቃል ምንስቴር ጉዳያት ወፃኢ ኣሜሪካ ንሰብኣዊ ሓገዝ ዘይውዕ እትቦ ዝነበ ረ ሓገዝ ጠጠው ምባላ ከምእትቕፅልን ሰብኣዊ ረድኤት ምሕጋዛ ግን ከምትቕፅለሉን ሓቢሮም።’’ሕዚ ኣብ ኢትዮጵያ ብዘሎ ሃዋህው ዝበዝሕ ንፕሮግራም ዘፈር ፀጥታን ካልኦት ፕሮግራማትን ደው ዝበለ ሓገዛት ንከይልዓል ወሲና ኣለና’’ኢሎም እቶም ወሃቢ ቃል። ዩናይትድ ስቴትስ ንኢትዮጵያ እትህቦም ካብ ዝነበሩ ሓገዛት ጠጠው ዘበለቶ ብምኽኒያት ዓብይ ግድብ ህዳሴ ኣብ መንጎ ኢትዮጵያን ግብፅን ምስሕሓብ ብዘይምፍትሓ ኣብ ዝሓለፈ ዓመት ነይሩ። ምንስቴር ጉዳያት ወፃኢ ከምዝበሎ ዋሽንግተን ንኢትዮጵያ ሰብኣዊ ሓገዝ ምሃብ ክትቕፅለሉ እያ ምስ ህዝቢ ኢትዮጵያ ዘላቒ ሽርክና ንምህናፅን ግዝኣታዊ ሓድነትን ሃገራዊ ሓድነትን ኢትዮጵያ ድልውቲ እያ ኢሉ ኣሎ። ብሰንኪ ወታደራዊ ግጭት ትግራይ ኣሽሓት ተቐቲሎምን ካልኦት ኣሽሓት ድማ ኣብ ውሽጢ እታ ሃገር ተመዛቢሎምን እዮም።ዓሰርተታት ኣሽሓት ድማ ናብ ሱዳን ሃዲሞም እዮም።ብመሰረት ሕቡራት መንግስታት ልዕሊ ሓሙሽተ ሚሊዮን ህዝቢ ትግራይ ግዳይ ህፅረት ምግቢ፣ማይን መድሓኒትን ኮይኑ ኣሎ። ምሉእ ትሕዝቶ ኣብዚ ምስማዕ ይክኣል:: No media source currently available


ሚ/ጉ/ወጻኢ ኣሜሪካ ኣንቶኒ ብሊንከን ምስ ቀ/ሚ ኣብይ ኣሕመድ ብቴሌፎን ምዝርራቦም ተገሊጹ

ሚኒስትር ጉዳያት ወጻኢ ኣሜሪካ ኣንቶኒ ብሊንከን ሎሚ ሶኑይ ብዛዕባ ኢትዮጵያ ክልል ትግራይ ምስ ቀዳማይ ሚኒስትር ኣብይ ኣሕመድ ከምዝተዘራረቡ ወሃቢ ቃል ሚኒስትሪ ጉዳይ ወፃኢ ኣሜሪካ ኔድ ፕራይስ ኣብ ዘውፅኦ መግለፂ ሓቢሮም። ኣንቶኒ ብሊንከን ኣሜሪካ ኣብ ክልል ትግራይ እናኸፍአ ይኸይድ ዘሎ ሓደጋ ዓፀቦ ከምኡ'ውን ኣብ ካልኦት ክፋላት እታ ሃገር እናወሰኸ ይኸይድ ዘሎ ዘይምርግጋእን ሓዊሱ ኣብታ ሃገር እናሓመቐ ይኸይድ ብዘሎ ሰብኣውነትን ናይ ሰብኣዊ መሰላት ቅልውላውን ከቢድ ስግኣት ከምዘለዋ ደጊሞም ገሊፆምሎም ኣለው። እቶም ሚኒስትር ኤርትራ ወታደራታ ካብ ትግራይ ንምውፃእ ኢትዮጵያን ኤርትራን ዝኣተውኦ ቃል ብዘይውዓል፣ምሉእ ብምሉእን ብዝተረጋገጸ ኣገባብን ክፍፅሙ ኣተሓሳሲቦምዎም ኣለው።እቶም ሚኒስትር ካብዚ በተወሳኺ ወታሃደራት ኤርትራን ሓይልታት ክልል ኣምሓራን ኣብ ትግራይ ይውስኽ ንዘሎ ሰብኣዊ ሓደጋን ይፍፀሙ ዘለው ሰብኣዊ መግሃስትታትን ክውስኽ ኣበርኽቶ ይገብር ኣሎ ኢሎም። ኣንቶኒ ብሊንከር ኩሎም ኣብቲ ግጭት ይሳተፉ ዘለው ኣካላት ብዘይውዓል ሕደር ተፃብኦ ጠጠው ከብሉ ኣስሚሮምሉ። ኣብ ትግራይ ዝተፈፀሙ መግሃስታት ሰብኣዊ መሰላት ብናይ ኢትዮጵያ ሰብኣዊ መሰላት ኮሚሽንን ቤት ፅሕፈት ላዕለዋይ ኮሚሽን ሰብኣዊ መሰላት ሕቡራት ሃገራትብሓባር ክምርምርዎ ብሓጎስ ከምዝቕበሉዎም ብምግላፅ ፈፀምቲ ክሕተቱ ኣስሚሮምሉ። ኣንቶኒ ብሊንከን ኣብ ቀርኒ ኣፍሪካ ፍሉይ ልኡኽ ምሻሞም ብግልፃ ኣምባሳደር ፌልትማን ኣብ ዝቕፅሉ ማዕልታት ናብ ኢትዮጵያ ከምዝጉዓዙ ሓቢሮም ኣለው።


ተአሲሮም ዝነበሩ ኣመራርሓ ሳልሳይ ወያነ ምፍትሖም እቲ ውድብ ገሊጹ

ተኣሲሮም ዝነበሩ ኣመራርሓ ውድብ ሳልሳይ ወያነ ትግራይ ከምዝተፈትሑ እቲ ውድብ ገሊፁ:: ምክትል ኣቦ መንበር ኣይተ ኣሉላ ሃይሉን ሓላፊ ፋይናንስ እቲ ውድብ ኣይተ ካሕሳይ ሃይሉ ዝሓለፈ ዓርቢ ኣማስዩ ከምዝተፈትሑ ተገሊፁ:: ምሉእ ትሕዝቶ ኣብዚ ምስማዕ ይክኣል:: No media source currently available


ነበርቲ ሃዋሳ ናህሪ ዋጋን ምኽባር መነባብሮን ከምዝተማረሩ ገሊጾም

ብዘይግቡእ ናህሪ ዋጋን ምኽባር መነባብሮን ከምዝተማረሩ ነበርቲ ሃዋሳ ገሊፆም። ጫፍ ዝወፀ ዝበሉዎ ክቡር መነባብሮ ዘስዓቦን ነብሶም ዝፈትዉ ሰብ ሃብቲ ዝፈጥሩዎ ሸፈጥን ናይ መንግስቲ ሰበ ስልጣን ዘይምግዳስ እዩ ክብል ድምጺ ኣሜሪካ ዘዘራረቦም ነበርቲ ገሊፆም። ነቲ ህዝቢ ዘጨንቖ ዘሎ ናህሪ መነባብሮ ናይቲ ክልል መንግስቲ በይኑ ጠጠው ከብሎ ከምዘይኽእል ዝተዛረቡ ናይ ሲዳማ ክልል ፕረዚደንት ኣቶ ደስታ ለዳሞ ግቡእ ዘይኮነ ምንቅስቓስ ንግዲ ዝገብሩ ብሓገዝ ንምቕራብ ምስ ፌደራል መንግስቲ ኣብ ምምኽኻር ከምዝርከቡ ገሊፆም።


ኣብ ኢትዮጵያ ምንቅጥቃጥ መሬት ኣጋጢሙ

ኣብ ኢትዮጵያ ኣብ ዞባ ምብራቕ ሃረርጌ ሎሚ ንጉሆ ምንቅጥቃጥ መሬት ኣጋጢሙ።እቲ ብሬክተር መዐቀኒ 4 ነጥቢ ዝተመዝገበ ምቅንጥቃጥ ክሳብ ደደርን ሃረርን ከምዝተሰምዖ ነበርቲ ገሊፆም ኣለው። ቅድሚ ስዓት 1:54 ዝወረደ ርዕደ መሬት ኣብ ዝሓለፈ ሰሙን ካብ ዝተኸሰተ ምንቅጥቃጥ ፅንክር ዝበለ ከምዝኾነ ኣብ ኣዲስ ኣበባ ዩኒቨርስቲ ዳይረክተር ጂኦፊሲክስን ህዋ ሳይንስን ኣስትሮኖምን ክኢላ ምንቅጥቃጥ መሬትን ፕሮፌሰር ኣታላይ ኣየለ ገሊፆም።


ጀፈሪ ፌልትማን ኣብ ቀርኒ ኣፍሪካ ፍሉይ ልኡኽ ዩናይትድ ስቴትስ ኮይኖም ተሸይሞም

ሚኒስትር ወጻኢ ኣሜሪካ ንኣምባሳደር ጀፍ ፌልትማን፣ ልኡኽ ዩናይትድ ስቴትስ ንጉዳይ ቀርኒ ኣፍሪቃ ገይሩ ከምዝሾሞ’ አማኻሪ ሃገራዊ ጸጥታ ዩናይትድ ስቴትስ ጃክ ሱሊቫን ኣፍሊጡ ኣሎ። ንሱ ዝሃቦ መግለጺ መደባት ኣምባሳደር ፌልትማን ‘ኣብ’ቲ ቅልውልው ኢትዮጵያ ንምፍታሕ ንገብሮ ቀጻሊ ጻዕርታት፣ ሰራዊት ኤርትራ ብህጹጽ ንክወጹ፣ ትግባረ ምቁራጽ ተጻብኦ ብኩሎም ወገናት ንኽግበር ከምኡውን ሰብኣዊ ረድኤት ብዘይደረት ንክባጻሕ ንሰርሓሉ ዘለና መደባት ዘጠናኽር ክኽውን እዩ’ ኢሉ። ብዘይካዚ፣ ‘መራሕቲ ግብጺ፣ ኢትዮጵያን ሱዳንን ኣብ ልዕሊ ዓብዪ ግድብ ህዳሴ ኢትዮጵያ ዘለዎም ምስሕሓብ ንክፈትሑን ዘለዎም ማያዊ ጸጋ ንክማቀሉዎ ነተሓሳሲብ። ዩናይትድ ስቴትስ ምስ መሻርኽትና ሃገራት ሓቢራ ንምስራሕ ከምኡውን ኣብ መላእ ቀርኒ ኣፍሪቃ ሓባራዊ ሰላምን ምዕባለን ንክረጋገጽ ቅርብቲ እያ’ ይብል። ።


ደሕንነት ህዝቢ ኣብ ሓደጋ ኣብ ልዕሊ ዘውድቑ ኣካላት ስጉምቲ ክወስድ እየ ኢሉ ክልል ኣምሓራ

ንህዝቢ ኣምሓራ ንጉድኣት ዘሳጥሑ መልእኽትታትን ጭርሖታትን ኣብ ህዝባዊ ሰልፍታት ክንፀባረቑ ከምዘይብሎም ናይ ኣምሓራ ክልላዊ መንግስቲ ርእሰ ኣማሓዳሪ ኣቶ ኣገኘሁ ተሻገር ኣተሓሳሲቦም።ናይቲ ህዝቢ ደሕንነት ንሓደጋ ኣብ ልዕሊ ዘቃልሑ ኣካላት መንግስቲ ሕጋዊ ስጉምቲ ክወስድ እዩ ኢሎም። ንሶም ትማሊ ንጋዜጠኛታት ኣብ ዝሃቡዎ መግለፂ ናይ ህዝቢ ኣምሓራ ሰላምን ምዕባለን ዘይደልዩ ብዝበሉዎም ኣካልት እቲ ክልል ኣብ ናይ ድሕነትን ስግኣትን ተፅዕኖ ይርከብ ኢሎም።


ቤት ምኽሪ ባይቶ ጸጥታ ሕቡራት ሃገራት ብዛዕባ ኢትዮጵያ ዘውጸኦ መግለጺ

ኣባላት ቤት ምኽሪ ባይቶ ጸጥታ ሕቡራት ሃገራት ሎሚ ሓሙስ 4 ሚያዝያ 2021 ኣብ ዝነበሮም ሓባራዊ ኣኼባ ነዚ ዝቅጽል መግለጺ ኣውጺኦም ኣለው። ብመሰረት'ዚ መግለጺ'ዚ፣ እቲ ቤት ምኽሪ ኣብ ጉዳይ ትግራይ ንፈለማ ጊዜ ካብ ስቅታ ናብ መግለጺ ምሃብ ከምዝሰገረ ንምፍላጥ ተኻኢሉ ኣሎ። ሙሉእ ትሕዝቶ እቲ መግለጺ ብከምዚስዕብ ቀሪቡ ኣሎ። ኣባላት ቤት ምኽሪ ባይቶ ጸጥታ፣ ብዛዕባ ኣብ ትግራይ፣ ኢትዮጵያ ዘሎ ሰብኣዊ ኩነታት፣ ምስትውዓል ዘለዎ ሻቅሎቶም ገሊጾም። ኣባላት ቤት ምኽሪ ጸጥታ፣ መንግስቲ ኢትዮጵያ ሰብኣዊ ረድኤት ንምልጋስን ተወሳኺ ሰብኣዊ ሓገዛት ንክዋሃብ ዝገበሮ ተበግሶን ኣፍልጦ ይህብ። እንተኾነ፣ ኣባላት ቤት ምኽሪ ጸጥታ ሰብኣዊ ብድሆታት ኣጓኒፉ ከምዘሎ ኣፍልጦ ሂቡ ኣሎ። ቀረብ ሰብኣዊ ሓገዛት ክውስኽ ከምዘለዎን ናብ ኩሎም ዘድልዮም ሰባት ብመንጽር ኩነተ ውሕስና መግቢ፣ ረድኤት ብዘይምትዕንቓፍ ንክባጻሕን ጸዊዑ። ዓለምለኸ ጻዕሪታት ረድኤት፣ ምስ መትከላት ሕቡራት ሃገራት ተሳንዩ ብመሰረት ሰብኣዊነት፣ ዘይሻራዊነትን ነጻ ብዝኾነ ኣገባብን ምብጻሕ ንክቅጽል እቲ ቤት ምኽሪ ጸዊዑ። ኣባላት ቤት ምኽሪ ጸጥታ፣ እቲ ኣብ ትግራይ ዘሎ ጸገም ጸጥታ፣ ንወፍሪታት ሰብኣዊ ሓገዝ ይዕንቅፍ ከምዘሎ ኣስተብሂሎም፣ ኩነታት ናብ ንቡር ንክምልሱ’ውን ጸዊዖም። ኣባላት ቤት ምኽሪ ጸጥታ፣ ኣብ ልዕሊ ደቂ ኣንስትዮን ኣዋልድን ክልል ትግራይ ተፈጺሞም ብዛዕባ ዝባሃሉ መግሃስታት ሰብኣዊ መሰላትን በደላትን፣ ጾታ መሰረት ዝገበረ መጥቓዕትን ዝሓደሮ ዓሙቕ ሻቅሎት ገሊጹ። ፈጸምቱ ንምንጻር ምርመራ ንክካየድን ናብ ፍርዲ ንክቀርቡ’ውን ጸዊዑ። ኮምሽን ሰብኣዊ መሰላት ሕቡራት ሃገራት ምስ ኮምሽን ሰብኣዊ መሰላትን ኢትዮጵያ፣ ኣብ ልዕሊ እቶም ዝተፈጸሙ መግሃስታትን ግፍዒታትን ሓባራዊ መስርሕ ምጽራይ ንከካይዱ ምውስኖም’ውን ተቀቢሉዎ። ብዘይካ'ዚ፣ኣባላት ቤት ምኽሪ ጸጥታ ሕቡራት ሃገራት ኮምሽን ሰብኣዊን ህዝባዊን መሰላት ኣፍሪቃ፣ ኣብልዕሊ’ዚ ጉዳይ’ዚ ምጽማዱ’ውን ተቀቢሎምዎ ኣለው። ኣባላት ቤት ምኽሪ ጸጥታ፣ ብዓለምለኸ ሕጊ ምቅያድ ኣገዳሲ ከምዝኾነ ኣስሚሮምሉ ኣለው። ኣባላት ቤት ምኽሪ ጸጥታ፣ ንከም ሕብረት ኣፍሪቃን ኢጋድን ዝኣምሰሉ ዞባዊን ኣህጉራዊያንን ትካላት ዘለዎም ብርቱዕ ደገፍ ገሊጾም፣ ሓቢሮም ከምዝሰርሑ’ውን ኣረጋጊጾም። ኣባላት ቤት ምኽሪ ጸጥታ፣ ንሉኣላዊነት፣ ፖለቲካዊ ነጻነት፣ ግዝኣታዊ ሓድነትን ሕብረትን ኢትዮጵያ ዘለዎም ጽኑዕ ደገፍ’ውን ኣነጺሮም ኣለው።


ክልተ ኣባላት መሪሕነት ውድብ ሳልሳይ ወያነ ትግራይ ምእሳሮም እቲ ፓርቲ ኣፍሊጡ። ሳልሳይ ወያነ ትግራይ "ምክትል አቦመንበር ክፍሊ ፖለቲካ ኣቶ አሉላ ሃይሉን ሓላፊ ፋይናንስ’ቲ ፓርቲ ኣቶ ካሕሳይ ሃይሉን፣ ኣብ መቐለ ካብ ሓደ እንዳ ካፌ ብወትሃደራት ተዓፊኖም ከምዝተወሰዱን እቲ ተግባር’ቲ ንተበግሶ ሰላማዊ ኣገባብ ቃልሲ ዝዓግት እዩ" ኢሉዎ ኣሎ ። ነዚ ምዕባለ ኣመልኪቱ ካብ ዝምልከቶም ኣካላት ግብረ መልሲ ንምርካብ ዝተገብረ ጻዕሪ ኣይሰለጠን:: ምሉእ ትሕዝቶ ኣብዚ ምስማዕ ይክኣል። No media source currently available


ዕጡቓት ንወረዳ ሴዳል ቤንሻንጉል ጉምዝ ምቁጽጻሮም ተሓቢሩ: ሰበ ስልጣን'ቲ ክልል ግን ነዚ ይነጽጉ

ኣብ ቤንሻንጉል ጉሙዝ፣ መን ከምዝኾኑ ዘይተፈለጡ ዕጡቃት ንወረዳ ሴዳል ከምዝተቆጻጸሩን ንገለ ሰበ ስልጣን’ቲ ክልል ከምዝቀተሉን ኮምሽን ሰብኣዊ መሰላት ኢትዮጵያ ኣፍሊጡ። ቢሮ ጸጥታን ህንጸትን እቲ ክልል ብወገኑ "ሴዳልን ከባቢኣን ኣብ ትሕቲ ዕጡቃት ወዲቃ" ንዝብል ዜና ነጺጉ። ሓላፊ’ቲ ቢሮ ከምዝገለጽዎ "ፈጻሚ እቲ መጥቓዕቲ፣ ዴሞክራሲያዊ ምንቅስቃስ ህዝቢ ጉሙዝ ዝተባሃለ ጉጅለ ሸፋቱ’ዩ" ከምዝበለ’ውን ተገሊጹ'ሎ። ኮምሽን ሰብኣዊ መሰላት ኢትዮጵያ ትማሊ ኣብ ዘውፀኦ መግለፂ ኣብ ክልል ቤንሻንጉል ጉሙዝ ዞባ ካማሺ እትርከብ ከባቢ 25 ሽሕ ህዝቢ ዝነብረላ ወረዳ ሙሉእ ብሙሉእ ክበሃል ብዝኽእል ኣብ ትሕቲ ቁፅፅር ዕጡቃት ሓይልታት ከምትርከብ ኣፍሊጡ። እቶም ዕጡቃት ኣብ ህይወትን ንብረትን ሓደጋ ምውራዶም ኣብቲ መግለፂኡ ጠቂሱ: መንነትን ዕላማን እቶም ጉጅለ ዕጡቃትን እንታይ ከምዝኾነ ፣ኣብ ንብረትን ህይወትን ዘብፅሕዎ መጠን ሓደጋ ስጋብ ሕጂ ብዝርዝር ከምዘይፍለጥን እቲ ኮሚሽን'ውን ከምዘይበፅሖን ፣ ምስ ኣካላት መንግስቲ ኮይኖም ብምትሕግጋዝ የፃርዩ ምህላዎም ወሃቢ ቃልን ላዕለዋይ ኣማኻርን ኮምሽን ሰብኣዊ መሰላት ኢትዮጵያ ኣቶ ኣሮን መዓሾ ይገልፁ ። "ካብ ሚያዝያ 11 ጀሚሩ ኣብ ትሕቲ ዕጡቃት ሓይልታት ምውዓላ ሓበሬታታት ዘረዱኡና ፤ ከምኡ'ውን ብርክት ዝበሉ ነበርቲ እታ ወረዳ ፣ ኣመራርሓን ፖሊስን ካብቲ ኸባቢ ሃዲሞም ምኻዶምን እቶም ዕጡቃት ሓይልታት ናይ መንግስትን ህዝብን ንብረት ምቅፃሎም ፣ኣባላት ኣመራርሓን ሰራሕተኛታት ከምዝቀተሉን ክነረጋግፅ ኪኢልና ኢና። ሓይልታት ፀጥታ እቲ ኸባቢ'ውን ልዕሊ ዓቅሙ ከምዝኾኖን ክበፅሕሎም ፃውዒት ዘቅረቡሎም ኣካላት'ውን ብእዋኑ ዘይምብፀሖም ነበርቲ እቲ ኸባቢ ነጊሮምና:: " ኣብ ቤንሻንጉል ጉሙዝ ሓላፊ ቤትፅሕፈት ፀጥታን ምርግጋኣትን ኣቶ ኣብዮት ኣልቤሮ ነቲ ወረዳ ሴዳል ኮነ ከተማኣ ኣብ ትሕቲ ቁፅፅር ዕጡቃት ሓይልታት ኣትየን ዝብል ሓሳብ ኣይቅበሉዎን ። "ሓደ ኸተማ ሙሉእ ብሙሉእ ተቆፃፂሮማ ክበሃል ዝኽእል መንግስቲ ሰላምን ሕግን ከኽብር ብዘይምኽኣሉ እቲ ኹነታት ካብ ዓቅሙ ንላዕሊ ኮይኑ ካልእ ሓይሊ ፀላኢ ነታ ዓዲ ክወራ ከሎ እዩ ።ኣብዚ እዋን ሓይልታት ምክልኻል ሃገር ኣብዚ ቦታ ተረኺቡ ምስ ሓይልታት ፀጥታ ኦፖሬሽናት እናሰርሑ ኣብ ዝርከቡሉ እዋን ኢና ንርከብ ። ብርግፅ ፀረ ሰላም ሓይልታት ናብታ ከተማ ኣትዮም'ዶ ንዝብል እወ ንብረት 'ውን ኣዕንዮም እንተኾነ ግን ነታ ኸተማ ይኹን ወረዳ ሙሉእ ብሙሉእ ፀረ ሰላም ሓይልታት ተቆፃፂሮማ ዝብል መግለፂ ልክዕ ኣይኮነን ።" ብተወሳኺ ብዛዕባ ኣብ ህይወት ሰባት ዝወረደ ሓደጋ ከምዘሎ ኣይከሓዱን ብዛዕባ መቅተልትን ምጭዋይን ኣባላት መንግስቲ ግን ዝበፅሖም ሓበሬታ ከምዘየለ ገሊፆም ኣብቲ ዝነበረ ጎንፂ ካብ ክልቲኡ ወገን ዝበፅሑ ጉድኣታት ከምዘሎን ነዚ ዘፃርዩ ኣካላት ናብቲ ኸባቢ ተላኢኹ ክፅናዕ ሙዃኑ ሓቢሮም ። ብዛዕባ መንነትን ዕላማን እቶም ጉጅለ ዕጡቃት ንዝቀረበሎም ሕቶ ካብ ደገ ጥፍኣትን ውድቀትን ኢትዮጵያ ዝምነዩ ሓይልታት ዘዋፈርዎ ተለኣኣኺ ጉጅለ እዩ ክብሉ ተዛሪቦም ። ምሉእ ትሕዝቶ ኣብዚ ምስማዕ ይክኣል :: No media source currently available


ኣብ ልዕሊ ተወላዶ ኣምሓራ ዘጋጥም ዘሎ ቅትለትን መጥቓዕቲታትን ዝኹንን ሰልፊ ኣብ ከተማ ጎንደር ተኻይዱ

ኣብ ልዕሊ ተወላዶ ኣምሓሩ ኣብ ዝተፈላለዩ ከባቢታት ዘጋጥም ዘሎ ቅትለትን መጥቃዕትን ዝኹንን ሰልፊ ሎሚ ኣብ ከተማ ጎንደር ተካይዱ። ብኣሻሓት ዝቑጸሩ ሰባት ኣብ ዝተሳተፍሉ ሰልፊ፣ "ብደም ተወላዶ ኣምሓሩ ትሽቅጥ ሃገር ኣይተድልየናን፣ ቅትለትን ምፍንቃልን ኣምሓሩ ይኣክል" ዝብሉ ጭርሖታት ተቃሊሖም፣ አብ ባህርዳር ዝዋዓለ ናይ ተቃውሞ ሰልፊ ናብ ምርጻም ዘዛዘወ ከምዝነበረ’ውን ካብቲ ቦታ ዝረኸብናዮ ሪፖርት ገሊጹ። ወሃቢ ቃል ክልል ኣምሓራ ኣቶ ግዛቸው ሙሉነህ ቅድሚ መዓልታት ኣብ ዝሃቦ ርእይቶ "ንተወላዶ ኣምሓሩ ንምድኻም ዝተበገሱ ሓይልታት፣ ናብ’ቶም ተቃወምቲ ተመሳሲሎም ብምእታው፣ ህውከት ንክላዓል ክሰርሑ ስለዝኽእሉ ምጥንቃቅ ይግባእ’ዩ" ምባሎም ይዝከር። እዚ ከምዚ ኢሉ ከሎ ፓርቲ ብልጽግና ክልል ኣምሓራ ኣብ ክልላት ኦሮምያ፣ ቤንሻንጉልን ኣምሓራን፣ ኣብ ልዕሊ ተወላዶ ኣምሓሩ ዝወረደ ቅትለትን ምፍንቃልን፣ ንሓድነት ሃገር ንምንዋጽ ብዝደልዩ ሓይልታት ዝተዋደደ እዩ ዝብል መግለጺ ኣውጺኡ ። እቲ ፓርቲ ኣብ ዘውጸኦ መግለጺ ኣብ ልዕሊ ተወላዶ ኣምሓሩ ንዝወርድ ዘሎ ቅትለትን ምፍንቃልን ዝቃወሙ ሰልፊታት ከምዘኽብር’ውን ጠቂሱ። እንተኾነ፣ ነቶም ሰልፊታት ካብ ዕላማኦም ስሒቶም ንፖለቲካዊ ረብሓ መተግበሪ ንምግባር ከምዝተፈተነ’ውን እቲ መግለጺ ሓቢሩ'ሎ።


'ኣብ ትግራይ ኣብ ልዕሊ ደቂ ኣንስትዮን ኣዋልድን ዝወረደ ግፍዒ መሊእኻ ንምፍላጥ ኣዋርሕ ክወስድ እዩ' ፕራሚላ ፓተን

(እዚ ሪፓርት ንምስማዕ ዝኸብድ ኣገላልፃታት ስለዝሓዘ ኣቐዲምና ንሰማዕትና ነጠንቕ) "ተወሰኽቲ ሪፖርትታት ጾታዊ መግሃስታት ይመፁ ስለዘለው፣ ኣብ ትግራይ፣ ኣብ ልዕሊ ደቂ ኣንስትዮን ቆልዑን ዝወረደ ግፍዒ፣ መሊእና ንምፍላጥ ገና ኣዋርሕ ክወስድ ከምዝኽእል" ላዕለወይቲ በዓልቲ ስልጣን ሕቡራት ሃገራት ገሊጸን። ትካል ደቂ ኣንስትዮ፣ ሰላምን ጸጥታን ጂኦርጅ ታውን ዩኒቨርስቲ ትማሊ ረቡዕ ኣብዘዳለዎ ናይ ቪድዮ ኮንፈረንስ፣ ዝተፈላለያ ደቂ ኣንስትዮ ቃለምስክርነት ሂበን ኣለዋ። ኣብ እዋን ግጭት ዝፍፀም ፆታዊ መጥቓዕቲ ናይ ዝከታተል ናይ ሕቡራት መንግስታት ኣካል ፍልይቲ ወኪል ፕራሚላ ፓተን ካብ ናይ ግጭት ከባቢታት ተወሳኺ መጥቓዕታት ፆታዊ ዓመፅ ምፍፃሞም ሪፖርትታት ይወፁ ስለዘለው ኣብ ክልል ትግራይ ኣብ ልዕሊ ደቂ ኣንስትዮን ኣዋልድን ይፍፀም ዘሎ ሰፊሕ ግፍዕን መጠኑን ንምፍላጥ ብዙሕ ወርሒ ከድልዮ እዩ ኢለን። ናይ ጆርጅ ታውን ዩኒቨርስቲ ኢንስቲትዩት ደቂ ኣንስትዮ፣ሰላምን ፀጥታን ብዛዕባ ትግራይ ንምዝታይ ትማሊረቡዕ ኣብዘዳለዎ መድረኽ ከምዝገለፅኦ ‘'ቃል ምስክርነት ግዳያት ፆታዊ ዓመፅ ኣብ ልዕሊ ደቂ ኣንስትዮን ኣካል ሰብነት ኣዋልድን ኣረመናዊን ኣሰካፊን በደል ይፍፀም ከምዘሎ ዘረጋግፅ እዩ’’ ኢለን። ሕቡራት መንግስታት መብዛሕቲኦም ሪፖርትታት ፆታዊ ዓመፅ ናይ ወታደራት ኽዳን ብዝተኸደኑ ሰቡኡት ከምዝፍፀም ገሊፁ ኣሎ።ሪፖርት ዝተገበሩ ናይ ኣስገዳድ ፆታዊ መጥቓዕቲ ሓይልታት ምክልካል ኢትዮጵያ፣ ሰራዊት ኤርትራ፣ፍሉይ ሓይሊ ኣምሓራን ዘይስሩዓት ዕጡቓት ጉጅለታትን ተሓባበርቶም ምልሺያን ዝተሳተፉሉ እዩ። ብናይ ሕቡራት መንግስታት ቤት ፅሕፈት ሰብኣዊ መሰላትን ብመንግስቲ ዝምወል ኮሚሽን ሰብኣዊ መሰላት ኢትዮጵያን ብሓባር ክካየድ ስምምዕ ዝተገብረሉ ምርመራ ብቕልጡፍ ክጅምር ኣተሓሳሲበን። ‘’ብእዋኑ ክስራሕ ኣዚዩ ወሳኒ እዩ።ኣሰር መርትዖ ቅድሚ ምስኻኑ እዋኑ ሕዚ እዩ’’ ኢለን ፓተን።እቲ ኣሰራርሓ ተዛዚሙ ናይ ሓባር ጉጅለ ብዘይ ተወሳኺ ወዓል ሕደር ክዋፈርን ኣብ መላእ ትግራይብምሉእን ብዘይተገደበን ኣገባብ ክሰርሕን ኣዚዩ ኣገዳሲ እዩ ኢለን ብምሳኽ። ቤት ፅሕፈተን ኣብ ልዕሊ ደቂ ኣንስትዮን ኣዋልድን ብዛዕባ ዝፍፀም ኣሰቃቒ መጥቓዕቲ ካብ ‘’ብዙሓትን ተኣማንቲ ምንጭታትን’’ ከምዝበፅሖ ተዛሪበን ኣለዋ።’’ ፆታዊ መጥቓዕቲ ብዙሕ ግዜ ሪፖርት ስለዘይኸውን እቲ ዝቐርብ ዘሎ ሪፖርት ጫፉ ጥራሕ ናይ ዝርኣይ ዓብይ ፀገም እዩ’’ ክብላ ገሊፀንኦ። ፆታዊ ዓመፅ ብሰፊሑ ምፍፃሙ ካሊእ መርእያ ሰራሕተኛታት ጥዕና ህፁፅ ናይ ወሊድ መቆፃፀሪ ክኒና፣ምንፃል ጥንሲ፣ናይ HIV መከላኸሊ መድሓኒትን ናይ ኣእምሮ ጭንቀት ምኽሪ ዘቕርቡዎ ሕቶታት ብምውሳኹ እዩ ኢለን ፓተን። ኣብቲ ኣኼባ ኣብ ከተማ መቐለ ዝርከብ ግዳያት ፆታዊ መጥቓዕቲ ዝሕብሐባሉ ማእኸል Safe House ትሰርሕ ዝነበረትን ኣብዚ ሕዚ እዋን ኣካል ምንቅስቓስ ተጋሩ ዳያስፖራ ዝኾነትን ፋናየ ሰለሞን ኣብ ልዕሊ ደቂ ኣንስትዮ ይፍፀም ዘሎ ግፍዒ ብዝምልከት ተዛሪባ። ‘’እዘን ደቂ ኣንስትዮ ንዕአን ክከላኸሉ ዝፈተኑ ኣወዳት ደቀን፣ሰብኡተን፣ኣሕዋተንን ኣቦታተንንክቕተሉ ከለው ዝርኣያን ኣብ ቅድሚ ሬሳታተን በኣስገዳድ ፆታዊ ዓመፅ ዝተፈፀመን እየን’'ኢላ። ሓንቲ ጓል ኣንስተይቲ ወታደራት ንማዕልታት ምስ ደፈሩዋ ብሓፂን ከምዘጥቕዑዋ ተዛሪባ።ፋናየ ብምውሳኽ እቶም ወታደራት ማህፀና ዓብዮም ዝዋግኡ ቆልዑ ከይወልድንምርግጋፅ ምዃኑ ነታ ሰበይቲ ከምዝተዛረቡዋ ሓቢራ።ናይ ካልኦት ደቂ ኣንስትዮ ምስክርነት እውን ኣቕሪባ ፋናየ። ምሉእ ትሕዝቶ ኣብዚ ምስማዕ ይክኣል:: No media source currently available


ቃለ መጠይቕ ምስ አባላት መንግስቲ ኣብ ስደት ምምስራት ዝዓለመ ግብረ ሓይሊ ኤርትራዊያንን ርእይቶ ነዚ ሓሳብ ዝቓወምን

"መንግስቲ ኣብ ወጻኢ ክንተክል ኢልካ ምሕሳብ ነቲ ኣብ ኤርትራ ዘሎ ህዝቢ ድፍረት 'ዩ" ኢሉ ንመንግስቲ ዝድግፍ መንግስቲ ኣብ ስደት ምትካል ዝብል ሓሳብ ዝቃወምን ኣቶ ገዛኢ ኣርኣያ ካብ ካናዳ። ኣቶ ገዛኢ ነዚ ርእይቶ ዝሃበ፥ ንክልተ ኣባላት'ቲ መንግስቲ ኣብ ወጻኢ ንምምስራት ሓሳብ ዘቕርብ ዘሎ ብሸውዓተ ሰባት ዝቖመ ግብሪ ሓይሊ ርእይትኡ ኣብ ዝሓተትሉ እዋን'ዩ። ምስ'ቶም ኣባላት ግብሪ ሓይሊ ዝተኻየደ ቃለ ምልልስን ፡ ርእይቶ ደጋፊ መንግስቲ ዝኾኑ ኣቶ ገዛኢ ኣርኣያ ኣብዚ ምስማዕ ይክኣል። No media source currently available


መግለጺ ሚ/ጉዳያት ወጻኢ ኢትዮጵያ ኣብ መስርሕ ልዝብ ግድብ ህዳሴ

ኢትዮጵያ ኣብ መስርሕ ልዝብ ዓብይ ግድብ ህዳሴ ቤት ምኽሪ ፀጥታ ሕቡራት ሃገራት ኣብ ልዕሊ ክልቲአን ታሕተዎት ናይቲ ተፋሰስ ሃገራት ተፅዕኖ ክገብር ዘተሓሳስብ ደብዳበ ምልኣኻ ሚኒስትሪ ጉዳያት ወፃኢ ኣፍሊጡ። መንግስቲ ሱዳን ንወታሃደራት ኢትዮጵያ ሒዘ ነይረ ዝበሎ እውን ኣግባብነት ዘይብሉ እዩ ክብሉ ወሃቢ ቃል ሚኒስትሪ ጉዳያት ወፃኢ ኣቶ ዲና ሙፍቲ ኣሉታዊ መልሲ ሂቦምሉ ኣለው። ምሉእ ትሕዝቶ ኣብዚ ምስማዕ ይክኣል ። No media source currently available


ኣብ ክልል ቤንሻንጉል ዕጡቓት ንሰላማዊያን ሰባት ምቕታሎም ናይዓይኒ መሰኻኽር ሓቢሮም

ኣብ ክልል ቤንሻንጉል ጉሙዝ ዞባ ካማሻ ወረዳ ሴዳል ዕጡቓት ንስቪላት ቀቲሎም ንብረት ምዕናዎም መሰኻኽር ዓይኒ ኢና ዝበሉ ንንድምጺ ኣሜሪካ ገሊፆም። ነቲ ዝተፈፀመ መጥቓዕቲ ዘረጋገፁ ሓላፊ ቢሮ ፀጥታን ህንፀት ሰላምን እቲ ክልል ኣቶ ኣብዮት ኣልቦሮ "ዕላምኦም ንህንፀት ዓብይ ግድብ ህዳሰ ንምዕንቃፍን ናይቲ ክልል ሰላም ንምዝራግን እዩ" ኢሎም ኣለው። ዕጡቓት ትማሊ ንሰላማዊያን ሰባት ቀቲሎም ዝበሉ ናይ ዓይኒ ምስክር ኣቶ ማቲ ሙላቱ እቶም ዕጡቓት "ንቀያሕቲ" ሰባት ጥራሕ እናፈለዩ ካብ ምጥቓዕ ብተወሳኺ ኣብ ልዕሊ ንብረት መንግስትን ውልቀሰባትን ጉድኣት ኣውሪዶም ኣለው ኢሎም። ንሶም ንገዛእ ርእሶም ሓዊሱ ሰባት ንብረቶም ራሕሪሖም ምህዳሞም ገሊፆም። ኣቶ ኣብዮት ነቲ መጥቓዕቲ ዝፈፀሙዎ ዕጡቓት ዴሞክራሲያዊ ምንቅስቓስ ህዝብታት ጉሙዝ እዮም እውን ክብሉ ከሲሶም ኣለው። ዝወረደ መጠን ጉድኣት ዛጊት እንተዘይተፈለጠ እውን ካብ ስቪላትን ዕጡቓት መንግስትን ዝተቐትሉ ከምዘለው ገሊፆም። እቶም ሓላፊ ቢሮ ህንፀት ሰላምን እቲ ክልል እቲ መጥቓዕቲ መንነት መሰረት ዝገበረ ኣይኮነን ኢሎም ኣለው ።ኣብ ልዕሊ እቶም ዕጡቓት ስጉምቲ ይውሰድ ከምዘሎ እውን ወሲኾም ሓቢሮም። ርእይቶ ዴሞክራሲያዊ ምንቅስቓስ ህዝብታት ጉምዝ ንምርካብ ዝተገብረ ፃዕሪ ኣይሰለጠን ።


ኣብ ክልል ኣምሓራ ዝተኻየዱ ሰልፊታት ሎሚ'ውን ትካላት ንግዲ ብምዕጻው ቀጺሎም ምውዓሎም ተሓቢሩ

ኣብ ልዕሊ ተወለድቲ ብሄረ ኣምሓራ በብከባቢኡ ይፍፀም ኣሎ ዝበሉዎ ቅትለትን መጥቓዕታትን ዝኹንኑን ፍትሒ ዝሓቱን ሰልፍታት ሎሚ ረቡዕ'ውን ኣብ ዝተፈላለያ ከተማታት ክልል ኣምሓራ ከምዝቐፀለ ተፈሊጡ። ኣብ ከተማ ባህርዳር ካልኣይ መዓልቱ ዝሓዘ ኣብዚ ናይ ተቓውሞ ሰልፊ ትካላት ንግዲ ዕፅዋት ክኾኑ ከለው ምንቅስቓሳት ናይ ምድራት ኣድማ እውን ተኻይዱ ኣሎ። ክልላዊ መንግስቲ ኣምሓራ ትማሊ ብዝሃቦ መግለፂ ኣድማ ምዕፃው ትካላት ንግዲ ዘዋፅእ ናይ ተቓውሞ ስልቲ ኣይኮነን ምባሉ ይዝከር።


ቃለ መጠይቕ ምስ አባላት መንግስቲ ኣብ ስደት ንምትካል ዝዓለመ ሃገራዊ ሓይሊ ዕማም ኤርትራውያን

መንግስቲ ኣብ ስደት ንምትካል ዝዓለመ ሃገራዊ ሓይሊ ዕማም ኤርትራውያን፥ ዝሓለፈ ቀዳም ጋዜጣዊ መግለጺ ሂቡ ኔሩ። እቲ ብሸውዓተ ኤርትራውያን ዝቖመ ሓይሊ ዕማም "ቀንዲ ተልእኮኡ ኣብ ጽንሰ-ሓሳብ ኣቐሚጥዎ ዘሎ መስርሕ ምምስራት መንግስቲ ኣብ ወጻኢ፥ ባዕለ ተበግሶ ብምውሳድ ኣብ መፈጸምትኡ ንምብጻሕ'ዩ" ይብሉ ኣባላታ። ንኣቶ ሳሊሕ ዮኑስ ካብዚ ካብ ኣመሪካ: ኣቶ ሳሙኤል ኣምሃ ድማ ካብ ካናዳ ኣዘራሪብናዮም ኣለና ምሉእ ትሕዝቶ ኣብዚ ምስማዕ ይክኣል ። No media source currently available


ማረት: ዩኤስኤኣይዲ ብዝመደቦ ባጀት 59 ሽሕ ሜትሪክ ቶን እኽሊ ኣብ ትግራይ ከምዘከፋፈለ ገሊጹ

ዩስኤኣይዲ (ትካል ስግር ባሕሪ ግብረ ሰናይ ኣሜሪካ)፣ ብዝመደበቶ ባጀት ሓደ ቢልዮን ቅርሺ፣ 59 ሽሕ ሜትሪክ ቶን እኽሊ፣ ኣብ ትግራይ ከምዘከፋፈለ ማሕበረ ረድኤት ትግራይ (ማረት) ኣፍሊጡ። ማረት ከምዝገለጾ ‘ኣብ’ዚ ሕዚ እዋን፣ ህዝቢ’ቲ ክልል ኣብ ኣጸጋሚ ኩነታት ስለዝርከብ፣ ዩስኤኣይዲ (ትካል ስግር ባሕሪ ግብረ ሰናይ ኣሜሪካ) ብዝገበሮ ሓገዝ፣ ን2.8 ሚልዮን ሰባት፣ በብወርሑ ንዝቅጽሉ 6 ኣዋርሕ ሓገዝ መግቢ ክዋሃብ እዩ ኢሉ። ምሉእ ትሕዝቶ ኣብዚ ምስማዕ ይክኣል። No media source currently available


ወለንታዊ ማሕበር ደቂ ኣንስትዮ ሰራሕተኛታት ዞባ ዓንሰባ ኣብ ምሕያል ተራ ደቂ ኣንስትዮ ሰራሕተኛታት ንምዕባይ ይሰርሕ ከምዘሎ ገሊጹ

ውዳበ ደቂ-ኣንስትዮ ሰራሕታኛታት ዞባ ዓንሰባ ፡ጸገማትን ብድሆታትን ደቂ-ኣንስትዮ ኣብ ስራሕ ቦታ ብምልላይ ነባሪ ፍታሕ ንምምጻእን ኣብ መሪሕነት ዝህልወን ተሳትፎ ንምዕባይን ይሰርሕ ከምዘሎ ድምጺ ኣሜሪካ ዘዘራረበን ኣባላት ናይ’ቲ ማህበር ገሊጸን ። እዚ ኣብ 2019 ዓ.ም ብወለንታውያን ሰራሕተኛታት መንእሰያት ዞባ ዓንሰባ ዝተመስረት ማሕበር:ኣብ ደቂ-ኣንስትዮ ዘተኮረ ዝተፈላለየ ጎስጓስን ኣስተምህሮን ከምኡ’ውን መጽናዕትን ከምዘካየደን ድ'ውን ተጨባጢ ስራሕ ከምዝሰርሐን ኣባላት ናይቲ ውዳብ ዝኾና መንእሰያት ቤተኤል ሰሎሞንን መምህር ልዋም ይርጋኣለምን ገሊጸን ኣለዋ። ምሉእ ትሕዝቶ ኣብዚ ምስማዕ ይክኣል ። No media source currently available


ቀ/ሚ ኣብይ ምስ ኣብ አዲስ አበባ ዝርከቡ ተወለደቲ ክልል ትግራይ ምዝታዩ ኣፍሊጡ

ቀዳማይ ሚኒስትር ኢትዮጵያ ኣቢይ ኣሕመድ፡ ኣብ ኣዲስ ኣበባ ምስ ዝርከቡ ተወላዶ ትግራይ ምምይያጡ ኣፍሊጡ። ኣብቲ ምስ ወነንቲ ትካላትን ምሁራንን ተወለድቲ ክልል ትግራይ ዝግበሮ ርክብ፡ ንክልል ትግራይ መሊስካ ምህናጽ፡ ናይ ብርክት ዝበሉ ኣካላት ተሳትፎ የድሊ`ሎ ምባሉ ኣብ ናይ ባዕሉ ፈይስቡክ ኣብ ዘውጽኦ ዜና ሓቢሩ`ሎ።


ኢትዮጵያ: ገዛኢ ፓርቲ ብልጽግና ኣብ ጎደናታት ከተማ ሃዋሳ ጎስጓስ ምርጫ ጀሚሩ

ኣብ ኢትዮጵያ ገዛኢ ፓርቲ ብልጽግና ኣብ ጎደናታት ከተማ ሃዋሳ ጎስጓስ ምርጫ ጀሚሩ። ኣብቲ ጎስጓስ መደረ ዘስምዐ ምኽትል ከንቲባ ሃዋሳ "ፓርቲ ብልጽግና ንኹሉ ዘማእከለ ሓሳብ ብምስጓም ንኢትዮጵያ ናብቲ ዝቕጽል ብልጽግና ንምስጋር ዝሰርሕ ፓርቲ`ዩ" ኢሉ። ብዛዕባ`ቲ ጎስጓስ ብዝምልከት ድምጺ ኣሜሪካ ዘዘራረቦም ነበርቲ ሃዋሳ፡ ንሻዱሻይ ሃገራዊ ምርጫ ዝግበሩ ዘለዉ ጎስጓሳት፡ ፓርትታት ፕሮግራሞምን ፖሊሲታቶምን ንህዝቢ ዘረድኡ ዘይኮኑስ ኣብ ወቐሳን ነቔፈታን ዝተመርኮሱ`ዮም ኢሎም። ምኽትል ከንቲባ ጸጋዬ ቱኬ ኣብቲ እዋን ጎስጓስ፡ ሃገር እትልወጥ ዜጋታት ሓላፍነቶም ክፍጽሙ ከለዉ`ዩ ብምባል፡ ህዝቢ ሓድነቱ ክሕሉን ኣብቲ ምርጫ ክሳተፍን ጸዊዑ። ብመሰረት ሃገራዊ ቦርድ ምርጫ ኢትዮጵያ ዘውጽኦ ናይ ግዜ ሰሌዳ፡ ፓርትታት ናይ ምረጹና ጎስጓስ ክገብሩ ዝኽእል ብኣ. ግእዝ፡ ክሳብ 24 ግንቦት 2013 ጥራሕ`ዮም። ብኻልእ ዜና ምርጫ፡ ኣብ ምምሕዳር ድሬዳዋ ሓባራዊ ቤት ምኽሪ ፓርትታት ፖለቲካ ቆይሙ። እቲ ቤት ምኽሪ፡ ካብ ጎስጓስ ምርጫ ክሳብ ድሕሪ ምርጫ እቲ መስርሕ ሰላማዊ ኮይኑ መታን ክዛዘም ተወዳደርቲ ብሓባር ኮይኖም ዝመኽርሉ`ዩ። ቅድሚ ምቛም`ቲ ቤት ምኽሪ`ውን ቦርድ ምርጫ ጨንፈር ድሬዳዋ ምስ`ቶም ፓርቲታት ብምትሕብባር ክሰርሕ ከምዝጸንሐ ሓላፊ`ቲ ጨንፈር ኣቶ ዚያድ ያሲን ንድምጺ ኣሜሪካ ሓቢሩ`ሎ።


ኣብ ክልል ኣምሓራ ኣብ ቀረባ ብዝተፈጥረ ግጭት ልዕሊ ርብዒ ሚሊዮን ሰባት ምምዝባሎም ተፈሊጡ

ኣብ ክልል ኣምሓራ ዞባ ሰሜን ሸዋ ኣብ ዝርከቡ ዝተፈላለዩ ከተማታት ብሰንኪ ዝተፈፀሙ መጥቓዕታት ልዕሊ ርብዒ ሚሊዮን ሰባት ምዝንባሎም ቤት ፅሕፈት ምክልኻል ሓደጋን ውሕስነት መግብን እቲ ዞባ ኣፍሊጡ። እቲ መጥቓዕቲ ብከቢድ ኣፅዋር ዝተሓገዘ ከምዝነበሩ ዝሃደሙ ነበርትን ክልላዊ መንግስቲ ኣምሓራን ገሊፆም ኣለው።ወሃቢ ቃል ክልላዊ መንግስቲ ኣምሓራ ነቲ መጥቓዕቲ ፈፃሚኡ ኦነግ ሸኔ ኢሎም ዝፅውዕዎን "ናይ ኦሮሞ ነፃነት ሰራዊት ኢና’’ ዝብል ጉጅለ ተሓታቲ እዩ እንተበሉ እዋን ምምሕዳር ብሄረሰብ ኦሮሞ ግን ‘"እቲ ጉጅለ’’ ኣይወዓሎን ኢሉ ኣሎ። ሓላፊ ቤት ፅሕፈት ምክልካል ሓደጋን ውሕስነት ምግብን ዞባ ሰሜን ሸዋ ወርቃለማሁ ኮስትሬ ካብ 6 ሚያዚያ 2013 ዓ\ም ጀሚሩ ብዝተልዓለ ፀገም ልዕሊ 250,000 ህዝቢ ተመዛቢሉ ኣሎ ኢሎም። ‘’ብርክት ዝበለ ጉድኣት ወሪዱ።ንብረት ዓኒዩ፣ህወይት ሰብ ጠፊኡ’’ ኢሎም ኣቶ ወርቃለማሁ። ዝወረደ ዕንወት ኣዚዩ ዝለዓለ እዩ ዝበሉ ንሶም ተመዛቢሎም በቢከባቢኡ ዝተዓቖቡ ወገናት ናይ ምግብን መፅለሊን ሓገዝ ይግበር ኣሎ ኢሎም።ህዝቢ ዝተፈላለየ ሓገዝ ይገብረሎም ከምዘሎ እውን ገሊፆም። ነባሪት ከተማ ሸዋ ሮቢ ዝኾና ወይዘሮ ገላ ተምትሜ ብዝተፈፀመ መጥቓዕቲ ቤት ንብረተን ራሕሪሐን ዋላ ሓደ ነገር ዝብላዕ ዝስተ ከይሓዛ ምስ ሓሙሽተ ኣባላት ስድርአን ደብረብርሃን ከምዝኣተዋ ይገልፃ። ዋላ ሓደ ነገር ከይሓዛ ከምዝወፃ ዝገለፃንሰን ምስ ስድርአን ተበታቲነን ከምዝርከባን መንግስቲ እንተድኣሃሊዩ ቶሎ ክበፅሓልና ኣለዎ ኢለን። መንግስቲ ንቶም ተመዛበልቲ ናብ መንበሪኦም ንምምላስ ዘቐመጦ ኣንፈት ምልሻታትና ደቅና ሃሊቆም ከመይ ገይርና ኢና ንነብር ኢለን ወይዘሮ ገላ። ካልኦት ተመዛበልቲ እውን ዝወረደ ዕንወትን ካብ ሓደ ስድራ ክልተ ሰለስተ ሰባት ከምዝተቐትሉን ገሊፆም ኣለው። እቲ መጥቓዕቲ ብከቢድ ኣፅዋር ዝተሓገዘ ከምዝነበሩ ዝሃደሙ ነበርትን ክልላዊ መንግስቲ ኣምሓራን ገሊፆም ኣለው።ወሃቢ ቃል ክልላዊ መንግስቲ ኣምሓራ ነቲ መጥቓዕቲ ፈፃሚኡ ኦነግ ሸኔ ኢሎም ዝፅውዕዎን ‘’ናይ ኦሮሞ ነፃነት ሰራዊት ኢና’’ ዝብል ጉጅለ ተሓታቲ እዩ እንተበሉ እዋን ምምሕዳር ብሄረሰብ ኦሮሞ ግን ‘’እቲ ጉጅለ’’ ኣይወዓሎን ኢሉ ኣሎ። እዚ ከምዚ ኢሉ እናሃለወ ኣብ ልዕሊ ብሄረ ኣምሓራ ይፍፀም ኣሎ ዝበሉዎ ቕትለትን ምምዝባልን ዝኹንኑ ብኣሽሓት ዝቑፀሩ ነበርቲ ደሴ ሎማዕንቲ ሶኑይ ናይ ተቓውሞ ሰልፊ ምክያዶም ተፈሊጡ። ምንስትሪ ሓይልታት ምክልኻል ፌደራል መንግስቲ ኢትዮጵያ ኣብ ዞባታት ሰሜን ሸዋ፣ብሄረሰብ ኦሮሞን ደቡብ ወሎን ኮማንድ ፖስት ምጥያሹ ኣፍሊጡ ኣሎ።ሰላምን ፅጥታን ኣብ ልዕሊ ዝህውኹ ጉጅለታት ስጉምቲ ብምውሳድ ልዕልነት ሕጊ ከረጋግፅ እዩ ኢሉ ኣሎ። ምሉእ ትሕዝቶ ኣብዚ ምስማዕ ይክኣል ። No media source currently available


ኢትዮጵያዊያን ምሁራት ኣብ ግድብ ህዳሴ ዘሎ ግጉይ ሓበሬታ መሓውራት ዜና ክዕረይ ጸዊዖም

ኢትዮጵያ ብዛዕባ ትሃንጾ ዘላ ዓቢይ ዲጋ ህዳሴ ሓደሓደ ኣህጉራዊ መራኽቢ ብዙሃን ዝህብዎ ዘለዉ ጸብጻብ ነተን ኣብቲ ተፋሰስ ንዘለዋ ሃገራት ተረባሕነት ዘተባብዕ ኣይኮነን ተባሂሉ። ኣብቲ ዓውዲ መጽናዕቲ ዘካየዱ ምሁራን ኣብ ከተማ ባህርዳር ኣብ ዝገበርዎ ኣኼባ፡ እቶም ጸብጻባት ሚድያ፡ ንኢትዮጵያ ብልኡላውነት ንግብጺ ድማ ብናይ ህልውና ሕቶ ጌሮም ምቕራቦም-ፍትሓዊ ኣይኮነን ኣብ ናይ ሓባር ተጠቃምነት`ውን ኣሉታዊ ተጽዕኖ ዘሕድር`ዩ ኢሎም። ንግብጺ ናይ ህልውና ሕቶ ንኢትዮጵያ ድማ ናይ ሉኡላውነት ጉዳይ ጌርካ ብመሓውራት ዜና ግጉይ ዝኾነ ሓበሬታ ምቕራብ ኣብቶም ሸምገልቲ ግጉይ መረዳእታ ክህሉ ዕድል ፈጢሩ`ዩ ዝብሉ እዞም ምሁራት፡ እቲ ጸብጻባት ነተን 11 ኣብ ተፋሰስ ኒል ዘለዋ ሃገራት`ውን ናይ ሓባር ጥቕሚ ኣብ ግምት ዘእተወ ክኸውን ኣለዎ ኢሎም።


ዩኤስኤድ -ዳርት ኣብ ትግራይ ዘካይዶ ዘሎ ሰብኣዊ ንጥፈት

መንግስቲ ኣሜሪካ ካብ ዝሓለፈ ወርሒ ጀሚሩ ናብ ትግራይ ዘውፈሮ እዚ ጉጅለ’ዚ 17 ኣዝዮም ምኩራት ሰብ ሞያ ዝሓቆፈ ኮይኑ፣ ህጹጽ ሓገዝን ረድኤትን ንዘድልዮም ሰባት ዳህሳስ ብምክያድ ምልላይ፣ ዘድልዮም ሰብኣዊ ሓገዝ እንታይ ከምዝኾነ ምንጻርን ምስ ካልኦት ገበርቲ ሰናይ ትካላት ተሓባቢሩ እቶም ኣብ ሓደጋ ዝኣተው ሰባት ምድሓን ዝብል ገዚፍ ዕላማ ሒዙ ዝንቀሳቀስ ጉጅለ እዩ። እዚ ጉጅለ’ዚ ኣብ ሰብኣዊን ተፈጥሮኣዊን ጥፍኣት ዝወረዶ ኣትዩ ንሰብኣዊ ቅልውላው ዳህሳስን መጽናዕቲን ብምክያድ ትካላት ረድኤት ኣገዳሲ ንዝኾኑ ቀረባት ንክሕግዝንን ንክቀርብን ንክከፋፈልን ትሕግዝ።  ኤምሊ ዳይኪን፣ መራሒት ናይ’ቲ ኣብ ትግራይ ዝወፈረን ግብረ መልሲ ንሰብኣዊ ቅልውላውን ዝህብ ዘሎ ጉጅለ ዩኤስኤድ -ዳርት እያ። "ብመዳይ ሰብኣዊ ጠለብ ኣብ ብርክት ዝበሉ ዘፈራት ንአብነት ውሕስና መግቢ፣ ዝተማለአ ምግብና፣ ጥዕና፣ ጽርየት ማይ፣ መጸራረይን ካልኦት ዘፈራትን ኣዚና ተገሪምና ኢና። ብመሰረት’ዚ፣ ምስ መዳርግቲናን ምስ’ቲ ህዝቢን ኮይና፣ በታ ዘለትና ገንዘባዊ ዓቅሚ ክሳዕ ክንደይ ክንገብር ከምንኽእል ኣበርቲዕና ሰሪሕና ኢና" ትብል። መንግስቲ ኣሜሪካ ዛጊድ 305 ሚልዮን ዶላር ሓገዝ ግብረ ሰናይ ወፍዩ ኣሎ። እዚ ሓገዝ’ዚ ነቶም ኣብ ትግራይ ዝርከቡ ውሽጣዊ ተመዛበልቲ መጽለሊ ንክረኽቡ ከምኡውን ነቶም ካብ ውግእ ዝሃደሙ ንምድጋፍ ዘድሊ ናይ መግቢ፣ ማይን ሕክምናዊ ደገፍን ንምቅራብ ዘኽእል እዩ። ምሉእ ትሕዝቶ ኣብዚ ምስማዕ ይክኣል:: No media source currently available


'ኣብ ትግራይ ጥምየትን ፆታዊ ዓመፅን ብኢሱዎ፤ ወታሃደራት ኤርትራ ካብ ትግራይ ምውፅኦም ዘርኢ ምልክት የለን' ሓላፊ ሰብኣዊ ረድኤት ሕ\ሃ

ናይ ሕቡራት መንግስታት ሓላፊ ሰብኣዊ ረድኤት ኣብ ኢትዮጵያ ክልል ትግራይ ኣብ ዝሓለፉሓሙሽተ ኣዋርሕ ዘሎ ዝኸፍአ ኩነታት ናብ ዝገደደ ይኸይድ ከምዘሎ ኣጠንቂቖም።ጥምየትን ፆታዊ ዓመፅን እናገደደ ይኸይድ ከምዘሎን ወታሃደራት ኤርትራ ካብ ትግራይ ምውፅኦም ዘርኢ ዝኾነ ይኹን ምልክት ከምዘየለን ገሊፆም። ናይ ሕቡራት ሃገራት ሓላፊ ሰብኣዊ ረድኤት ማርክ ሎውኮክ ትማሊ ሓሙስ ኣብ ዕፁው ኣኼባ ቤት ምኽሪ ፀጥታ ሕቡራት ሃገራት ከምዝተዛረቡዎን ቅዳሕ ሪኢቱኦም ቪኦኤ ዝረኣዮን ቤት ፅሕፈቶም ሰባት ብጥምየት ይሞቱ ከምዘለው ዝገልፁ ፀብፃባት ይበፅሖ ከምዘሎ ሓቢሮም። ‘’ኣርባዕተ ናይ ውሽጢ ተመዛበልቲ ብጥምየት ምማቶም ኣብዚ ሰሙን ፈላማይ ፀብፃብ በፂሑና ኣሎ። ሎሚ ንጉሆ ድማ ካብ መቐለ ብንፈት ደቡብ ኣብ ወረዳ ኦፍላ 150 ሰባት ብጥምየት ምሟቶምፀብፃብ ተቐቢለ ኣለኹ’'ክብሉ ንኣባላት እቲ ቤት ምኽሪ ተዛሪቦም።’’እዚ ንኹላትና ከተሓሳስበናይግባእ።ተወሳኺ ስጉምቲ እንተድኣ ዘይተወሲዱ ንቕድሚት እንታይ ከምዝፅበየና መርኣያ ምልክትእዩ።ጥምየት ከም መሳርሒ ኵናት ምጥቃም መግሃስቲ እዩ’’ክብሉ ተዛሪቦም። ሎውኮክ ክሳብ መወዳእታ መጋቢት ናይ ኢትዮጵያ ቢሮ ሰራሕተኛን ማሕበራውን ጉዳያት ኣብ ትግራይ ልዕሊ 1.7ሚሊዮን ሰባት ካብ መንበሪኦም ምምዝባሎም ገሊፁ እዩ ኢሎም። ‘’ካብ ሽዑ ጀሚሩ ኣማእቲ ኣሽሓት ካብ ምዕራብትግራይ ከምዝሃደሙን ሕዚ እውን ይሃድሙከምዘለውን ብዙሓት መንበሪ ከባቢታት ከምዘለዋ ምሉእ ብምሉእ ተገዲፈን እየን’’ ኢሎምብምውሳኽ። ዝበዝሕ ክፋል ትግራይ ፈፂሙ ወይ ብኽፋል ብሰራሕተኛታት ረድኤት ክብፃሕ ስለዘይክኣል ሰራሕተኛታት ረድኤት ንፅጉማትን ንሓደጋ ዝተቓልዑን ንምብፃሕ እናተፀገሙ እዮም ኢሎም ሎውኮክ። እቲ ግጭት ከቢድ ወራር ኣንበጣ ስዒቡ ኣብ እዋን ምሕፋስ ምህርቲ እዩ ጀሚሩ። ፀገም ውሕስነት ምግቢ እናዓበየ እዩ። ሓረስቶት ንክዘርኡ እቲ ውግእ ጠጠው እንተድኣ ዘይበለ ዝቕፅል ቀረብ ምግቢ ኣብ ሓደጋ ክወድቕ እዩ። ካብ ኣስታት ሽዱሽተ ሚሊዮን ጠቕላላ ህዝቢ ትግራይ እንተወሓደ 4.5 ሚሊዮን ህዝቢ ሰብኣዊረድኤት ከምዘድልዮ ሕቡራት መንግስታት ይግምት። መንግስቲ ኢትዮጵያ 91 ሚእታዊ ህዝቢ እዩክብል ነቲ ኣሃዝ ሓፍ የብሎ። ዕንቅፋትን ሓደጋን እንተሃለወ እውን ትካላት ረድኤት ንልዕሊ ሓደ ነጥቢ ሸውዓተ ሚሊዮን ሰባትገለ ህፁፅ ረድኤት ኣቕሪቦም ኣለው። ዝቕፅል ሰሙን ሕቡራት መንግስታት ኣብዚ ዓመት ኣብ ኢትዮጵያ ን16 ሚሊዮን ህዝቢ ንምሕጋዝ 1.5 ቢሊዮን ዶላር ሓገዝ ክሓትት እዩ። 26 መጋቢት 2021 ኣ\ፈ ቀዳማይ ምንስቴር ኣብይ ኣሕመድ ኤርትራ ካብ ትግራይ ወታደራታ ክትስሕብ ተሰማሚዓ ክብሉ እንተገለፁ እውን ሎውኮክ ግን እቲ ቃል ኣብ ግብሪ ይውዕል ከምዘሎ ዘረጋግፅ መርትዖ የለን ክብሉ ንኣባላት ቤት ምኽሪ ፀጥታ ገሊፆምሎም። ‘’ዘይምዕዳል ኮይኑ ሕቡራት መንግስታት ይኹን ምስና ሓቢሮም ዝሰርሑ ትካላይ ሰብኣዊ ረድኤት ኤርትራዊያንምውፅኦም ዘረጋግፅ መርትዖ ኣይርኣዩ ክብለኩም እደሊ’’ኢሎም።ንሶም ኣስዕብ ኣቢሎም ’’ብርግፅ ኤርትራዊያን ወታደራት ሎሚ ናይ ኢትዮጵያ ሓይልታት ምክልኻል ዩኒፎርም ይኽደኑ ከምዘለው ንሰምዕ ኣለና’’ኢሎም። ድሕሪ እቲ ዕፁው ኣኼባ ኣብ ሕቡራት መንግስታት ኣምባሳደር ዩናይትድ ስቴትስ ሊንዳ ቶማስ ግሪንፊልድ ሓይልታት ኤርትራ ንዘይተወሰነ ግዜ ኣብ ትግራይ ክፀንሑ ምእንታን ናይ ኢትዮጵያ ሰራዊት ዩኒፎርም ይኽደኑ ከምዘለው እሙናት ፀብፃባት ኣለው ክብላ መግለፂ ኣውፂአን። ‘’መንግስቲ ኤርትራ ብዘይ ውዓል ሕደር ወታደራቱ ካብ ኤርትራ ከውፅእ ኣለዎ’'ኢለን ኣምባሳደር ሊንዳ ቶማስ ግሪንፊልድ። ሓይልታት ኤርትራ ሓደሽቲ ግፍዕታት ይፍፅሙ ከምዘለው ሰራሕተኛታት ረድኤት ፀብፃብ ምቕራቦም ቀፂሎም ኣለው ኢሎም ማርክ ሎውኮክ።እቲ ኣዚዩ ዘተሓሳስብ ድማ ኣብ ልዕሊ ስቪላት ፆታዊ ዓመፅን ብጉጅለ ኣገዲድካፆታዊ ዓመፅ ምፍፃምን ሰፊሕ ፀብፃባት ይቐርቡ ምህላዎም እዩ ኢሎም። ዲፕሎማት ከምዝበሉዎ እቶም ናይ ሕቡራት መንግስታት ሓላፊ ሰብኣዊ ረድኤት ኣብቲ ኣኼባ ናይሓንቲ ምስ ስድርኣ ንሽዱሽተ ማዕልታት ኣብ ጫካ ዝተሓብአት ኣሰቃቒ ታሪኽ ገሊፆምሎም ኣለው።እታ ሰበይቲ ኣብቲ እዋን ቆልዓ ወሊዳ እታ ህፃን ድሕሪ ሒደት ማዕልታት ሞይታ።ሰብኣያ እውን ተቐቲሉ። እቶም ዝተረፉ ደቃንምድሓን ትጉዓዝ ኣብ ዝነበረትሉ እዋን ኣርባዕተወታደራት ኤርትራ ሒዞም ኣብ ቅድሚ ደቃ ምሉእ ለይትን ዝቕፅል ማዕልትን ተጋሲሶምዋ። ሎውኮክ ንቶም ኣባላት ቤት ምኽሪ ‘’መብዛሕቲኦም ፆታዊ መጥቓዕትታት ወታደራዊ ዩኒፎርምብዝተኸደኑ ሰብኡት እዩ ዝፍፀም’’ ክብሉ ተዛሪቦምዎም።ሎውኮክ ብምውሳኽ ’’ሪፖርት ዝኾኑ ፆታዊ መጥቓዕትታትዝፍፀሙ ብሓይልታት ምክልኻል ኢትዮጵያ፣ ብሓይልታት ምክልኻል ኤርትራን ፍሉይ ሓይልታት ኣምሓራን ካልኦት ዘይስሩዕ ዕጡቓት ጉጅለታት ወይ ብመሻርኽቶም ዝኾኑ ምልሻታትን እዮም’'ኢሎም ። ብቕድሚ ትማሊ ረቡዕ ዝተኻየደ ኣኼባ ቤት ምኽሪ ፀጥታ ጠመትኡ ጉዳይ ኣብ ግጭት ዝፍፀም ፆታዊ ዓመፅ እዩ ነይሩ። ብዙሓት ኣባላት ቤት ምኽሪ ካብትግራይ ይወፁ ብዛዕባ ዘለው ፀብፃባት ስኽፍታቶም ብምግላፅ ነፃን ተኣማኒን ምርመራ ተኻይዱ ፈፀምቲ ክሕተቱ ፀዊዖም ኣለው። ኣብ ግጭት ንዝፍፀም ፆታዊ ዓመፅ ዝከታተልን ከይፍፀም ኣብ ምክልኻል ናይ ዝሰርሕን ቤት ፅሕፈትሕቡራት መንግስታት ዝመርሓ ፕራሚላ ፓተን ኣብቲ ኣኼባ ከምዝሓበርኦ ካብ ሕዳር ጀሚሩ ልዕሊ 100 ክስታት ፆታዊ ዓመፅ ተመዝጊቦም ኣለው ኢለን። ንሰን ብምውሳኽ " ናይዞም ጭካነታት ምሉእ መጠንን ተፅዕኖን ንምፍላጥ ብዙሕ ኣዋርሕ የድልየና እዩ’’ኢለን ። ሰራሕተኛታት ጥዕና ’’ሕዚ እውን ኣግለግሎት ይህባ ኣብዘለዋ ውሱናት መዕቖቢታትን ክሊኒካትይሰርሑ ዘለው ሰራሕተኛታት ሒነ ምፋዳይን መጥቓዕታትን ከይፍፀሞም እንተሰግኡ እውን’’በብማዕልቱ ሓደሽቲ ፀብፃባት ፆታዊ ዓመፅን ብጉጅለ ዝፍፀም ፆታዊመድፈርትን ይስንዱ ኣለው ኢለን ፓተን። ምሉእ ትሕዝቶ ኣብዚ ምስማዕ ይክኣል:: No media source currently available


መግለጺ ኣምባ.ሊንዳ ቶማስ ግሪንፊልንድ ኣብ ኩነታት ክልል ትግራይ

ኣሜሪካ ኣብ ክልል ትግራይ እናገደደ ይመፅእ አሎ ዝበለቶ ጥሕሰት ሰብኣዊ መሰላት ከምዘተሓሳሰባን ሰራዊት ኤርትራ ኣብ ትግራይ ንዘይተወሰነ እዋን ንምፅናሕ ክጥዕሞ ወተሃደራዊ ክዳን/ዩኒፎርም / ኢትዮጵያ ተኸዲኖም ኣብ ትግራይ ምህላዎም ዘርኢ ተኣማኒ ሪፖርትታት ከምዝተረኽበን ኣምባሳደር ኣሜሪካ ኣብ ሕቡራት ሃገራት ሊንዳ ቶማስ ግሪን ፊልድ ትማሊ ኣብ ዘውፀአኦ መግለፂ ሓቢረን ። ኣሜሪካ ኩነታት ትግራይ ኣዚዩ ከምዘተሓሳሰባ ብምግላፅ ደጊማ ኣብ ባይቶ ፀጥታ ሕቡራት ሃገራት ከምዘልዓለቶ ኣብቲ መግለፂኤን ጠቂሰን ። ንሰን ወሲኸን ሰራዊት ኤርትራ 'ውን ካብ ኢትዮጵያ ብዘይ ወዓልሕደር ክወፅእ ትፅውዕ ኢለን ። ምሉእ ትሕዝቶ ኣብዚ ምስማዕ ይክኣል:: No media source currently available


ኣሜሪካ: ነቶም ብግጭት ክልል ትግራይ ዝተፈናቐሉ ዝውዕል ቴንዳታት ንኣህጉራዊ ውድብ ስደተኛታት ኣበርኪታ

ኣሜሪካ ነቶም ብግጭት ክልል ትግራይ ዝተፈናቐሉ ዝውዕል 1,500 ገዘፍቲ ናይ ፕላስቲክ ቴንዳታት፡ ንኣህጉራዊ ውድብ ስደተኛታት ኣበርኪታ። ነቲ ሓገዝ ንሓለፍቲ ኣህጉራዊ ውድብ ስደተኛታት(IOM)ን ምኽትል ኮሚሽነር ኢትዮጵያን ዘረከበት ኣምባሳደር ኣሜሪካ ኣብ ኢትዮጵያ ጊታ ፓሲ`ያ። ኣምባሳደር ጊታ ፓሲ፡ኣብቲ እዋን፡ መንግስቲ ኣሜሪካ ምስ መንግስቲ ኢትዮጵያን ኣህጉራዊ ትካላትን ብዘይዕረፍቲ ይሰርሕ ኣሎ እዚ ድማ-ነቶም በቲ ግጭት ዝተጎድኡ 4.5 ሚልየን ኢትዮጵያውያን ህጹጽ ረድኤት ንምብጻሕ'ዩ ኢላ። ዩ ኤስ ኤ ኣይ ዲ፡ ናብ ኢትዮጵያ ዘእትዎ ዘሎ ገዘፍቲ ቴንዳታት መወሰኽታ ናይቲ ኣሜሪካ ኣቐዲማ ዘወፈየቶ 305 ሚልየን ዶላር ምዃኑ`ውን እታ ኣብ ኢትዮጵያ ትርከብ ኣምባሳደር ኣሜሪካ ኣፍሊጣ`ላ።


'ሰራዊት ኤርትራ ኣብ ከተማ ዓድዋ ኣብ ሰላማዊያን ሰባት ተኹሲ ከፊቶም 3 ሞይቶም 19 ቆሲሎም' ኣምንስቲ

ወታሃደራት ኤርትራ ቅድሚ ሰለስተ መዓልታት ኣብ ከተማ ዓድዋ ንሰለስተ ሰባት ከምዝቀተሉን ብውሑድ ን19 ከምዘቁሰሉን፣ ኣምነስቲ ኢንተርናሽናል ከረጋግጽ ከምዝካኣለ ገሊጹ። ንናይ ዓይኒ መሰኻኽር ጠቂሱ ኣምነስቲ ከምዝሓበሮ "በታ ከተማ ይሓልፉ ዝነበሩ ወታሃደራት ኤርትራ፣ ኣብ ጥቃ መናሃርያ ኣብ ልዕሊ ሰባት ሃንደበት ከምዝተኮሱ" ጠቂሱ። ሓላፊት ኣምነስቲ ጨንፈር ቀርኒ ኣፍሪቃ ሳራ ጃክሰን"ብሰንኪ ዘይሕጋዊ መጥቃዕቲ ሰራዊት ኤርትራ ኣብ ልዕሊ ሰላማዊያን ሰባት፣ ሰለስተ ሰባት ሞይቶም 19 ሰባት ኣብ ሆስፒታል ኣትዮም። ኣብ ልዕሊ ሰላማዊያን ሰባት ኮነ ኢልካ ዝፍጸም መጥቃዕቲ ብዓለምለኸ ሕጊ ክልኩል ስለዝኾነ ደው ክብል ኣለዎ’ ኢላ ። አምነስቲ ወሲኹ "ኣብ’ቲ ይቅጽል ዘሎ ውግእ ኣብ ትግራይ ተፈጺሙ ብዛዕባ ዝባሃሉ መግሃስቲ ሰብኣዊ መሰላት፣ ንገበን ኩናትን ምናልባሽ’ውን ኣብ ልዕሊ ሰብኣዊነት ዝተፈጸመ ገበንን ንቅትለት ኣብ ዓድዋ ሓዊሱ፣ ዓለምለኸ መስርሕ ምጽራይ ንክካየደሉ ጸዊዑ"። እዚ ከምዚሉ ከሎ፣ ኣገልግሎት ዜና ሮይተር ከምዝሓበሮ "ሰራዊት ኤርትራ ኣብ ትግራይ ኣለው’ዶ ኣይፋሉን? ንዝብል ዝቀረበሉ ሕቶ ዘይመለሰ ሚኒስትር ዜና ኤርትራ ኣቶ የማነ ገ/መስቀል፣ ሰራዊት ኤርትራ ንሰላማዊያን ሰባት ኣይቀትልን፣ ትርጉም ዘይብሉ ምቅታል ሰላማዊያን ሰባት ብሰራዊት ኤርትራ፣ ኢትዮጵያ ብሰንኪ ዘበገሰቶ ኣብ ዝሓለፈ ናይ ዘበናት ውግእ ኣይተከሰተን’ ከምዝበለ ጠቂሱ።


ኣብ 5 ዞባታትን 1 ወረዳ ደቡብ ክልል ኢትዮጵያ ኣብ መዓልቲ ሃገራዊ ምርጫ ሕቶ ክልልነት ንምውሳን ምርጫ ከምዝካየድ ተገሊጹ

ኣብ ደቡብ ምዕራብ ኢትዮጵያ ኣብ ዝርከባ ሓሙሽተ ዞባታትን ሓደ ፍሉይ ወረዳን፣ ኣብ መዓልቲ ምርጫ ንሕቶ ክልልነት’ውን ንምምላስ ድምጺ ንክውሃብ ምውሳኑ፣ ንመረጽቲ ከምዘየደናግሮም ሃገራዊ ቦርድ ምርጫ ኢትዮጵያ ገሊጹ። እቲ ረፈረንደም (ህዝበ ውሳነ) ንምፍጻም ልዕሊ 7 ሚልዮን ቅርሺ ባጀት ከምዝተመደበ'ውን ተሓቢሩ። ርክብ ህዝቢ ቦርድ ምርጫ ሶልያና ሽመልስ "ሎሚ ‘ውን እንተኾነ መረጽቲ፣ ንኣባላት ቤት ምኽሪ ኢትዮጵያን ክልላዊ ቤት ምኽሪን ኣብ ሓደ መዓልቲ ከምዝመርጹ ብምዝኽኻር፣ ስለዚ ኣብ ልዕሊ’ዚ ሓደ ተወሳኺ መምረጺ ካርድ ምቅራብ እዩ" ክትብል ትገልጾ። ምሉእ ትሕዝቶ ኣብዚ ምስማዕ ይክኣል። No media source currently available


ብሰንኪ መንነት መሰረት ዝገበረ መጥቓዕቲ ኣብ መዓልቲ ኣስታት 200 ተወላዶ ኣምሓራ ካብ ዞባ ምዕራብ ወለጋ ከምዝዘናበሉ ተገሊጹ

ብሰንኪ መንነት መሰረት ዝገበረ መጥቓዕቲ ካብ ዞባ ምዕራብ ወለጋ በብመዓልቱ ልዕሊ 200 ተወለድቲ ብሄረ ኣምሓራ ተመዛበልቲ ከምዝቕበሉ ናይ ኣምሓራ ክልል ኮሚሽነር ፕሮግራም ምክልኻል ሓደጋን ምትሕብባር ውሕስነት መግብን ዘላለም ልጃለም ኣፍሊጡ። ኮሚሽነር ዘላለም ልጃለም ኣብ ክልል ኣምሓራ ኣብዚ ሕጂ ስዓት ኣስታት 5,000 ተመዛበልቲ ከምዘለው ብምሕባር መንግስቲ ኣብ ነፍሲ ወከፍ ወርሒ ልዕሊ 350,000 ኲንታል መግቢ የቕርብ ከምዘሎ ገሊጾም።እዚ ልዕሊ ዓቕሚ መንግስቲ ስለዝኾነ ወልቀሰባትን መንግስታዊ ዘይኮኑ ትካላትን ሓገዝ ክገብሩ እቶም ኮሚሽነር ፀዊዖም ኣለው።። ፌደራል መንግስቲ መንነት መሰረት ዝገበረ መጥቓዕቲ ኣብ ልዕሊ ዝፍፅሙ ኣካላት ዘየዳግም ስጉምቲ ብምውሳድ ተመዛበልቲ ናብ መንበሪኦም ክምለሱ ኩነታት ከመዓራርይ እቶም ኮሚሽነር ሓቲቶም ኣለው ።


ዩኤስ ኣይ ዲ ብግጭት ክልል ትግራይ ንዝተፈናቐሉ ዝውዕል መጽለልን ኣቑሓትን ናብ ኢትዮጵያ ከምዘእቱ ኣፍሊጡ

ትካል ረድኤት ስግር ባሕሪ ኣሜሪካ (USAID) ንመጽለሊ ዝኮኑን ናይ ገዛ ኣቁሑትን ቀረባትን ብነፋሪት ናብ ክልል ትግራይ ከምዘእትው ሓቢሩ። ኣብ’ዘን ዝሓለፋ ሒደት ኣዋርሕ፣ ኣሜሪካ፣ ብሰንኪ እቲ ኣብ ትግራይ ይቅጽል ዘሎ ውግእ ንዝተጎድኡ ሰባት ንምሕጋዝ ልዕሊ 300 ሚልዮን ዶላር ከምዝለገሰት ይፍለጥ። ትካል ረድኤት ስግር ባሕሪ ኣሜሪካ (USAID) ንልዕሊ 82,500 ዝዀኑ በቲ ኣብ ትግራይ፣ ኢትዮጵያ ዝካየድ ዘሎ ግጭት ዝተጐድኡ 1,500 ሰባት፣ መጽለሊ ላስቲክን ህጹጽ ረድኤትን ብነፋሪት ከምዘእትው ሓቢሩ። እቲ ዝተጋዕዘ ጥቅሉል ነዊሕ ዝጸንሕ መጽለሊ፣ ካብቲ ኣብ ዱባይ ዚርከብ መኽዘን USAID እዩ ናብ ኢትዮጵያ ከምዘእትው ሓቢሩ። ብሰንኪ እቲ ቀጺሉ ዘሎ ውግእ፣ ኣስታት ሓደ ሚልዮን ሰባት ካብ ኣባይቶም ንክሃድሙ ኣገዲድዎም እዩ፣ መብዛሕትኦም ድማ ኣብ ደገ ወይ ኣብ እተጻበበ ስፍራ ይድቅሱ ኣለዉ። USAID ከም መቅድሒ ማይን ድስቲን ካልኦትን ዝበሉ መስርሒ መግቢ ከምኡውን ከም አንሶላን ኮቦርታን ዝኣምሰሉ ናይ ገዛ ኣቅሑን ከምዝልግስ ገሊጹ'ሎ። ምሉእ ትሕዝቶ ኣብዚ ምስማዕ ይክኣል ። No media source currently available


ሚ/ጥዕና ኢትዮጵያ ዝርግሓ ቫይረስ ኮሮና ይጋደድ ምህላው ገሊጹ

ኣብ ኢትዮጵያ፣ ህዝቢ ኣብ ምክልኻል ቫይረስ ኮሮና ዘርእዮ ዘሎ ባህሪ ብሕልፊ ምጥቃም መሸፈኒ ኣፍንጫን ኣፍን (ማስክ) ዝናኣሰ ምዃኑን ለበዳ እቲ ቫይረስ ይጋደድ ከምዘሎን ሚኒስትሪ ጥዕና’ታ ሃገር ገሊጹ። እቲ ቤት ዕዮ ኣብ ዝዘርገሖ መግለጺ "ኣብ’ዘን ዝሓለፋ ሽዱሽተ ኣዋርሕ ብመሰረት ዘካየዶ ዳህሳሳት፣ ኣብ ምክልካል ቫይረስ ኮሮና ዝነበረ ግብረ መልሲታት ዝተሓተ ከምዝነበረ" ጠቂሱ። ኣብ ቤት ትምህርታት ካብ 79 ሚእታዊት ናብ 76 ሚእታዊት ከምዘንቆልቆለ’ውን እቲ ግብረ ሓይሊ ኣረጋጊጹ'ሎ።


ኣብ ዶብ ኢትዮጵያን ሱዳንን ዘሎ ውጥረት ሕጂ'ውን ቀጺሉ ከምዝርከብ ተገሊጹ

ኣብ ዶብ ኢትዮጵያን ሱዳንን ዘሎ ውጥረት ሕጂ ቀጺሉ ከምዝርከብ ብወገን ኢትዮጵያ ዝርከቡ ነበርትን ከባቢያዊ ኣመሓደርትን ይገልጹ`ለዉ። ሰራዊት ሱዳን ሕጂ`ውን ኣብቲ ከባቢ ከምዝርከብን ገዛውቲ ከምዘቃጽልን ንንድምጺ ኣሜሪካ ሓቢሮም ኣለዉ። ንሶም ብተወሳኺ ኣብ ሕርሻታቶም ክራማት ዝጠልቦ ስራሓት ሕርሻ ከይነካይድ ድማ ሰራዊት ሱዳን ጸገም ይፈጥረልና`ሎ`ውን ይብሉ። ነቲ ኣብ ዶብ ሱዳን ዘሎ ውጥረት ክልቲአን ሃገራት ሓንቲ ነታ ሓንቲ ተሓተቲ ክገብራ ጸኒሐን`የን። ሚኒስትር ጉዳያት ወጻኢ ኢትዮጵያ ደመቀ መኮነን፡ ኣህጉራዊ ማሕበረሰብ፡ ንወራር ሱዳን ዘይምኹናኑ ዘሕዝን`ዩ ክብል ለንቅነ ንወከልቲ ሕብረት ኤውሮጳ ምሕባሩ ይጥቅስ።


ሃገራዊ መልቀቒ መርመራ ካልኣይ ደረጃ ኣብ መላእ ኤርትራ ይወሃብ ኣሎ

ናይ ካልኣይ ደረጃ ሃገራዊ መልቀቒ መርመራ(ማትሪክ) ሎሚ ሶኑይ 12 ሚያዝያ,2021 ኣብ መላእ ኤርትራ ክወሃብ ጀሚሩ። ሎሚ ዓመት ብደረጃ ሃገር ኣስታት 14 ሽሕ ተማሃሮ ይሳተፉ ከምዘለዉን ካብዚኦም እተን 47% ደቂ ኣንስትዮ ከምዝኾናን ዝሓበረ ቤ/ጽ ማእከል ፈተና ሃገራዊ ኢንስቲትዩት ላዕለዎት ትምህርትን ምርምርን ኤርትራ፡ እቲ ኣብ ርያድን ጅዳን ስዑዲ ዓረብ ንዝመሃሩ ኤርትራውያን ክወሃብ ተመዲቡ ዝነበረ መርመራ በሰንኪ ስግኣት ለበዳ ኮረና ቫይረስ መንግስቲ ስዑዲ ዓረብ ዘውጽኦ ቅጥዕታት ከም’ቲ ናይ ዝሓለፈ ዓመት ሎሚ ዓመት’ውን ከምዘይወሃብ ኣፍሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ልዕሊ ሓሙሽተ ኣዋርሕ ኣዕናዊ ኵናት ትግራይ

ኣብ ታሪኽ ኢትዮጵያ ትግራይ ዝተፈላለዩ ኵናት፣ ዕንወትን ኪሳራታትን ዘለዎ ምኳኑ ብምዝኽኻር እንተኾነ ግን ‘’ከምዚ ናይ ሎሚ ኵናት ኣብ ሓሙሽተ ወርሒ ዝተፈፀመ ግፍዒ፣ጥፍኣትን ዕንወትን ኣብቶም ዝሓለፉ ናይ ኢትዮጵያ ታሪኽ ተኸሲቱ እዩ ዝብል እምነት የብለይን’’ ክብል ይገልፅ ኣብ ዩኒቨርስቲ መቐለ መምህርን ተመራማራይን ኣብዚ ሕዚ እዋን ንስራሕቲ መፅናዕቲ ኣብ ጀርመን ሃምቡርግ ዝርከብ ዶክተር ሓጎስ ኣብርሃ ። ንፖለቲካ ኢትዮጵያ ብቀረባ ከምዝከታተል ዝገለፀ ኣብዚ ኣብ ሲያትል ዋሽንግተን ዝነብር ኣቶ ኣበበ ተስፋይ ብወገኑ ህዝቢ ትግራይ በዚ ኵናት ኣዚዩ ከምዝተሃሰየ ይገልፅ። እቲ ኵናት ዝርከበሉ ደረጃ፣ዘውረዶ ዕንወትን ካብዚ ዓፅቕቲ ኢሎም ዝፀውዕዎ ዕንወትን ብርሰትን ከመይ ክ ወፃእ ከምዝክኣልን መፍትሒ ሓሳባት እውን ሂቦም ኣለው ዶክተር ሓጎስን ኣቶ ኣበበን። ምሉእ ትሕዝቶ ኣብዚ ምስማዕ ይክ ኣል ።። No media source currently available No media source currently available


ልዑል ፍሊፕ ማውንትባተን ዓሪፎም

ኣብ ግሪክ ዝተወልዱ ባዓል ቤት ንግስቲ ኤልሳቤጥ ልዑል ፍልፕ፣ ሎሚ ዓርቢ ኣብ መበል 99 ዓመት ዕድሚኦም ዓሪፎም። ብመሰረት ቤተ መንግስቲ ባኪንሃም ዝዘርገሖ ሓበሬታ ‘ንግስቲ ኤልሳቤጥ፣ ሞት ፍቁረንን ባዓል ቤተንን ልዑል ፍሊፕ፣ ሹም ኤዲንበርግ ከምዝዓረፉ፣ ብዓሚቅ ሓዘን ገሊጸን’ ይብል። ‘ዝተኸበሩ ሹም፣ ሎሚ ንጉሆ ኣብ ቤተ መንግስቲ ዊንድሶር፣ ብሰላም ዓሪፎም። ተወሳኺ ሓበሬት፣ ኣብ ጊዚኡ ክዋሃብ እዩ’ ይብል’ ቤተ ሰብ ንጉሳዊያን ዝሃብዎ ሓበሬታ። ፍሊፕ ማውንትባተን፣ ኣብ ኮርፉ ደሴት ግሪክ፣ 10 ሰነ 1921 ብኣቆጻጽራ ኣውሮጳ ተወሊዶም። ወላዲኦም ልዑል ግሪክን ዴንማርክን ነይሮም። ኣዲኦም ልዕልቲ አሊስ፣ ጓል ጓለን ንንግስቲ ብሪጣንያ ዝነበራ ንግስቲ ቪክቶርያ እየን ነይረን። ፍሊፕን ኤልሳቤጥን፣ ኣብ ዌስትሚንስትር ኣብይ፣ ኣብ 1947 ዓም ፈረንጂ ተመራዒዮም። ክልተ ቆልዑ ወሊዶም።


ጾመ -ኣርብዓ ኣብ ክልል ትግራይ

ጾመ-ኣርብዓ'ዩ ዘለናዮ ወርሒ። ብኣመንቲ ክርስትና ክርስቶስ ዝጾመሉ 40 መዓልታት ብምኽታል ይጽወም። ኣብ ኢትዮጵያ ክልል ትግራይ ዘሎ ኩነታት ሰብኣዊ ቅልውላው ኣብ ግምት ብምእታው ጾመ-ኣርብዓ'ኸ ከመይ ይዝከር ይህሉ። ኣብ ከተማ መቐለ ዘሎ ጾመ-ጸሎት ዝተዓዘበ ኣለም ፍስሃ ንዝምልከቶም መራሕቲ ሃይማኖት ብምዝርራብ ዘዳለዎ ጸብጻብ ኣብዚ ምስማዕ ይክኣል ። No media source currently available


ኣሜሪካ ንሰብኣዊ ሓገዝ ክልል ትግራይ ዝውዕል ተወሳኺ 152 ሚልዮን ዶላር ምሃባ ኣፍሊጣ

መንግስቲ ናይ ዩናይትድ ስቴትስ ንሰብኣዊ ሓገዝ ክልል ትግራይ ዝውዕል ብUSIAD ኣቢሉ ተወሳኺ 152 ሚሊዮን ዶላር ከምዝሕግዝ ትማሊ ሓሙስ ኣፍሊጡ። እዚ ተወሳኺ ፈንድ ዩናይትድ ስቴትስ እቲ ቅልውላው ካብ ዝጅመር ንሰብኣዊ ሓገዝ ትግራይ ዘበርከተቶ መጠን ገንዘብ ናብ 305 ሚሊዮን ዶላር ክብ ኢሉ ኣሎ።ወሃቢ ቃል ምንስቴር ጉዳይ ወፃኢ ኔድ ፕራይስ ትማሊ ኣብ ዝሃቡዎ ጋዜጣዊ መግለፂ ሰበስልጣን ምምሕዳር ጆ ባይደን ቅልውላ ትግራይ ብዝምልከት ምስ ዝተፈላለዩ ላዕለዎት ሰበስልጣን ኢትዮጵያ ምዝርራቦምን ማዕረ ክንደይ ኣኽቢድና ከምእንሪኦ መራሕቲ ኢትዮጵያ ይፈልጡ እዮም ዝብል እምነት ከምዘለዎምን ገሊፆም ኣለው። ወሃቢ ቃል ምንስቴር ጉዳያት ወፃኢ ዩናይትድ ስቴትስ ነድ ፕራይስ እዚ ሓዱሽ ሓገዝ ንህይወት ኣድሕን ምግቢ፣ማይን፣ሕክምናን ክንክን ጥዕናን፣ንመፅለሊ፣ደቂ ኣንስትዮን ኣዋልድን ሓዊሱ ንሓደጋ ተቓላዕቲ ንዝኾኑ ወገናት፣ፆታ መሰረት ዝገበረ መጥቓዕቲ ንዝሕግዙ ሰራሕተኛታት፣ካብ ስድርኦም ዝተፈለዩ ቆልዑ ምስ ስድርኦም ንምርኻብ ንዝሕግዝ ፕሮግራምን ካልኦትን ዝውዕል እዩ ኢሎም። በዚ ፈንድ እዚ USAID ልዕሊ 148,000 ሜትሪክ ቶን ቅልጡፍ ሓገዝ ምግቢ ከቕርብ እዩ።USAID ንኣርባዕተ ሚሊዮን ሰባት ዝኸውን ንኣስታት ሰለስተ ኣዋርሕ ዝቅልብ 206,000 ሜትሪክ ቶን ምግቢ ኣቕሪቡ ኣሎ ኢሎም። ካብዚ ብተወሳኺ ዝወረዱ መግሃስትታት ሰብኣዊ መሰላት፣በደላትን ግፍዕታትን ብዝምልከት ተወሰኽቲ መረዳእታታት ምስ ዝወፁ ካብ ዝኾነ እዋን ንላዕሊ ሓለዋ ኣገዳሲ ምዃኑ በዚ ኣጋጣሚ ክንሕብር ንደሊ ኢሎም። ምምሕዳር ጆ ባይደን ኣብ ቅልውላው ትግራይ ብዝምልከት ምስ ዝተፈላለዩ ላዕለዎት ሰበስልጣን ኢትዮጵያ ብቐጥታ ፅምዶ ምክያዶም ብምሕባር ኣማኻሪ ሃገራዊ ድሕነት ጄክ ሱልቫን ምስ ምኽትል ቀዳማይ ምንስቴር ደመቀ መኮነን፣ምንስቴር ጉዳያት ወፃኢ ብሊንከን ምስ ቀዳማይ ምንስቴር ኣብይ፣ሰኔተር ኩንስ ናይ ፕሬዝዳንት ባይደን መልእኽቲ ሒዞም ናብ ኢትዮጵያ ምጉዓዞም ብምዝርዛር ኣብ ኩሎም ፅምዶታት መልእኽታትና ንፁራት እዮም ኢሎም። ‘’ኣብ ኩሎም ፀምዶታትና መልእኽታትና ተመሳሳሊ እዩ’’ ዝበሉ ንሶም ‘’ብዛዕባ ከቢድ ሰብኣዊ ኩነታት ህዝቢ ትግራይ ብዝምልከት ካብ ትግራይ ይወፁ ዘለው ፀብፃባት ኣዚዩ የተሓሳስበና።ኣብ ትግራይ ሰብኣዊ ሓገዝ ንክቐርብ መንግስቲ ኢትዮጵያ ኣብ ቀረባ ምግላፁ ብደስታ ንቕበሎ እንተኾነ ግን ምስቲ መፅብዓ ዝቃደው ተግባራት ንደሊ ኢና’’ ኢሎም። ካብ ኣዲስ ኣበባ ይስምዑ ዘለው ይትግበሩ ምዃኖም ምክትታልና ክቕፅል እዩ፤ክበፅሕ ክረጋገፅ ንፅውዕ ኢሎም። ቀዳማይ ምንስቴር ኣብይ ኣሕመድ መንግስቲ ኤርትራ ወታደራቱ ካብ ኢትዮጵያ ንምውፃእ ምስምምዑ ምግላፆም ተተባቢዒና ኢና ዝበሉ ወሃቢ ቃል ኔድ ፕራይስ እቲ ቃል ግብራዊ ዝገብር ብዘይውዓልን ምሉእን ምውፃእ ሓይልታት ኤርትራ ክንሪኢ ንደሊ ኢና ኢሎም። ተፃብኦ ጠጠው ምባልን ሓይልታት ኣምሓራን ናብ ትግራይ ምውፋር ጠጠው ክብል ኣገዳሲ እዩ ኢሎም። ተፃብኦ ጠጠው ምባልን መንግስትቲ ኢትዮጵያ ሓይልታት ኣምሓራ ኣብ ትግራይ ምውፋሩ ከብቅዕን እዞም ክልተ ነገራት ኣብ ትግራይ ዘይተገደበ ሰብኣዊ ተበፃሕነት ንምርግጋፅ ኣገደስቲ ምዃኖም ንፈልጥ ኢና።ዘይተደረተ ተበፃሕነት ንምርግጋፅ መንግስቲ ተወሰኽቲ ኣገባባት ክትግበር ንፅውዕ ኢሎም። ቀዳማይ ምንስቴር ኣብይን መንግስቶምን ንክብደቱ ፃውዒት ዩናይትድ ስቴትስ ማዕረ ክንደይ ተረዲኦምዎ ንዝብል ዝቐረበሎም ሕቶ ፕራይ ‘’መሪሕነት ኢትዮጵያ ማዕረ ክንደይ ብርዝነት ከምዝሓዝናዮ ይፈልጡ እዮም ዝብል እምነት ኣለኒ።እቲ መሪሕነት ብቐጥታ ካብና ዝሰምዖ መልእኽቲ እዩ።ብዝተፈላለዩ መሓውራትናን መልእኽተኛታትን ዘብፃሕናዮ መልእኽቲ እዩ።ሕዚ እውን ደጊመ ንምግላፅ እቲ መልእኽቲ ተመሳሳሊ እዩ’’ ኢሎም። ስኽፍትታትና ካብ ትግራይ ብዝወፁ ፀብፃባት ዝተመስረቱ ምዃኖም ምስጢር ኣይኮነን ዝበሉ እቶም ወሃቢ ቃል ሰብኣዊ ሓገዝ ንምቕራብ ነዊሕ ርሕቐት ተጓዒዝና ኢና ኢሎም።ናይ ዩናይትድ ስቴትስ ሃገራዊ ልምዓት ጉጅለ ግብረ መልሲ ሓገዝ ሓደጋ DART ናብ ትግራይ ከምዘዋፈረ ገሊፆም። ኣብ ቅድሚት ዘሎ ዕማም እዞም ካብ ኣዲስ ኣበባ ይወፁ ዘለው ሃንፅቲ መግለፅታት ብጭቡጥ ስጉምታት ክዕጀቡን ኣብ ትግራይ ምስ ዝተፈጥረ ሰብኣዊ ቅልውላው ዝምጥን ኣብ ምክትታል መሪሕነት ኢትዮጵያ ከምዝሰሑ ኣይንጠራጠርን ኢሎም ወሃቢ ቃል ምንስቴር ጉዳያት ወፃኢ ዩናይትድ ስቴትስ ኔድ ፕራይስ። ምሉእ ትሕዝቶ ኣብዚ ምስማዕ ይክኣል ። No media source currently available


ኣብ ክልል ኣምሓራ ቁጽሪ ብቫይረስኮሮና ዝተሓዙ ሰባት ብናህሪ ምውሳኹ ቢሮ ጥዕና'ቲ ክልል ሓቢሩ

ኣብ ክልል ኣምሓራ ቁጽሪ ብቫይረስ ኮሮና ዝተሓዙ ሰባት ብዝሖም ብዘሰንብድ ኩነታት ምንሃሩ ከምዘተሓሳሰቦ ቢሮ ጥዕና እቲ ክልል ኣፍሊጡ። በቲ ቫይረስ ዝልከፍ ሰብ ብብዝሒ ምውሳኹ ጥራሕ ዘይኮነ ናብ ጽኑዕ ክንክን ዝኣትው ሰባትን በቲ ቫይረስ ዝሞቱን ሰባት ብዝሖም ይውስኽ ምህላውን ብድሆ ኮይኑ ከምዘሎን እቲ ቢሮ ገሊጹ። ህዝቢ ንነብሱ ካብ’ቲ ቫይረስ ንክሕሉ’ውን ቢሮ ጥዕና ክልል ኣምሓራ ጸዊዑ ።


ኣብ ኤርትራ መስርሕ ምምሃር ምስትምሃር መምርሒታትን መከላኸሊ ቅጥዕታትን ኮሮና ቫይረስ አማሊኡ ይካየድ ምህላው ተገሊጹ

ሚያዝያ ሓደ ዳግማይ ዝጀመረ መስርሕ ትምህርቲ ብሚኒስትሪታት ጥዕናን ትምህርትን ዝወጽኡ መምርሒታትን ቅጥዕታትን ኣማሊኡ ብጽቡቕ ይካየድ ከምዘሎ ድምጺ ኣሜሪካ ዘዘራረቦም መምህራንን ተማሃሮን ገሊጾም። ርእሰ መምህራን ኣብያተ ትምህርቲ ኣዱሊስን ቤት-ሳብሪንን ምስ ደረጃ ዕድመን ባህሪ ተማሃሮ ብዝሳነን ንድሕነት ተማሃሮ ብዘውሕስን ኣገባብ ይምህሩ ከምዘለዉ ተዛሪቦም። ትምህርቲ ዳግማይ ምጅማሩ ከምዘሕጎሶም ዝጠቐሱ ተማሃሮ ብመምህራን ዝወሃቦም ዘሎ ትምህርቲ ንዝረስዕዎ ትምህርቲ ኣብ ምዝኽኻር ከምዝሓገዞም ተዛሪቦም። መምህራን ብወገኖም ንተማሃሮ ናብ ንቡር መስርሕ ትምህርቲ ንምምላስ ንዘለዎም ጸቕጢ ተጻዊሮም ተዓጻጺፎም ይሰርሑ ከምዘለዉ ተዛሪቦም። ኣብ ሚኒስትሪ ትምህርቲ ኤርትራ ጀነራል ዳይረክተር ክፍሊ ምርምርን ምምዕባል ዓቅሚ-ሰብን ኣቶ ጴጥሮስ ሃይለማርያም ንምጅማር ትምህርቲ ኣመልኪቱ ንማዕከናት ውሽጢ ሃገር ኣብ ዝሃቦ ሓበሬታ ቅድሚ ትምህርቲ ምጅማሩ ዝድሊ መምርሒታትን ኣስተምህሮታትን ከምዝተውሃበ ብምጥቃስ ኣብ ኣብያት ትምህርቲ ዘሰክፍ ጥዕናዊ ጸገም ምስ ዘጋጥም ካብ ምውሻብ ክሳብ ምዕጻው ቤት ትምትምህርቲ ዝከይድ ስጉምቲ ክውሰድ ከምዝኽእል ገሊጹ:: ሓላፊ ጨንፈር ሚኒስትሪ ጥዕና ዶ/ር ተስፋይ ሰሎሞን ብወገኑ ንተጸዋዕቲ ጥዕና ኣብያተ ትምህርቲ ኣብ ምክልኻልን ምክትታልን ለበዳ ኮቪድ 19 ዘድሃበ ስልጠና ከምዝተውሃበን መዐቀኒ ረስን ከምዝተዓደለን ምልክታት ኮቪድ 19 ዝመስል ተርእዮ ምስ ዘጋጥም ናብ ኣብ ኣብያት ትምህርቲ ብምኻድ ጥዕናዊ መርመራን ሓገዝን ክግበር ምዃኑ ንድምጺ ኣሜሪካ ተዛሪቡ። ምሉእ ትሕዝቶ ኣብዚ ምስማዕ ይክኣል:: No media source currently available


ቃለ መጠይቕ ምስ ኣብ ክልል ትግራይ ጾታዊ ዓመጽ ዘጋጠመን ደቂ ኣንስትዮን አካያዲ ስራሕ ዝሕግዝን ትካልን

ካብ ትግራይ ኣብ ልዕሊ ደቂ ኣንስትዮ ዝተፈጸመ ወሲባዊ ዓመጽ፣ ንኣቦ ኩሉ ሕማቅ ተግባራት ዝኾነ ሰይጣን'ውን ዘሰንብዶ እዩ ክብሉ ዋና ኣካያዲ ስራሕ ገባሪ ሰናይ ትካል ማሕበራዊ ኣገልግሎት ጥዕናን ልምዓትን ኣቶ ይርጋ ገብረእግዚአብሄር ገሊጾም። ንኣቶ ይርጋን ጾታዊ ዓመጽ ንዝተፈጸመን ደቂ ኣንስትዮን ብምዝርራብ ዝተዳለወ ጸብጻብ ኣብዚ ምስማዕ ይክኣል:: No media source currently available


ኣብ ክልል ትግራይ ተቋሪጹ ዝጸንሓ ኣገልግሎት ኤሌትሪክ ኣብ ገለ ከባቢታት ምጅማሩ ተገሊጹ

ኣብ መላእ ትግራይ ንመዓልታት ተቋሪጹ ዝቀነየ ኣገልግሎት ኤሌትሪክ ኣብ ገለ ከተማታት ጀሚሩ። እዚ ከምዚ ኢሉ ከሎ ሰብኣዊ ኩነታት’ቲ ክልል ኣብ ከቢድ ኩነታት ከምዝርከብ ሰራሕተኛታት ሕቡራት ሃገራት ይገልጹ። ምቅራብ ሰብኣዊ ሓገዛት ምምሕያሽ ኣርእዩ እዩ፣ እንተኾነ ኣብ ሰሜናዊ ምዕራብ፣ ማእከላይ፣ ምብራቅ፣ ደቡባዊን ደቡብ ምብራቅን ትግራይ ውግእ ይካየድ ከምዘሎ’ውን እቲ ዜና ይሕብር። ዝተወሰኑ ትካላት ረድኤት ኣብ ግጀትን ሳምረን ከምኡ'ውን ኣብ ደቡብ ምዕራብንን ደቡብን ትግራይ ከምዝበጽሑን መብዛሕተኦም ነበርቲ’ተን ከተማታት ከምዝሃደሙን ተሓቢሩ'ሎ። ሰራሕተኛታት ሕቡራት ሃገራት ወሲኾም ‘2.5 ሚልዮን ገጠረታይ ትግራይ፣ ንዝሓለፉ ሓሙሽተ ኣዋርሕ ሓገዝ ክበጽሖም ከምዘይካኣለ ገሊጾም። ምሉእ ትሕዝቶ ኣብዚ ምስማዕ ይክኣል:: No media source currently available


ሱሉሳዊ ዘተ ኢትዮጵያ ግብጺን ሱዳንን ኣብ ግድብ ህዳሴ ብዘይፍረ ተበቲኑ

ወከልቲ ኢትዮጵያ፣ ሱዳንን ግብጽን፣ ኣብ ኮንጎ ኪንሻሳ የካይድዎ ዝነበረ ልዝብ ኣብ ዝተቋረጸሉ ሰዓት፣ "ኣብ ገጽ ኩሎም እቶም ተላዘብቲ፣ ሕርቃንን ብስጭትን ይራኣይ ከምዝነበረ" ኣብ’ታ ከተማ ዘላ ወኪል ድምጺ ኣሜሪካ ኣናስታሲ ቱዴሺ ገሊጻ። ኣብ ሰለስቲኦም ወገናት ዝተንጸባረቀ ናይ ምጥቅቃን መንፈስ ምኳኑ ካብ ዝሃብዎም መግለጺታት ምርኣይ ይካኣል ኢላ። No media source currently available  እዚ ከምዚሉ ከሎ፣ ብሰንኪ ማይ ኣባይ፣ ኣብ’ቲ ዞባ ናይ ግጭት ሓደጋ ከይሕይል፣ ኩሎም ወገናት ኣፈላላዮም ብመንፈስ ምትሕብባር ንክዘራረቡ መተባብዒ ይቀርብ ኣሎ። ንወሃቢ ቃል ሕቡራት ሃገራት ዝቀረበ ሕቶ "ግብጺ ንኢትዮጵያ ፖለቲካዊ ተገዳስነት ዝጎደሎ ልዝብ ከምዝነበረ"ብምጥቃስ ኣማሪራ ኣላ። ናይ መወዳእታ ዕድል’ውን ኢላ'ላ። ዲፕሎማሲ ክሳዕ ክንደይ ክዕወት እዩ? ዝብል ሕቶ ቀሪቡሉ ወሃቢ ቃል ሕቡራት ሃገራት "እንካ ሃባን ልዝብን ዘለዎም ረብሓ ምጉላህ ኣገዳሲ እዩ። ኩለን ሃገራት ኣብ ልዕሊ’ቲ ጉዳይ ንክሰማማዓ ክነተባብዐን ንደሊ። ኣብ’ቲ ልዝብ ስለዘይነበርና ግና፣ ጸግዒ ሒዝና ንዛረበሉ ዕድል ክህሉ ኣይኽእልን"ዝብል መልሲ ሂቡ። ምሉእ ትሕዝቶ ኣብዚ ምስማዕ ይክኣል:: No media source currently available


‘’ኣደይ ደም እናነብዐት፣ሓወይ ተቐቲሉ ናብ ገደል እናተደርበየ፣እርምቲ ሓፍተይ ግዕዙያት እናደፈሩዋ ታሕጓስ ክስምዐኒ ዓቕሚ ይሓፅረኒ’' ኣርቲስት ኢሳያስ ታደሰ

ኢሳያስ ታደሰ ኣብ ከተማ ውቕሮ ተወሊዱ ዓብዩ።ካብ ቀዳማይ ክሳብ 12 ክፍሊ ኣብ ትሽዓተ ኣብያተ ትምህርቲ ከምዝተምሃረ ይግለፅ።ወለዱ ሰራሕተኛታት መንግስቲ ብምዃኖም ተንቀሳቐስቲ ብምንባሮም ካብ ቀዳማይ ክሳብ 12 ክፍሊ ኣብ ትሽዓተ ኣብያተ ትምህርቲ ከምዝተምሃረ ይገልፅ።ኣብ ሓዲኡ ሓደ ሰሚስተር ኣብ ገሊኡ ድማ ሓደ ሰሚስተርን ንላዕልን እናኸደ።ኣብ ዩኒቨርስቲ ጂማ ብስቪል ምህንድስና ተመሪቑ ኣብ ስራሕቲ ኮንስትራክሽን ተዋፊሩ ይሰርሕ።ጎኒ ንጎኒ ካብ ዩኒቨርስቲ ኣዲስ ኣበባ ብፊልም ፕሮዳክሽን ክልኣይ ድግሪ ወይ ማስተርስ ዲግሪ ተምሪቑ፣ሕዚ እውን ናይ ፍልስፍና ተምሃራይ እዩ። 18 መጋቢት 2020 ዓ\ም ኣብ ኣዲስ ኣበባ ኣብ ዝነበረ ስነስርዓት ሽልማት ‘’ጉማ ፊልም’’ካብ ናይ ሓፂር ፊልም ምድብ ብሉፅ ተባሂሉ ናይዚ ዓመት ተዓዋታይ ኮይኑ ተሸሊሙ። ‘’ቀብድ’' ዘርእስታ እዛ ናይ ኣምሕርኛ ፊልም ፈላሚትን ብሕታዊትን ፊልም ውፅኢት ስርሑ እያ።’'ትግራዋይ’’እትብል ሓንቲ ደርፊ እውን ኣብ ቀረባ ኣውፂኡ ኣሎ።ኣብቲ መድረኽ ብትግርኛ ዘስምዖ ሓፂር መደረ መዘራረቡ ኮይኑ እዩ። ኣብቲ ናይ ኣምሓርኛ መድረኽ ብትግርኛ ዝተዛረቦ ሓፂር መደረ ‘’ኣብዚ ዓብይ መድረኽ እዚ ብሉፅ ስራሕ ሰሪሕካ ተባሂለ ክሽለም እንተለኹ ዓብይ ክብርን ታሕጓስን ክስምዐኒ ምተገብአ’’ ምስ በለ ከምዚ ኢሉ።’’ይኹንድኣምበር ኣደይ ደም ንብዓት እናነብዐት፣ሓወይ ተቐቲሉ ናብ ፀድፊ እናተደርበየ፣እርምቲ ሓፍተይ ግዕዙያት እናደፈሩዋ ኣብዘላትሉ ግዜ ታሕጓስ ክስምዐኒ፣ክብሪ ክስምዐኒ …ዓቕሊ ይሓፅረኒ’'ኢሉ።ብምቕፃል ‘'ንብዓት ኣደይ እንትሕበስ፣ክብሪ ዓደይ እንትምለስ ከርክበሉ እየ’’ብምባል ሰላምን ራህዋን ንኩሉ ተመኒዩ ኣርቲስት ኢሳያስ። ኣብቲ መደረኽ ብትግርኛ ዝመረፀሉ ምኽኒያት ክዛረብ ከሎ ትግርኛ ‘’ናይ ልበይ ምስ ናይ ልቢ መዛርብተይ ዝኾነ ንምግላፁ ኣብ ዘፀግም ሓዘን ምስ ዘሎ ህዝቢ ትግራይ ንምዝራብ እዩ’’ኢሉ። ምሉእ ትሕዝትኡኣብዚ ምስማዕ ይክኣል። No media source currently available


ዓመታዊ ፀብፃብ ሚኒስትሪ ጉ/ወጻኢ ኣሜሪካ ንኣተሓሕዛ ሰብኣዊ መሰላት ኢትዮጵያ

ሚኒስትሪ ጉ/ወጻኢ ኣሜሪካ ኣብ ዙሪያ ዓለም ንኣተሓሕዛ ሰብኣዊ መሰላት ብዝምልከት በብዓመቱ ብዘውፅኦ ፀብፃብ መሰረት ናይ ኢትዮጵያ ኣተሓሕዛ ሰብኣዊ መሰላት እውን ኣውፂኡ ኣሎ።4 ሕዳር 2020 ኣብ መንጎ ሓይልታት ምክልካል ኢትዮጵያን ሓይልታት ፀጥታ ህዝባዊ ወያነ ሓርነት ትግራይን ኣብ ክልል ትግራይ ዝተጀመረ ኵናትን ብሰንኪ ይካየድ ዘሎ ዝተናውሐ ግጭትን ከበድትን ሰፋሕትን መግሃስታት ምፍፃሞም እቲ ፀብፃብ ገሊፁ ኣሎ። እቲ ዓመታዊ ፀብፃብ ቀዳማይ ሚኒስትር ኣብይ ኣሕመድ ናብ ስልጣን ምምፅኦም ኣብ ኩነታት ሰብኣዊ መሰላት ብኣወንታዊ ለውጢ ዝተዓጀበ ነይሩ ይብል።መንግስቲ ብኽሕደት ተኸሲሶም ዝነበሩ ፖለቲካዊ መራሕቲ ናብ ሃገሮም ክኣትው ብምዕዳም ፖለቲካዊ ምንቅሳቓሶም ከሰጉሙ፣ናይ ምድጋፍን ምቅዋምን ሰልፍታት ምክያድ ብምፍቃድ፣ዓፈንቲ ሕግታት ብምምሕያሽን ወዘተ ለውጥታት ምክያዶም ይገልፅ። ምኽፋት ፖለቲካዊ ሃዋህው ፈተነታት ከምዝገጠሞን እቲ ለውጢ ብዘፈር ፀጥታ ሓዊሱ ኣብ ትሕቲ ድኹም መሓውራት መንግስቲ እዩ ተኻይዱ።ናይ ዘርእታት ወጥሪ ወሲኹ ኣብ ገለ ኣጋጣሚታት ቡዙሕ ህውከት ስዒቡ።ኣብ መንጎ ዜጋታት ሕድ ሕዶም ብዝተፈጥረ ህውከት ዓበይቲ መግሃስታት ሰብኣዊ መሰላት ተፈፂሞ ይብል እቲ ፀብፃብ። 4 ሕዳር 2020 ኣ\ፈ ኣብ መንጎ ሓይልታት ምክልኻል ኢትዮጵያን ሓይልታት ፀጥታ ህዝባዊ ወያነሓርነት ትግራይን ኣብ ክልል ትግራይ ብዝጀምረ ኵናትንን ብሰንኪ ይካየድ ዘሎ ዝተናውሐ ግጭትከበድትን ሰፋሕትን መግሃስታት ምፍፃሞም እቲ ፀብፃብ ገሊፁ ኣሎ። ብሓይልታት ፀጥታን ናይ ውልቂ ኣካላትን ዘይሕጋዊ ወይ ብሃበ ተረኽበ ምቕታል፣ሽሞም ብዘይፅዋዕ ዕጡቓት ጉጅለታት ብሓይሊ ምስዋር፣ምስቓይን ጭካነ ዝተመልኦም ተግባራትን፣ብመንግስቲ ኢሰብኣዊ ወይ ዘዋርዱ ኣተሓሕዛታት ወይ መቕፃዕቲ ምፍፃሞም ይግለፅ። እቲ ፀብፃብ ብምስዓብ እቲ ውግእ ንብምሉኡ ክልል ትግራይ ተንኪፉዎ እዩ ኢሉ። ክሳብ መወዳእታ ታሕሳስ ብዘይካ መቐለ ኣብ ካልኦት ከባቢታት ኣዚዩ ውሱን ተበፃሕነት ብምንባሩ ብዛዕባ ዝወረደ መጠን መግሃስቲ ንምፍላጥ ኣፀጋሚ ነይሩ ይብል እቲ ፀብፃብ።ኣብ ትግራይ ኣብ መዕቖቢ ስደተኛታት ሓዊሱ ሰፊሕ ወራርን ዕንወትን መሰረተ ልምዓት ምፍፃሙ ብርክት ዝበሉ ፀብፃባት ቀሪቦም እዮም። ሓይልታት ፀጥታ መንግስቲ፣ሓይልታት ፀጥታ ጎረቤት ክልላት፣ሰራዊት ኤርትራ፣ናይ ውልቂ ምልሺያታትን ሓይልታት ፀጥታ ህወሓትን ኩሎም ንሰብኣዊ መሰላት ጊሂሶምን በዲሎም እዮም ይብል እቲ ፀብፃብ።እቲ ግፍዒ ብዘይፍርዲ ምቕታል፣ፆታዊ ዓመፅ፣ ንስቪል ህዝቢ ብሓይሊ ምምዝባልን መስቀይቲ ምፍፃምን ዝሓወሰ እዩ።ሓይልታት ፀጥታ መንግስቲ ኣብ ብሃበ ተረኽበ ምእሳር ተፀሚዶም ከምዝነበሩ ፃብፃባት ኣለው። ሕቡራት መንግስታት ሓዊሱ ዓለምለኸ ውድባት ሰብኣዊ ቅልውላው እናተኸሰተ ከምዝኾነን መሰረታዊ ቀረባት ምግብን ሕክምናን ንምሕጋዝ ምድላዎ ገሊፆ ም እዮም ይብል እቲ ዓመታዊ ፀብፃብ። ኣብ ግጭት ክልል ትግራይ ኤርትራዊያን ስደተኛታት ንሓደጋ ዝተቓልዑ ከምዝኾኑን ይገልፅ እቲ መግለፂ።ኣብ ኣርባዕተ መዕቖቢ ስደተኛታት ሺመልባ፣ሕፃፅ፣ማይ ዓይኒን ዓዲ ሓሩሽን 96,000 ዝግመቱ ኤርትራዊያን ስ ደተኛታት ኣዕቒቦም ነይሮም።ሕፃፅን ሽመልባን ናብ ዶብ ኤርትራን ኢትዮጵያን ዝተፀግዑ ከምዝነበሩን ኣብ መወዳእታን ሕዳርን መጀመሪያ ታሕሳስን ግጭት ኣብ ዝቐፀለሉ እዋን ምብፃሕ ስለዘይክኣል ብዘይ ምግቢ፣ማይን ቀረባት መድሓኒትን ኩነታት ናይቶም መዕቆቢ ስደተኛታት ኣፀጋሚ ከምዝገበሮ እቲ ፀብፃብ ይሕብር። መንግስቲ ካብ መዕቖቢ ማእኸላት ዝሃደሙ ስደተኛታት ብሓይሊ ይመልሶም ከምዝነበረ ዝገልፁ ፀብፃባት ኣለው።ናብ ኤርትራ ብኣስገዳድ ዝተመለሱ ከምዘለው እውን ፀብፃብ ኣሎ።ኣብ ትግራይ ኣብ ልዕሊ ዝርከቡ ስደተኛታት ህወከት ከምዝተፈፀሙ ዝሕብሩ ፀብፃባት እውን ኣለው። ካብዚ ብተወሳኺ ንህወት ሓደጋ ዝኸውን ናይ ማእሰርቲ ኩነታት፣ብሃበ ተረኽበ ምእሳር፣ምቕታል ስቪላት ዝሓወሰ ውሽጣዊ ግጭትን ከበድቲ መግሃስታትን ምፍፃም፣ከበድቲቲ ዝኾኑ ሓሳብ ናይ ምግላፅ ደረታት፣ንጋዜጠኛታት ምንክልባት፣ናይ ፕረስ፣ ኢንተርኔተን ምድራትን ምዕፃውን፣ምዕፃው ማሕበራዊ መራኸቢ፣ከበድቲ ተግባራት ግዕዝይና፣ኣብ ልዕሊ ደቂ ኣንትዮ ዝፍፀም ዓመፅ ምርመራ ዘይምክያድን ተሓታቲ ዘይምግባርን፣ዘርኢ ወይ ነገድ ዒላማ ፅገበሩ ገበናትን ምፍፃሞም ገሊፁ እቲ ፀብፃብ። መንግስቲ ኢትዮጵያ ሰብኣዊ መሰላት ንዝግሃሱ ሰበስልጣን ንምኽሳስ ስጉምቲ ከምዘይወስድን ብስኣን ዓቕሚ መሓውራት መንግስቲ በደለኛታት መቕፃዕቲ ከምዘይረኽቡን ወሲኹ ይገልፅ እቲ ትካል። እቲ ፀብፃብ ኣብ ትሕቲ ምምሕዳር ኣብይ ኣሕመድ ኣብ መንጎ ሓይልታት ፀጥታን ህዝብን ዘሎ ርክብ ብምልዋጥ ተሓታትነት ንክህሊ መንግስቲ ኣወንታዊ ስጉምትታት ወሲዱ እዩ ይብል።ኣብ ዝሓለፈ ሰነ ቤት ፅሕፈ ጠቕላሊ ዓቃቢ ሕጊ ኣካል መንግስቲ ዝኾነ ናይ ኢትዮጵያ ሰብኣዊ መሰላት ኮሚሽንን ኣምነስቲ ኢንተርናሽናል ዝተብሃለ ተሓላቒ ሰብኣዊ መሰላት ብሓይልታት ፀጥታ ተፈፂሞም ዝተብሃሉ መግሃስትታት ሰብኣዊ መሰላት ዘቕረቦ ፀብፃብ መሰረት ብምግባር ምርመራ ኣካይዶም እዮም ይብል እቲ ዓመታዊ መግለፂ። ኣብ መወዳእታ ወርሒ ነሓሰ ኮሚሽን ሰብኣዊ መሰላትን ዘይመንግስታዊ ትካላት ሰብኣዊ መሰላትን 29 ሰነ 2020 ኣ\ፈ ሞት ድምፃዊ ሃጫሉ ሁንዴሳ ስዒቡ ኣብ ክልል ኦሮሚያ ዝተፈፀመ ዘርኢ መሰረት ዝገበረ ቅትልታ ንምምርማር መርመርቲ ናብ 40 ባቢታት ክልል ኦሮሚያ ልኢኾም እዮም። 27 ነሓሰ 2020 ናይ ኢትዮጵያ ሰብኣዊ መሰላት ኮሚሽን ኣብ ዘውፅኦ ጋዜጣዊ መግለፂ ሓይልታት ፀጥታ ኣብ ኣንሳሳ፣ሻሸመኔ፣ባሌ ሮቤ፣ጊንር፣ኣሰቦት፣ጪሮን ኣወዳይን ናይ ተቓውሞ ሰልፈኛታት ቂቲሎም። ሞት ድምፃዊ ሃጫሉ ሁንዴሳ ስዒቡ ኣብ ክልል ኦሮሚያ ዘርኢ መሰረት ገይሩ ኣብ ዝነበረ ህውከትን ዕንወት ንብረትን 9,500 ዝግመቱ ሰባት ተኣሲሮም እዮም። 29ን 30 ሰነ 2020ኣ\ፈ ጉጅለታት መናእሰይ ኣብ ክልልኦሮሚያ ዞባታት ኣርሲን ባሌን ንገጠራት ኣጥቒዖም።ሞት ሃጫሉ ሁንዴሳ ስዒቡ ፌደራል ፖሊስ ኣብቲ ህውከት ተሳቲፎ ወይ ነቲ ህውከት ኣይተኸላኸሉን ብዝብል ን1,500 ሰበስልጣን ናይቲ ክልል ኣሲሩ።እቲ ፀብፃብ ወሲኹ ንምንፃል ዝቃለስ ዕጡቕ ኡጅለታት ናይ ምዕራብ፣ማእኸላይን ደቡባዊን ኦሮሚያ ግንባር ሓርነት ኦሮሞ \ኦነግ ሸኔ\ ንስቪላትን ሰበስልጣን መንግስትን ቀቲሉ ይብል ዓመታዊ ፀብፃብ ምንስቴር ጉዳያት ወፃኢ ዩናይትድ ስቴትስ። ምሉእ ትሕዝቶ ኣብዚ ምስማዕ ይክኣል:: No media source currently available


ኣተሓሕዛ ቫይረስኮሮና ኣብ ታንዛንያ ከምዘተሓሳሰቦም ኣብታ ሃገር ዝነብሩ ኢትዮጵያዊያን ገሊጾም

ኣብ መላእ ዓለም ዝተኸሰተ ለበዳ ቫይረስ ኮሮና፣ ኣብ ታንዛንያ ዕሽሽ ዝተባሃለሉ ኣገባብ ከምዘሻቅሎት ኣብ’ታ ሃገር ዝነብሩ ኢትዮጵያዊያን ገሊጾም። ኣብ ዝተፈላለየ ሃገራት ይዋሃብ ዘሎ ክታበት ጸረ ኮቪድ 19 ኣብ ታንዛንያ ይዋሃብ ከምዘየለ’ውን ጠቂሶም። ሓደ በቲ ቫይረስ ዝሓመመ ኢትዮጵያ፣ ንሓኪማት ሓገዝ ሓቲቱ ከምዝተከልከለ፣ እንተኾነ ክሳብ ሎሚ ብኮቪድ 19 ሓሚሙ ዝሞተ ኢትዮጵያ ከምዘየለ ርእይቶኦም ዝሃቡ ኢትዮጵያዊያን ገሊጾም ኣለው። ኣምባሳደር ኢትዮጵያ ኣብ ታንዛንያ ዮናስ ዮሴፍ "ኣብ እዋን ለበዳ ኮቪድ 19፣ ስደተኛታት ንዓዶም ናይ ምምላስ ስራሕ ከምዝቀጸለን፣ ብቫይረስ ኮሮና ዝሓመሙ ሰባት ክሳብ ዝሕሾም ኣብ ዘለውዎ ንክጸንሑ ከምዝግበርን፣ ዛጊት በቲ ሕማም ዝዓረፈ ኢትዮጵያዊ ከምዘየለ" ገሊጾም ኣለው። እዚ ከምዚ ኢሉ ከሎ ፕረዚደንት ታንዛንያ ሳምያ ሱሉሁ ሓሰን "ኣብ’ዚ ቀረባ ብዝዓረፉ ፕረዚደንት ጆን ሙጉፉሊ ተዓጽየን ዝነበራ መሓውራት ዜና ናብ ስርሐን ከምዝምለሳ፣ ለበዳ ኮቪድ 19 ንምክልኻል ሳይንሳዊ ኣገባብ ከምዝኽተላ" ኣፍሊጠን። ሓዳስ ፕረዚደንት ታንዛንያ ነዚ ርእይቶ’ዚ ዝሃባ "ንሓድሽ መዝነት ቤት ጽሕፈት ዋና ጸሓፊ ኣብ ዝኸፈታሉ እዋን’ዩ። ኣብ ትሕቲ ምምሕዳር ዝሓለፉ ፕረዚደንት ዝተዓጸዋ መሓውራት ዜና ዝተነበረ እገዳታት ንክላዓል’ውን ጸዊዔን። እተን ፕረዚደንት"ገለ መሓውራት ዜና ከምዝተዓጸዋ ሰሚዔ፣ ክፈትወን። እንተኾነ ንመምርሒን ሕጊን ንክኽተላ መዓዱወን" ኢለን ።


ኣብ መዝገብ ክሲ ኣቶ ጀውሃር መሃመድ ዝተኸሰሱ ጥርጡራት ቤት ፍርዲ ቀሪቦም

አብ ትሕቲ መዝገብ ክሲ ጀውሃር መሓመድ ዝተኸሰሱ ጥርጡራት ሎሚ ኣብ ቤት ፍርዲ ከምዝቀረቡ ተገሊጹ። ዓቃቢ ሕጊ ኣብ ዝሓለፈ ቆጸራ ቤት ፍርዲ፣ ብመሰረት ኣዋጅ ምስክር ጠበቃ፣ ዘቅረብኩዎም ምስክራት ስለድሕነቶም ተባሂሉ ብድሕሪ መጋረጃን ኣብ ዕጹው መጋባእያን ይቅረቡለይ ከምዝበለ ዝዝከር እዩ። ተኸሰስቲ ብወገኖም ንናይ ምክልኻል መሰልና ዝግድብን፣ ናይ ዓቃቢ ሕጊ ክሲ ዝእመን ኣይኮነን ኢሎም ንጥርዓን ዓቃቢ ሕጊ ንክነጽጎ ነቲ ቤት ፍርዲ ሓቲቶም እዮም። ጠበቃ ተኸሰስቲ ኣቶ ከድር ቡሎ ነዚ ጉዳይ ዝመርመረ ቤት ፍርዲ፣ ነቲ ሕቶ ነጺግዎ ኢሎም ።


ኣብ ክልተ ወረዳታት ምዕራብ ወለጋ ብዘጋጠመ መጥቓዕቲ 12 ሰባት ምሟቶም ተገሊጹ

ዕጡቃት ኣብ ክልተ ወረዳታት ምብራቅ ወለጋን ሆሮ ጉዱሩን መጥቃዕቲ አውሪዶም ንሰላማዊያን ሰባት ከምዝቀተሉ ተፈሊጡ። ብሰንኪ’ቲ መጥቃዕቲ 12 ሰባት ከምዝሞቱን ብዝሖም ዘይተነጸሩ ሰባት ከምዝቆሰሉስ ፣ ናይ ዓይኒ መሰካኽር ይገልጹ። ኣማሓደሪ ዞባ ሆሮ ጉድሩ ኣቶ በቀለ ደቻሳ "ኦነግ ሸኔ፣ ኣብ ኣቤ ደንጎሮ፣ ንሰለስተ ሲቪላትን ሰለስተ ምልሻታትን ቀቲሎም" ኢሎም። ክልተ ካብ’ቶም ዕጡቃት’ውን ከምዝሞቱ ጠቂሶም። ኣማሓዳሪ ዞባ ምብራቅ ወለጋ ብወገኖም "ኣጻርየ ርእይቶ ክህብ እየ" ኢሎም ኣለው። እዚ ከምዚ ኢሉ እንከሎ ኣብ ዞባ ሰሜን ሸዋ ወረዳ ኣንፆኪያ ገምዘን ኣብ ምምሕዳር ማሕበረሰብ ኦሮምያ ዞባ ኣርጡማ ወረዳ ፋርሲን ኣብ ዘራኽቡ ቀበሌ ኣገረማርያም ማጮራን ቀበሌ ዲምቱ ጨቆርሶ ብዝተላዕለ ጎንፂ ሞት ክልተ ሰባትን መቁሰልቲ ሓሙሽተ ሰባትን ከየስዓበ ኣይተረፈን ክብሉ ካብቲ ከባቢ ዝበፅሓና ሓበሬታ የመልክት ። ምሉእ ትሕዝቶ ኣብዚ ምስማዕ ይክኣል :: No media source currently available


ኣብ መብዛሕትኡ ከባቢታት ክልል ትግራይ ኣገልግሎት ኤሌትሪክ ምቁራጹ ተገሊጹ

ኣብ መብዛሕቲኡ ከባብታት ክልል ትግራይ ኣገልግሎት ኤለክትሪክ ካብ ዝቋረጽ ሓሙሻይ መዓልቱ ከምዝሓዘ ይግለጽ ኣሎ። በዓል-ስልጣን ሓይሊ ኤለክትሪክ ኢትዮጵያ ምኽንያት`ቲ ምቁራጽ ክሳብ ሕጂ ከምዘይፈለጦን ነቲ ጸገም ንምልላይ ጻዕሪ ይገብር ከምዘሎን ኣፍሊጡ`ሎ። ምሉእ ትሕዝቶ ኣብዚ ምስማዕ ይክኣል:: No media source currently available


ሚ/መጓዓዝያን መረኸቢታትን ኤርትራ ውሱን ስሩዕ ኣህጉራዊ በረራታት ኣየር ከምዝጅምር ኣፍሊጡ

ኣብ ክፍላ ወርሒ ሚያዝያ ካብን ናብን ኣስመራ ውሱንን ስሩዕ ኣህጉራዊ በረራታት ከምዝጅምር ሚኒስትሪ መጓዓዝያን መራኸቢታትን ኤርትራ ሎሚ ሶኑይ 5 ሚያዝያ,2021 ኣፍሊጡ’ሎ። እቲ በረራ ኣብ ሰሙን ሓንሳብ ዱባይ-ኣስመራ ከምኡ’ውን ኣዲስ ኣበባ-ኣስመራ ዝግበር በርራታት ከምዝኾነ ዝጠቐሰ እቲ ሚኒስትሪ፡ ተጓዓዝቲ ቅድሚ ምብጋሶም ካብ ሕጋዊ ትካል መርጋገጺ ምስክር መርመራ ኮቪድ 19 ከቕርቡን ከምዝግደዱን መንገዲ ኣየራት ከኣ ናይ’ቲ ስነድ ሕጋዊነት ናይ ምርግጋጽ ሓላፍናት ከምዘለዎም ኣምልኪቱ'ሎ። ምሉእ ትሕዝቶ ኣብዚ ምስማዕ ይክኣል ። No media source currently available


ዘተ- ዲጋ ሕዳሰ ኣብ ኪንሻሳ ዲሞክራቲክ ሪፓብሊክ ኮንጎ ቀጺሉ`ሎ:: ኢትዮጵያ :ግብጽን ሱዳንን ኣብቲ ብሕብረት ኣፍሪቃ ዝሽምገል ዘተ ይሳተፋ`ለዋ። እቲ ኣብ ፈልግ ኒል ዝህነጽ ዘሎ ግዙፍ ዲጋ ንኣዲስ ኣበባ ኣገዳሲ ትካል መመንጨዊ ሓይሊ ኤለክትሪክ ክኸውን ከሎ ንካይሮን ንካርቱምን ድማ ስግኣት ፈጢሩለን ኣሎ። ነቲ ኣብ ኪንሻሳ ዝቐጸለ ስሉሳዊ ዘተ ዝመርሖ ዘሎ- ኣቦ መንበር ሕብረት ኣፍሪቃ ፕረሲደንት ዲሞክራቲክ ሪፓብሊክ ኮንጎ ፍሊክስ ሺሰከሪ`ዩ ።


ተጋሩ ቆልዑን ወለዶምን ምስ ፈተውቶም ኣብ ዋሽንግተን ዲሲ ሰልፊ ኣካይዶም

ኣብ ዋሽንግተን ዲ.ሲን ከባብኣን ዝነብሩ ቈልዑን ወለዶምን ከምኡውን ካልኦት ፈተውቶም ቈልዑን ወለዶምን ቀዳም ኣብ ቅድሚት እቲ ኣብ ዋሽንግተን ዲ.ሲ ዝርከብ ሓወልቲ ኣብራሃም ሊንከንን ሓወልቲ ዲሲን ሰላማዊ ሰልፊ ኣካይዶም። ዕላማ እቲ ሰልፊ 'ኣብ ትግራይ ይፍጸም ኣሎ ዝብልዎ ጃምላዊ ህልቂት ብፍላይ ከኣ ግፍዒን ግህሰት ሰብኣዊ መሰላትን ኣብ ልዕሊ ቈልዑን ኣዴታትን ከምኡውን ጉዳይ እቶም ኣብ ትሕቲ ጽላል ሕቡራት ሃገራት አዕቁቦም ዝነበሩን ደሃዮም ዝጠፍአ ካብ 15 ስካብ 20 ሽሕ ኤርትራዊያን ስደተኛታትን ንማሕበረሰብ ዓለም ንምቅላዕ' ከምዝኾነ ገሊጾም። እቶም ቆልዑን ወለዶምን ኸምዝገለጽዎ 'ንዝሓለፈ 5 አዋርሕ ኣብ ትግራይ ይካየድ ዘሎ ኣዕናዊ ውግእ ብዓሰርተታት ኣሽሓት ንዚቝጸሩ ሰባት ቀቲሉ፣ ንልዕሊ 4 ነጥቢ 5 ሚልዮን ህዝብ ተጽባዪ ህጹጽ ሓገዝ ገይሩዎ፣ ን 2 ነጥቢ 2 ሚልዮን ህዝቢ ኣብ ውሽጢ ትግራይ ከምዘመዛበለን፣ 62 ሺህ ህዝቢ ናብ ሱዳን ንክስደዱ ከምዘገደደ’ ጠቂሶም። መንግስቲ ኣሜሪካ፣ ሕቡራት ሃገራት፣ ካልኦት መንግስታትን ኣህጉራውያን ውድባትን ብሕልፊ አብ ልዕሊምምሕዳራት ቀዳማይ ሚኒስትር ኢትዮጵያ ዶ/ር ኣብዪ አሕመድን መራሒ ኤርትር ፕሪዝደንት ኢሳይያስ አፈወርቂን ስጕምቲ ንክውሰድ፣ ዓለም ለኸ ቤት ፍርዲ ገበን ብወገኑ፣ ንክልቲኦም መራሕቲ ንክኸሶም ድምጾም ኣቃሊሖም። ኣብ ዘረባና፣ ብዛዕባ አብ’ቲ ሰልፊ ዝተላዓሉ ጉዳያት፣ ኣብ ዋሽንግተን ዲሲ ካብ ዝርከቡ ኤምባሲታት ኢትዮጵያን ኤርትን ግብረ መልሲ ንምርካብ ሓቲትናዮም ክንድውለልኩም ኢና ኢሎምና። ግን ኣይሰለጠን። እንተሂቦምና ክነቅርበልኩም ኢና።


ህቡብ ድምጻዊ ኣቤል ተስፋዬ(ዘ ዊኬንድ) 1ሚልዮን ዶላር ንኢትዮጵያ ወፍዩ

The Weeknd ተባሂሉ ዝፍለጥ ህቡብ ኢትዮጵያዊ ካናዳዊ ደራፋይ ኣቤል ተስፋዬ ነቶም ኣብ ኢትዮጵያ ብዝተፈጥረ ግጭት ዝተጎድኡ ንምሕጋዝ ናይ ሓደ ሚልየን ዶላር ሓገዝ ኣወፍዩ። እቲ ሓገዝ ብመንገዲ ፕሮግራም መግቢ ዓለም ከምዘወፈዮ`ውን ኣብ ትዊተሩ ገሊጹ`ሎ። ኣርቲስት ኣቤል ተስፋዬ ብዝቕተሉ ዘለዉ ንጹሃን ሰለማውያን ሰባትን ህጻናትን ከምኡ`ውን ብዝፈናቐሉን ዝዓኑ ዘሎን ልበይ ተሰይሩ ብምባል ኣነ ንክልተ ሚልየን ሰባት መግቢ ንምብጻሕ ሓደ ሚልየን ዶላር የወፊ ኣለኹ- ካልኦት ዝኸኣልኩም`ውን ክትሕግዙ እጽውዕ ብምባል ኣብ ትዊተር ሓቢሩ'ሎ። The Weeknd ኣብ ዝሓለፈ ናይ ኣመሪካ ጸወታ ሱፐር ቦውል ቀንዲ ዕዱም ብምዃን ምርኢት ምርኣዩ ታሪኻዊ ይገብሮ::


ፍልሰት ኣማእቲ ኣሽሓት ተወለድቲ ትግራይ ካብ ምዕራብ ትግራይ

ቅድሚ ሓሙሽተ ኣዋርሕ ዝተጀመረ ናይ ምብራርን ካልኦት በደላትን ብዝገደደ ከምዝቐፀለ ካብ ምዕራብ ትግራይ ተመዛቢሎም ኣብ ከተማ ሽረ እንዳስላሰ ከምዝርከቡ ተመዛበልትን ግዚያዊ ኣማሓዳሪ ዞባ ሰሜን ምዕራብን ገሊፆም።ኣብታ ከተማ ልዕሊ 345,000 ተመዛበልቲ ኣብታ ከተማ ኣብ ዝርከቡ ኣብያተ ትምህርትን ፈቐዶ እግሪ ፅላል ኣእዋም ከይተረፈ ኣዕቒቦም ከምዝርከቡን ቪኦኤ ዘዘራርቦም ተመዛበልቲ ሓቢሮም። ብኻሊእ ወገን ካብ ማይ ካድራን ካብ ዝተፈላለዩ ከባቢታት ምዕራብ ትግራይን ንብረቶም ተዘሪፎም ከምዝተባረሩን እቲ ምብራር ብዝገደደ ከምዝቐፀለን ተባሪርና ዝበሉ ንቪኦኤ ገሊፆም።ምስ ካልኦት 93 ሰባት ብፅዕነት ካብ ማይካድራ ናብ ተከዘ ከምዝተባረረት ዝገለፀት ኣደ ቆልዑት ኣብ ተከዘ ሓሙሽተ ወታደራት ኤርትራ ከምዝደፈሩዋ፣ናይ ማህፀን ምግልባጥ ከምዘጋጠማን ኣብ ከቢድ ስቓይ ከምእትርከብን ትገልፅ። ኣቶ ብርሃነ ንርአ ይብሃሉ።ወዲ 65 ዓምተን ኣቦ ሸሞንተ ቆልዑትን መራሒ ዓሰርተ ኣባላት ስድራን እዮም።ካብ ምዕራብ ትግራይ ኣብ ጥቓ ከተማ ሑመራ ካብ ዝርከብ መንበሪኦም ‘’ተባሪሮም’’ ናብ ሽረ እንዳስላሰ ካብ ዝመፁ ሓደ ሰሙን ኮይኑዎም ኣሎ። ተወለድቲ ትግራይ ንዝኾንና ነበርቲ እዚ መሬት ናይ ወልቃይት ኣምሓራ መሬት እዩ እናበሉ መሬትና፣እኽልናን እንስሳትናን ተዘሚትና ተደፊኢና ኢና ወፂና ይብሉ። መን ከምዝዘረፎምን ዝተዘረፉዎ ንብረትን ብዝምልከት ከምዚ ክብሉ ይገልፁ ኣቶ ብርሃነ። ኣቶ ብርሃነ ንርአ ካብኦም ቀዲሞም ናብ ሽረ እናዳስለሰ ዝመፁ ተመዛበልቲ ፈቖዶ ኣብያተ ትምህርትን ማይዳን ከምዝርከቡ፣ካብ ምምዝጋብ ወፃኢ ረድኤት ክወሃብ ከምዘይርኣዩን ካብ መንግስቲ ዝረኸቡዎ ሓገዝ ከምዘየለን ይገልፁ።ሰባት ኣብ ዝለዓለ ጭንቅን ፀገምን ከምዝርከቡ ወሲኾም ገሊፆም። ኣቶ ብርሃነ ካብ ሑመራ ክሃድሙ ከለው ፈቖዶ መንገዲ ናይ ሰብ ሬሳታት እናርኣዩ ከምዝመፁን ንሶም ዝፈልጡዎም ገባራት ከም እኒ ገብረመድህን ዝተብሃሉ ምስ ሰብኣይ ጓሎም ከፍቶም ሒዞም ይሃድሙ ኣብ ዝነበርሉ እዋን ብወታደራት ኢትዮጵያ ከምዝተቐተሉ ገሊፆም። እቲ ህዝቢ ኣጆኻ በሃሊ የብሉን ዝመፅእ ረድኤት ንህዝቢ ኣይወሃብን ዘሎ ኣበይ ከምዝኣቲ እውን ኣይንፈልጥን ይብሉ ኣቶ ብርሃነ።እቲ ተመዛባሊ ካብ ህዝቢ እንዳስላሰ እናተዋፅአ ዝወሃቦ ሓገዝ እምበር ዝብላዕ፣ዝስተይን ዝድቅሰሉን የብሎምን ኢሎም። ህዝቢ ምዕራብ ንቶም ዝሓለፉ ኣርባዕተ ኣዋርሕ ኣብ ህድማን ጉዕዞን እዩ ዘሎ ዝበሉ ኣቶ ብርሃነ ከተማ ሽረ እንዳስላሴ ብበዝሒ ህዝቢ ዓለቕለቕ ኢላ ኢሎም። 12 ታሕሳስ 2013 ዓ\ም ካብ እትነብረሉ ማይ ካድራ ብዕጡቓት ኣምሓራ ከምዝተባረረት ትገልፅ ሰናይት ንጉሰ ዝተብሃለት ኣደ።ብዓል ቤታ ኣብ ማይ ካድራ ብዝተፈጥረ ህወከት ብህወይት ይሃሊ ኣይሃሊ ከምዘይትፈልጥን ደቃ ሒዛ ሃዲማ ከምዝወፀትን ትዛረብ። ዕጡቓት ወልቃይትን ኣምሓራን 93 ተወለድቲ ትግራይ ብሲኖ ትራክ ፅዕነት ኣብ ተከዘ ኣስጊሮም ከም ዝደርበዩዎም ትገልፅ።ኣብ ውሽጢ ሓደ ገዛ ንክልተ ደቂ ኣንስትዮ ከምዝደፈሩወንን ሳልሳሰይቲ ግን HIV ኣለኒ ስለዝበለት ከምዝሰደዱዋ ሰናይት ትገልፅ። ብዛዕባ ዝወረዳ ኣካላዊ ጉድኣት ክትገልፅ ከላ ኣብ እንዳስላሰ ቀይሕ መስቀል ሕክምና ከምዝገበረላ ትገልፅ። ኣብ ማህፀና ብዝወረዳ ጉድኣት ኮፍ ክትብል ከምዘይትኽእልን ማይ ከምዘይትሰትን ብምግላፅ ጠጠው ብምባል ብምምብርካክን ግዚኣ ከም እተሕልፍን ከምዘይትድቅስን ትዛረብ። ዋላ ሓደ ነገር ዘይብሎም ፈቖዶ ኣብያተ ትምህርትን፣ ህፃናት ዝሓዛ፣ፈቖዶ ዝወልዳ ኣዴታት ኣለዋ፤ሎማዕንቲ ዝወለዳ ኣዴታት ኣለዋ ትብል።ዝተጨነቐ ሰብ ኢኻ ትሪኢ፤ኣዚዩ ዘሕዝን እዩ ትግራዋይ ኣዚዩ የሕዝን’’ ክትብል ትገልፅ። ክሳብ ሎሚ ብዘይካ መንፀፊ ካሊእ ዝረኸበቶ ረድኤት ከምዘየለ ትዛረብ ሰናይት።መሬትኩም ኣይኮነን ይብሉና ትብል። ሰናይት ንማሕበረሰብ ዓለም መልእኽቲ ኣለዋ።’'መከራ ወሪዱና ኣብ ሽረ እንዳስላሰ ኣዕቒብና ንርከብ።ኣዚዩ ብዙሓት ኢና።ዝወረደና ጉድኣት ንምቁፅፃር ዓቕሚ ዝስኣንና ብዙሓት ኢና።መንግስትን ማሕበረሰብ ዓለምን ጠመተ ሂቦም ክሕግዙና ንሓትት ኣለና’’ ክትብል መልእኽታ ኣመሓላሊፋ። ካሊእቲ ካብ ሑመራ ሃዲማ ኣብ ሽረ እንዳስላሰ እትርከብ ጓል 30 ዓመት መንእሰይ ሳራ ኪዳነማሪያም ትብሃል።ንሳ ከተማ ሑመራ በከቢድ ብረት ክትድብደብ ከላ ክልተ ማናቱ ህፃናት ሓዊሱ ሰለስተ ደቃ ሒዛ ሃዲማ ድሕሪ ሰለስተ ማዕልታት ናይ እግሪ ጉዕዞ ኣብ ከተማ ሽረ እንዳስላሰ ከምዝበፅሐትን ብዓል ቤታ ግን ኣበይ ከምዝኣተወ ከምዘይፈለጠትን ድሕሪ ክልተ ኣዋርሕ ግን ናብ ሱዳን ሃዲሙ ኣብ መዕቖቢ ስደተኛታት ሓምዳይት ከምዘሎን ብስልኪ ከምዝራኸቡን ትዛረብ። ኣብዚ ሕዚ እዋን ኩነታት ኣብ ከተማ ሽረ እንዳስላሰ ዘለው ተመዛበልቲ ኣዚዩ ዘተሓሳስብ እዩ ክትብል ትገልፅ። ‘’ሰባት ዝድቅስሉ የብሎምን፣ቆፅሊ ባህርዛፍ ኣንፂፈን ዝድቅሳ ኣሓትናን ኣዴታትን እየን ዘለዋ።ህፃናት ሒዘን ዝብላዕ የብለንን።ሓደ ሓደ ግዜ ገንዘብ ለሚነ ንሓራሳት ይሕግዘን እየ’’ትብል። ሳራ ሽረ እንዳስላሰ ምስኣተወት ናይ ኢትዮጵያ ፌደራል ሓይልታትን ሰራዊት ኤርትራን ነታ ከተማ ንምቁፅፃር ከቢድ ብረት ክትኩሱ ከለው ናብ እንዳባጉና ቀፂሉ ድማ ናብ ደብረ አባይ ሃዲሞም ብንጣር ከቢድ ብረት ጡባ ቆሲላ ከምዝነበረት ትገልፅ። ኣብ ደብረ ኣባይ ዘስካሕክሕ ቅትለት ከምዝርኣየት ትዝረብ።ምስኣ ካብ ሑመራ ዝሃደሙ ክልተ ሰባትን ሰለስተ ዘይትፈልጦም ሰባትን ሓዊሱ ሓሙሽተ ሰባት ናይ ኤርትራ ወታደራትን ናይ ኢትዮጵያ ወታደራትን ካብ ገዛ ኣውፂኦም ጁንታ እናበሉ ብዘሰቅቕ ኣብ ቅድሜና ረሺኖምዎም ትብል ሳራ። ናብ እንዳስላሰ ካብ እትመፅእ ሓሙሽተ ኣዋርሕ ከምዝቑፀረት ብምግላፅ ዝተወሰነ ረድኤት እኽሊ ምርካባ ትዛረብ። ናይ ሰሜን ምዕራብ ትግራይ ግዚያዊ ኣማሓዳሪ ዶክተር ቴድሮስ አረጋይ ኣብ እንዳስላሰ ከተማ ተመዛቢሎም ዝርከቡ ኣማእቲ ኣሽሓት ምዃኖም ይገልፁ። ዶክተር ቴድሮስ ኣብዚ ሕዚ ስዓት ካብ ዝተፈላለዩ ናይ ምዕራብ ትግራይ ከባቢታት እናተመዛበሉ ከምዝመፁን እቶም ተመዛበልቲ ናይ ኣምሓራ ዝተፈላለዩ ዕጡቓት ከምዘባርሩዎም ከምዝገልፁሎም ይሕብሩ። ነቲ ፀገም ንምፍታሕ ብዞባን ክልልን ደረጃ ናይ ንዘራረብ መልዓሊ ሓሳብ ናብ ጎረቤት ዞባታትን ክልልን ኣምሓራ ደብዳቤ ልኢኽና ክሳብ ሕዚ ምላሽ ኣይሃቡናን ኢሎም ዶክተር ቴድሮስ። ካብ መንግስትን ካብ ዝተፈላለዩ ትካላት ረድኤትን ብርክት ዝበለ ረድኤት ከምዝመፅእ ብምግላፅ እይኹን እምበር ካብ በዝሒ ስደተኛታትን በብዕለቱ ይውሕዝ ዘሎ ስደተኛን ዝልኣኽ ረድኤት እኹል እዩ ክብሃል ኣይክኣልን ኢሎም። ናይ ሽረ እንዳስላሰ ጎሊሁ ብምርኣዩ እምበር ካብ ባድመን ከባቢኡን ዝተምዛበሉ ልዕሊ 80,000 ኣብ ከተማ ሸራሮ ካብ ፀለምትን ከባቢኡን ዝተመዛበሉ ካልኦ ኣሽሓት ድማ ኣብ እንዳባጉና ስለዘለው ኣብ 13 ወረዳታት ረድኤት ‘’ንምጥዓም’’ ፈቲና ኢና ይብሉ። ኣብ ሽረ እንዳስላሰ ካብ ዝርከቡ ን131,000 ተመዛበልቲ ንክልተ ኣዋርሕ ቀለብ ምግብን ምግቢ ተንከፍ ዘይኮኑን ረድኤት ከምዝሃቡ ገሊፆም ዶክተር ቴድሮስ።ካብ ዘሎ በዝሒ ተመዛበልቲ ዘድሊ ረድኤት ኣቕሪብና ኢና ኢልና ኣይንኣምንን ክብሉ መሊሶም። ዓበይቲ ናይ መፅለሊ ድንኳናት ንምትካል ይስራሕ ከምዘሎ ዝገለፁ ዶክተር ቴድሮስ ዘላቒ ፍታሕ ግን እቶም ተመዛበልቲ ናብ ምዕራብ ትግራይ ክምለሱ ከለው ከምዝኾነን ምፍትሒኡ ድማ ኣብ ኢዶም ስለዘየለ ብፌደራል መንግስቲ ክምለሱ ኣለዎም ኢሎም። ከተማ ሽረ እንዳስላሰ ኣስታት 150,000 ሽሕ ህዝቢ ከምዝነብረላ ዝገለፁ ዶክተር ቴድሮስ ኣብዚ ሕዚ ስዓት ግን ካብ ዕፅፊ ንላዕሊ ናብ ፍርቂ ሚሊዮን ህዝቢ ተተኣናግድ ኣላ ኢሎም። ብኣምሓራ መንግስትን ዕጡቓትን ይፍፀሙ ኣለው ብዛዕባ ዝተብሃሉ ናይ ምቕታል፣ወራርን ዕንወትን ንብረት ከምኡ እውን ናይ ምብራር ክስታት ብዝምልከት ካብ ሓላፊ ቢሮ ጉዳያት ኮሚኒኬሽን ክልላዊ መንግስቲ ኣምሓራ ኣቶ ግዛቸው ምሉነህ ሪኢቶ ንምርካብ ንተኸታተልቲ ማዕልታት ዘካይድኩዎ ፃዕሪ ኣይሰለጠን። ይኹን እምበር ኣብ ቀረባ ብዛዕባ እዚ ጉዳይ ምስ ሪፖርተርና ኣስቴር ምስጋናው ኣብ ዘካየድዎ ቃለ ምልልስ ንሰባት ብብሄራዊ መንነቶም ናይ ምምዝባል ናይ ኣምሓራ ባህልን ክብርታትን ኣይኮነን እቲ ከባቢ ግን ብስፍሓት ኣምሓራይ ዝነብረሉ ከባቢ እዩ ኢሎም። ወልቃይትን ራያን ከባቢ ብምዕራብ ትግራይ ምስያም እዋናዊ እዩ ዝብል እምነይ የብለይን።እዚ ግዚኡ ዝሓለፎ እዩ።ናይዞም ከባቢታት ሰባት ነፃነቶም ካብ ዝእውጁ ክልተ ሰለተ ኣዋርሕ እናቑፀሩ እዮም።ኣብ ዕረፍቲ ኣለው።ስለዚ በተደጋጋሚ ብዝተፈላለዩ ሚዲያታት ናይ ትግራይ ግዚያዊ ምምሕዳር ናይ ኮሚኒኬሽን ሓላፊት ወይዘሮ እትየነሽ ሂባቶ ዝተብሃለ ምዕራብ ትግራይ ዝብል ድሕሪ ሕዚ እንተኣረሙዎ ዝሓሸ እዩ ዝብል እምነት ኣለኒ።ምዕራብ ትግራይ እንተድኣ ኮይኑ ሕዚ ካብ ተከዘ ምላሽ እንተኾይኑ ኣይፈልጥን ይብሉ። ተመዛቢልና ካብዝብሉን ብልፅግና ዝሸሞም ሰበስልጣን ግዚያዊ ምምሕዳር ክልል ትግራይን ዝቐርቡ ሕቶታት ኣቶ ግዛቸው ትህነግ ኢሎም ንዝፀውዕዎ ህወሓት ዕድል ክረብ ዝካየድ ናይ ልመና ፃውዒት እዩ ክብሉ ነፂጎምዎ ኣለው ኣቶ ግዛቸው ሙልነህ። ኣብ ቀረባ ሰሙናት ዶባ ኣልቦ ሓካይም ዝተብሃለ ዓለምለኸ ገባሪ ሰናይ ከተማታት ትግራይ ብተመዛበልቲ ተመሊአን ከምዘለዋን ሓገዝ ከምዘድልን ገሊፁ ነይሩ። ሮይተስ እውን ብዛዕባ እዚ ናይ ምዕራብ ትግራይ ምምዝባል ፀብፃብ ኣቕሪቡ እዩ። ሓደ ናይ ዩናይትድ ስቴትስ መንግስቲ ናይ ውሽጢ ሰነድ ኢትዮጵያ ብሽፋን ኵናት ኣብ ትሕቲ ቁፅፅር ሚሊሽያ ኣምሓራ ኣብ ዝርከብ ክፋል ክልል ትግራይ ‘’ስልታዊ ወፍሪ ምፅናት ዘርኢ’’ትፍፅም ኣላ ኢሉ ኣሎ። ኣብ ታሕሳስ ካብ ከተማ ዳንሻ 11 መካይን ኣዴታትን ህፃናትን ተፃዒኖም ኣብ ሩባ ተከዜ ከምዘራገፉዎም ንመሰኻኽር ዓይኒ ብምጥቃስ ቪኦኤ ትግርኛ ፀብፂቡ ነይሩ።ምኽትል ከንቲባ ዳንሻ ዝተባረረ የለን ምባሉ እውን ኣብዚ ፀብፃብ ገሊፅና ነይርና። ወታደራት ኤርትራ ፈፂሞምዎ ብዛዕባ ዝተብሃለ መግሃስቲ ሪኢቶ ንምርካብ ኒው ዮርክ ናብ ዝርከብ ወኪል መንግስቲ ኤርትራ ስልኪ ደዊልና ኣይተልዓለን። ምሉእ ትሕዝቶ ኣብዚ ምስማዕ ይክኣል ። No media source currently available


ብG7 ዝፍለጥ ጉጅለ ሃብታማት ሃገራት ሰራዊት ኤርትራ ብቅልጡፍ ካብ ትግራይ ክወጽእ ጸዊዑ

"ሰራዊት ኤርትራ፣ ካብ ትግራይ ብህጹጽን ብዝረጋገጽን አገባብ ንክወጹ" ሚኒስትራት ጉዳያት ወጻኢ ብG-7 ዝፍለጥ ጉጅለ ሃብታማት ሃገራት ጸዊዖም። ሎሚ ዓርቢ ዓመታዊ አኬበኦም ኣብ በርሊን ዘካየዱ ሚኒስትራት ጉዳያት ወጻኢ ብG-7 ዝፍለጥ ሃብታማት ሃገራት ነዚ መግለጺ’ዚ ዝዘርግሑ፣ ቀ/ሚ ኣብዪ ኣሕመድ ኣብ’ዚ ቀረባ ሰራዊት ኤርትራ ካብ ኢትዮጵያ ክወጹ እዮም ድሕሪ ምባሎም እዩ። G-7 (ጉጅለ ሸውዓተ) ኣብ መግለጺኡ፣ ኩሎም ተዋጋእቲ ሓይልታት ኣብ ትግራይ፣ ንሰላማዊያን ሰባት ክከላኸልሎም፣ ሰብኣዊን ዓለምለኻዊ ሕጊታት ንከኽብሩን አተሓሳሲቦም። ሚኒስትራት ጉዳያት ወጻኢ ብሪጣንያ፣ ካናዳ፣ ፈረንሳ፣ ጀርመን፣ ኢጣልያ፣ ጃፓንን ኣሜሪካን ምስ ላዕለዋይ ኮምሽን ሕብረት ኣውሮጳ፣ ውግእ ኣብ ትግራይ ንከብቅዕ፣ ንተጋሩ ዝሓወሰ ኩሎም ኢትዮጵያዊያን፣ ኣብ ንጹርን ኩሉ ዝሓቁፍ ፖለቲካዊ መስርሕን ንክኣትውን ኣዘኻኺሮም። ‘እቲ መስርሕ’ ይብሉ ንሳቶም "ናብ ተኣማኒ ምርጫን ሃገራዊ ዕርቂን ንክቅጽል ሓጋዚ እዩ።" አብ’ዚ ቀረባ ዝተቃልሑ "መግሃስቲን ግፍዒታትን፣ ግህሰት ዓለምለኸ ሕጊታት ኣብ ትግራይ ከምዘሻቅሎም’ውን" ኣፍሊጦም ኣለው። "ቀ/ሚ አብዪ አሕመድ፣ ሰራዊት ናብ ትግራይ አትዮ ንመራሕቲ ህወሓት ንክሕዙን ዕጥቂ ንከፍትሑን ከምዝኣዘዙ" ዝጠቅስ እቲ ዜና እቲ ጉጅለ ኣብ ልዕሊ ፌደራል ሰራዊት መጥቃዕቲ ፈጺሙ እዩ ኢሎም ተሓታቲ ከምዝገብሩ’ውን ሓቢሩ። ዲፕሎማሲያዊ ምንጭታት፣ ሰራሕተኛታት ረድኤት፣ ነበርቲን ገለ ኢትዮጵያዊያን ሰበ ስልጣንን ዋላ’ውን ኣለው እንተበሉ፣ መንግስታት ኢትዮጵያን ኤርትራን ንኣዋርሕ ንህላዌ ሰራዊት ኤርትራ ኣብ ትግራይ ክነጽጉ ከምዝጸንሑ ዝዝከር እዩ’ ይብል። ንሃብታማት ሃገራት ዝሓቆፈ ጉጅለ ሸውዓተ፣ ሰብኣዊ ሓገዛት ንምልጋስን ንዝተፈጸሙ ግህሰታት ሰብኣዊ መሰላት ንምጽራይን ቅሩባት ኣለና ኢሉ ኣሎ።


ብሰንኪ መንነቶም ካብ ቤንሻንጉል ዝተመዛበሉ ተወላዶ ኣምሓራ ስግኣት ድሕነት ከምዝስምዖም ገሊጾም

ብሰንኪ መንነቶም ካብ ቤንሻንጉል ጉሙዝ ዝተፈናቀሉ ተወላዶ ኣምሓራ ሎሚ’ውን ንከቢድ ስግኣት ድሕነት ተቃሊዖም ከምዝርከቡ ገሊጾም። ኣብ’ቲ ክልል ዝቆመ ኮማንድ ፖስት፣ ምርግጋእ ከምጽእ ከምዘይካኣለ'ውን ሓቢሮም። ዕጡቃት ጉጅለታት ብተረኦም ነቶም ናብ ክልል ኣምሓራ ክንመልስ ኢና ዝብሉ ሰባት፣ ንሓደ ሰብ 3 ሽሕ ቅርሺ፣ ንሓንቲ ማኪና ድማ 17 ሽሕ ቅርሺ የኽፍሎም ከምዘሎ እቲ ዜና ይጠቅስ። ግብረ መልሲ ዝሃቡ አተሓባባሪ ኮማንድ ፖስት’ቲ ክልል ሌተናል ጀነራል አስራት ዴነሮ "እቲ ኮማንድ ፖስት፣ ነቲ ከባቢ ንምርግጋእ ዝትግብሮም ዘሎ ክልተ ኣገባባት ንከፍርዩ ጊዜ የድልይ እ"’ ከምዝበሉ ዝረኸብናዮ ሪፖርት ገሊጹ።


ኦፌኮ: ኣብ ዝተፈላለዩ ከባቢታት ኢትዮጵያ ዘጋጥም ምጥፋእ ህይወትን ዕንወት ንብረትን ብመንጎኛ አካል ክጻረ ሓቲቱ

አብ ዝተፈላለየ ከባቢታት ኢትዮጵያ ዝወርድ ዘሎ ናይ ህይወት ምጥፋእ፣ ዕንወት ንብረትን ጸገም ጸጥታን ብሞንጎኛ ኣካል ንክጻረ፣ ፓርቲ ፌደራሊት ኮንግረስ ኦሮሞ ሓቲቱ። አቦ መንበር’ቲ ፓርቲ ዶ/ር መረራ ጉዲና ንድምጺ ኣሜሪካ ኣብ ዝሃብዎ ቃለ ምልልስ "ሞት ዜጋታት፣ ምፍንቃል፣ ጥፍኣት ንብረት’ ብሰፊሑ ይዝረበሉ ኣሎ"ኢሎም። ነቶም ይፍጸሙ ዘለው ጥፍኣታት ቀንዲ ተሓታቲ መን’ዩ? መበገሲኡ’ከ ዝብሉን ካልኦትን ንምንጻር ኣብ ክንዲ ምክሳስ ናብ ፍታሕ ገጽ ምእታው ኣገዳሲ እዩ ኢሎም። እታ ሃገር ካብ ደገን ካብ ውሽጢን ንዘጋጠማ ብድሆ ንምግጣም ገዛኢ ፓርቲን ተቃወምቲን ተቀራሪቦም ንክመኻኸሩ’ውን ጸዊዖም። እዚ ከምዚ'ሉ ከሎ፣ ብወገን መንግስቲ፣ ሓላፊ ሲቪካዊ ውዳበ ፓርቲ ብልጽግና ዶ/ር ኣለሙ ስሜ "እቲ ብኦፌኮ ይወርድ ዘሎ ጸገም ብሞንጎኛ ኣካል ክጻረ ኣለዎ ዝብል ጻውዒት፣ መንግስቲ ይሰርሓሉ ኣሎ" ኢሎም።


ኣብ ክልላት ኦሮምያን ቤንሻንጉልን ብዝተፈጥረ ጸገም ጸጥታ ልዕሊ 800  ተወላዶ ኣምሓራ ካብ መነባብርኦም ምዝንባሎም ተገሊጹ

ኣብ ክልላት ኦሮሚያን ቤንሻንጉል ጉምዝን ይነብሩ ዝነበሩ ልዕሊ 800 ተወለድቲ ብሄረ ኣምሓራ ኣብቶም ክልላት ብዝተፈጠሩ ናይ ፀጥታ ፀገማት ተመዛቢሎም ናብ ዞባ ደቡብ ወሎ ምኻዶም ናይቲ ዞባ ምክልኻል ሓደጋን ውሕስነት መግብን ኣፍሊጡ። ናይቲ ቤት ፅሕፈት ሓላፊ ኣቶ መሳይ ማሩ ኣብ ክልል ኦሮሚያ ወለጋን ቤንሻንጉል ጉምዝን ብዘሎ ናይ ፀጥታ ፀገም ኣብ ዝሓለፉ ሰለስተ መዓልታት 827 ተወለድቲ ኣምሓራ ንብረቶም ራሕሪሖም ናብ ደቡብ ወሎ ምኻዶም ገሊፆም። ቅድም ክብል ተላኢኹ ዝነበር መግብን መግቢ ዘይኮኑ ሓገዛትን ንተማዘበልቲ ከምዝተውሃበን ምስ ብዝሒ ናይቶም ተመዛበልቲ እኹል ከምዘይኮነን ገሊፆም። ካብቶም ተመዛበልቲ ዝበዝሑ ህፃናትን ደቂ ኣንስትዮን ከምኡ እውን ብዕድመ ዝደፍኡ ዓበይቲ ከምዝርከብዎም ተሓብሩ'ሎ።


ኣብ ኢትዮጵያ ወረዳ አማሮ ብዝተፈጥረ ናይ ጸጥታ ጸገምን መጥቓዕቲን ሓይልታት ጸጥታ ዝርከብዎም ብርክት ዝበሉ ሰባት ምሟቶም ተሓቢሩ

ኣብ ኢትዮጵያ ደቡብ ክልል ኣብ ዝርከቡ ዞባ ኦሞ፣ በንች ሸኮ፣ ጉራፈርዳን ፍሉይ ወረዳ ኣማሮን ብዝተፈጥረ ጸገም ፀጥታን መጥቓዕትታትን ብርክት ዝበሉ ስቪላትን ሓይልታት ፀጥታን ከምዝተቕትሉ ናይቲ ክልል ምኽትል ኣማሓዳሪ ኣቶ ርስቱ ይርዳው ሎሚ ሓሙስ ኣብ ዝሃቡዎ ጋዜጣዊ መግለፂ ሓቢሮም። ኣብ ዝሓለፉ ክልተ መዓልታት ኣብ ወረዳ ጉራፈርዳ 10 ሰባት ኣብ ፍሉይ ወረዳ ኣማሮ ኣብ ውሽጢ ክልተ ሰሙናት 13 ሰባት ከምዝተቐተሉ ናይ ዓይኒ መሰኻኽር ይገልጹ። ናይቲ ክልል ምምሕዳር ኣብ መግለፂኦም ኣብዞም ከባቢታት እዚኦም ምርግጋእ ከምዝተፈጥረ ብምግላፅ ሰላም ናብ ንቡር ተመሊሱ ኣሎ ኢሎም።ነበርቲ ግን ንድሕነቶም ከምዝሰግኡ ይዛርቡ። ናይቲ ክልል ሰላም ንምዝራግ ይሰርሑ ዘለው ጉጅለታት ካብ እከይ ግብሮም ክእርነቡ እቶም ምኽትል ኣመሓዳሪ ኣተሓሳሲቦም ።


ሰነተር ኩንስ ናብ ኢትዮጵያ ዘካየድዎ ምብጻሕ ስዒቡ ዝሃብዎ መግለጺ

ሴነተር ክሪስ ኩንስ ናብ ኢትዮጵያ ኣብ ዝገበርዎ ምብጻሕ ምስ ቀዳማይ ሚኒስትር ኢትዮጵያ ኣብይ ኣሕመድን ላዕለዎት ሰበስልጣን ኢትዮጵያን ሕብረት ኣፍሪቃን ተራኺቦም ምዝታዮም ኣብ ዝሓለፈ ሰሙን ብቪድዮ ኮንፈረንስ ኣብ ዝሃብዎ መብርሂ ሓቢሮም ። ሰብኣዊ ሓገዛት ብዘይገለ ፀገምን ክልከላን ናብ ትግራይ ክባፅሑ ፣ ጥሕሰት ሰብኣዊ መሰላት ዝፈፀሙ ድማ ተሓተቲ ክኾኑ እዮም ክብሉ ቀዳማይ ሚኒስተር ኣብይ ኣሕመድ ዝሃብዎ መግለጺ ዘተባብዕ ምዃኑ ዝሓበሩ ኩንስ ይኹን እምበር እቶም ቀዳማይ ሚኒስተር ቅድም ክብል ዝኣተዉዎም ቃል ከተግብሩ ኣይተራእዩን ክብሉ ስጋኣት ከምዝሓደሮም ገሊፆም ። ከምኡ'ውን ኣብ ጉዳያት ኣፍሪቃ ፍልይቲ ኣማኻሪት ፕረዚደንት ባይደን ዳና ባንክስ'ውን ኣብ ትግራይ ዘሎ ቅልውላው ሐጂ'ውን ከምዘተሓሳሰበን ገሊፀን ። ምሉእ ትሕዝቶ ኣብዚ ምስማዕ ይክኣል። No media source currently available


ኣስመራ:“ዝተፈጥረልና ልቓሕን ዝረኸብናዮ ስልጠናን ኣብ ምእላይ መነባብሮና ሓጊዙና”ኣብ ዝተፈላለየ ሞያ ዝተዋፈራ ደቂ-ኣንስትዮ

“ብሃማደኤ ዝተፈጥረልና ናይ ልቓሕን ስልጠናን ዕድል ካብ ተጸባይነት ወጺእና መነባብሮና ኣብ ምምራሕ ሓጊዙና" ክብላ ድምጺ ኣሜሪካ ዘዘራረበን ኣብ ዝተፈላለየ ሞያ ዝተዋፈራ ደቂ-ኣንስትዮ ኣስመራ ተዛሪበን ። “እብ ርእስ’ቲ ዝረኸብናዮ ሓገዝ ፡ናትና ጻዕሪ ተወሲኽዎ ካብ ሰብ ከተጸበና ዝሓሸ መነባብሮ ክንመርሕ፡ ደቅና ከነምህርን ኣብ ዝብጻሕ ከነብጽሖምን ክኢልና” ክብላ ኣብ ስራሕ ማእለማ ዝተዋፈረት ወ/ሮ ትርሓስ ጴጥሮስን ኣብ ንኡስ ሽቐጥ ዝተዋፈረት ወናኒት ባንኮ(ኪዮስክ) ዝኾነት ወ/ሮ ታቦቱ ተከለብርሃንን ተዛሪበን። ምሸት ካብ ስራሕ ምስ ተመልሳ ዕዮ ናይ ቤተን ከምዝዓመኦ ዝተዛረባ እዘን ኣብነታውያን ደቂ-ኣንስትዮ፡ ካልኦት ደቂ ኣንስትዮ’ውን ካብ ተጸባይነት ተናጊፈን ነብሰን ንኽእላ ብዓቕመን ደገ ወጺኤን ክሰርሓ ተመኩሮኦን ብኣብነት ብምጥቃስ መኺረን ። ምሉእ ትሕዝቶ ኣብዚ ምስማዕ ይክኣል :: No media source currently available


ኣብ ምዕራብ ወለጋ ንጹሃን ዜጋታት ብዕጡቓት ምቕታሎም ናይ ዓይኒ መሰኻኽር ሓቢሮም

ኣብ ክልል ኦሮሚያ ዞባ ምዕራብ ወለጋ ወረዳ ገንቤል ትማሊ ሰሉስ ምሸት ንፁሃን ዜጋታት ብዕጡቓት ከምዝተቐተሉ ናይ ዓይኒ መሰኻኽር ገሊፆም። ሓላፊ ቤት ፅሕፈት ፀጥታን ምምሕዳርን ናይቲ ዞባ እውን 28 ሰባት ተቐቲሎም ካልኦት 14 ሰባት ድማ ከምዝቖሰሉ ኣረጋጊፆም።ፈፀምቱ ዕጡቓት ኦነግ ሸኔ እዮም ክብሉ እቶም ሓላፊ ገሊፆም። ሓደ ንደሕንነቶም ብምስጋእ ሽሞም ክግለፀሎም ዘይደለዩ ነባሪ "ኦነግ ሸኔ’’ ዝተብሃለ ዕጡቕ ጉጅለ መንነት መሰረት ዝገበረ መጥቓዕቲ ፈፂሙ ኢሎም። "ትማሊ ምሸት ስዓት ክልተ ኣብ ዓሌት ኣምሓራ ዘተኮረ ኣብ ልዕሊ ንፁሃን ጭፍጨፋ ተፈፂሙ ልዕሊ 50 ሰብ ሞይቱ ኣሎ።መንነት ተኮር ዝኾነ ህጻናትን ዓብይን ኮታስ ዝተረኸበ እዩ ብኦነግ ሸኔ ተቐቲሉ" ኢሎም። ኣቶ ኣድነው እያሱ ዝተብሃሉ ናይ ዓይኒ ምስክር ምዃኖም ዝገለፁ ብወገኖም በቲ መጥቓዕቲ ካብ መንጎ ዝሞቱ ኣርባዕተ ሎሚ ከምዝተቐበሩ ገሊፆም። ሓላፊ ቤት ፅሕፈት ፀጥታን ምምሕዳርን እቲ ዞባ ኣቶ ኣብዩ ምህረቱ ትማሊ ምሸት ብዝተፈጸመ መጥቓዕቲ 28 ሰባት ተቐቲሎም ካልኦት 14 ምቑሳሎም ብምግላፅ ፈፀምቱ ድማ ዕጡቓት ኣባላት ኦነግ ሸኔ እዮም ኢሎም። "ኣነ ለይቲ ስዓት ትሽዓተ እየ ሰሚዐ።ምስ ሰማዕና ናብቲ ቦታ ከይደ እየ።እቲ ዝተፍፀመ እውን ኣረጋጊፀ።እቲ ሽግር ወሪዱ ዘሎ ፀረ ሰላም ሓይልታትን ናይቲ ጁንታ ተለኣኣኽቲ ዝኾኑን ‘’ኦነግ ሸኔ’’ ዝፈፀምዎ ምዃኖም ኣረጋጊፀ እየ" ኢሎም። ነቲ መጥቓዕቲ ካብ መንጎ ዝፍፀሙ ዕጡቓት ሰለስተ ተቐቲሎም ኣለው ኢሎም። ካብ ክልል ኦሮሚያ ርእይቶ ንምርካብ ዝተገብረ ፃዕሪ ኣይሰለጠን። ቢሮ ጉዳያት ኮሚኒኬሽን ክልል ኦሮሚያ "ትማሊ ኣብ ክልል ኦሮሚያ፣ ዞባ ምዕራብ ወለጋ፣ ወረዳ ገንቤል ጣቢያ በቦኔ ኦነግ ሸኔ ብዝወሰዶ ናይ ሽብር መጥቓዕቲ ቁፅሮም ዘይተነፀሩ ሰባት ተቐቲሎም’’ ክብል ኣብ ፌስቡክ ገፁ ፅሒፉ ኣሎ። መንግስቲ "ኦነግ ሸኔ’' እናበለ ዝፅውዖም ንርእሶም "ሰራዊት ሓርነት ኦሮሞ’' ኢሎም ዝፅውዑ ደባይ ተዋጋእቲ ኣዛዚ ሰራዊት ዞባ ምዕራብ ኩምሳ ድሪባ ቅድሚ ሎሚ "መንነት መሰረት ዝገበረ መጥቓዕቲ ኣይንፍፅም"ምባሉ ይዝከር::


ክልተ ኣባላት ቤት ምኽሪ ኣሜሪካ ኣብ ትግራይ ዘሎ ውግእ ከምዘሻቀሎም ገሊጾም

ኣቦ መንበር ኮሚቴ ጉዳያት ወጻኢ ግሪጎርይ ሚክን መሳርሕቶም ሚካኤል ማኩዋልን፣ ናብ ሚኒስትር ጉዳያት ወጻኢ ኣሜሪካ ኣንቶኒ ብልንክን፣ ትማሊ ሰሉስ ሓደ ሓባራዊ ደብዳቤ ልኢኾም ኣለው። ትሕዝቶ እቲ ደብዳቤ "ኣብ ትግራይ ቀጺሉ ዘሎ ውግእ እናሓደረ የሻቅሎም ከምዘሎ" ዝገልጽ እዩ። በቲ ኣብ ትግራይ ይቅጽል ዘሎ ውግእ ኣዚና ተሻቂልና ኣለና። እቲ እናወሰኸ ይመጽእ ዘሎ ሰብኣዊ ቅልውላው፣ ንኣማኢት ኣሻሓት ሰባት ኣፈናቂሉ፣ ልዕሊ 4 ሚልዮን ህዝቢ ድማ ተጸበይቲ ሰብኣዊ ሓገዛት ገይርዎም ኣሎ። እቶም ክልተ ኣባላት ቤት ምኽሪ "ኣብ ልዕሊ ሰላማዊያን ሰባት፣ ንጾታዊ ምድፋር፣ መግረፍቲ፣ ኣስገዳድ ምፍንቃልን ምስዋርን፣ ተግባር ምጽራይ ዘርኢ፣ ከየጻረኻ ምቅታል፣ ዘረፋ፣ ዕንወት ትካላት ሕክምናን ንትካላት ረድኤት ዝግበረሎም ዘሎ ደረት ምንቅስቃስ ሓዊሱ ዝተፈጸሙ ግፍዒታትን መግሃስታት ሰብኣዊ መሰላትን ብጽኑዕ ንኹንን" ይብሉ ። ብመሰረት’ዚ፣ ምምሕዳር ኣሜሪካ፣ ንእገዳታት ሓዊሱ ንዘለዎ ኩሎም ዓቅሚታት ተጠቂሙ፣ ንፈጸምቲ’ቲ ግፍዒን ገሃስቲ መሰላትን ንክሕተቱን እቲ ቅልውላው ንከብቅዕን ንክዓዪይ ጸዊዖም። ኣብ’ቲ ውግእ ይዋስኡ ዘለው፣ ሰራዊት ህወሓት፣ ሓይልታት ምክልኻል ኢትዮጵያ፣ ወትሃደራት ኤርትራን ካልኦት ዕጡቃትን፣ ኣብ ልዕሊ ሰላማዊያን ሰባት ግፍዒ ፈጺሞም እዮም ተባሂሎም ይጥቀሱ። ኣብ’ዚ ቀረባ መዓልታት፣ ኣብ ትግራይ ኣትዮም ዓሚቅ ጸብጻብ ምፍናው ተማሕይሹ ኣሎ። ናጻ፣ ዓለምለኻዊን መስርሕ ምጽራይ ኣብ ልዕሊ’ቶም ዝተፈጸሙ ግፍዒታት ምክያድ ኣገዳሲ እዩ። ንኮምሽን ሰብኣዊ መሰላት ኢትዮጵያ ሓዊሱ ብርክት ዝበሉ ትካላት፣ ኣብ ህዝቢ ኣኽሱም ዝተፈጸመ ግፍዒ ገሊጾም እዮም። ቀ/ሚ ኣብዪ ንህላዌ ሰራዊት ኤርትራ ኣሚኖም፣ ገበን ዝፈጸሙ ከምዝሕተቱ’ውን ኣነጺሮም። ምምሕዳር ኣሜሪካ፣ ንተኣማኒ ምንጭታት ክከታተልን ኣብ ልዕሊ ፈጸምቱ እገዳ ንከንብርን ንጽውዕ። ሓደ ነገር ንጹር እዩ። ውግእ ናይ ትግራይ ወትሃደራዊ ፍታሕ ኣይረክብን። ኣብ’ዚ ቀረባ ሰራዊት ኤርትራ ካብ ዶባት ኢትዮጵያ ከምዝወጹ ብአዲስ አበባን አስመራን ብዝተዋሃበ መግለጺ ተተባቢዕና ኢና። ስለዚ ሰራዊት ኤርትራ ካብ ኢትዮጵያ መሊኦም ምውጸኦም ብህጹጽ ንከረጋገጽ ድማ ንጽውዕ። ብተወሳኺ፣ ኩሎም ወገናት ብምቁራጽ ተጻብኦ ንክቅየዱን ናብ መኣዲ ኩሉ ሓቆፍ ልዝብ ንክኣትውን ነተሓሳስብ። ውግእ ናይ ትግራይን ኣብ ካልኦት ከባቢታት ኢትዮጵያ ዘለው ግጭታት ዘይምፍታሕ ማለት፣ ዘርኣዊ ውጥረት ከንህር እዩ፣ ቁጠባዊን ኩነታት ውሕስና መግቢ ከጋድድ፣ ተኣማኒን ኩሉ ሓቆፍ መረጻ ንከይህሉ ዓንቃፊን ንሙሉእ እቲ ዞባ ክህውኽን ተኽእሎ ኣለዎ። ኣቦ መንበር ኮሚቴ ጉዳያት ወጻኢ ግሪጎርይ ሚክን መሳርሕቶም ሚካኤል ማኩዋልን ናብ ሚኒስትር ወጻኢ ኣሜሪካ አንተንይ ብልንክን ዝላኣኽዎ ጽሑፍ "ኣብ ሞንጎ ኣሜሪካን ኢትዮጵያ ንዝጸንሐ ክልተኣዊ ርክብ ዘለና ተገዳስነት ኣብ ቦትኡ ከሎ፣ እቲ ይካየድ ዘሎ ውግእ ግና፣ ንሓባራዊ ፖለቲካዊ፣ ቁጠባዊን ጸጥታዊን ርክባትን ከተዓናቅፎ እዩ። ምስ ዞባዊን ዓለምለኻዊ መሻርኽትና ዘሎ ጽምዶታት እናናኣድና፣ ኣብ ኢትዮጵያ ተሓታታይነት፣ ዴሞክራሲን ልዕልና ሕጊን ንምርግጋጽ ምስ ሚኒስትሪ ጉዳያት ወጻኢ ኣሜሪካ ብቀረባ ተሓባቢርና ክንሰርሕ ኢና" ይብል ።


ሃገራዊ ምርጫ ኢትዮጵያ ሰላማዊ:ድሕነቱ ዝተሓለወን ተኣማኒን ክኸውን ዝሕግዝ ኮሚቴ ምጥያሱ ተገሊጹ

ናይ 2013ዓ\ም ሃገራዊ ምርጫ ኢትዮጵያ ሰላማዊ፣ ደሕንነቱ ዝተሓለወ ከምኡ'ውን ተኣማኒ ክኸውን ዝሕግዝ ካብ ዝተፈላለዩ መንግስታዊ ኣካላት ዝተዋፅአ ሃገርለኸ ኮሚቴ ምርጫ ምጥያሹ ኣማኻሪ ሃገራዊ ድሕነት ቀዳማይ ሚኒስትር ኢትዮጵያ ገዱ እናዳርጋቸው ኣፍሊጦም። እቲ ኮሚቴ ዕለታዊ ምልውዋጥ ሓበሬታ እናካየደ ዝናበብ እዩ ዝበሉ ኣቶ ገዱ እናዳርጋቸው ስርሑ ምጅማሩ'ውን ሓቢሮም። ኣቶ ገዱ እንዳርጋቸው ነዚ ዝገለፁ ኣብ ቤት ፅሕፈቶም ሎሚ ረቡዕ ኣብ ዝሃቡዎ ጋዜጣዊ መግለፂ እዩ። ብዝተታሓሓዘ ኣብ ክልል ኣምሓራ ምስ ምርጫ ተኣሳሲሩ ዝንቀሳቐሱ ስቪክ ማሕበራት ብሰንኪ ሕፀረት በጀት ስራሕ ክሰርሑ ከምዘይከአሉ ገሊፆም። ናይ ቦርድ ምርጫ መዐቀኒ ረቛሒታት ኣማሊኦም ከምዝተመረፁ ዝገለፁ እዞም ማሕበራት ቅድሚ እቲ ምርጫ ብዛዕባ ምርጫ ኣስተምህሮ ንምሃብ ኣብ መዓልቲ ምርጫ ድማ ናይ ምርጫ ተዓዘብቲ ኮይኖም ንምስራሕ ይንቀሳቐሱ ከምዝነበሩ ብምግላፅ ሕጂ ግን ስርሖም ደው ከምዘበሉ ሓቢሮም። ካብ ቦርድ ምርጫ ኢትዮጵያ ርእይቶ ንምርካብ ዝተገብረ ፃዕሪ ኣይሰለጠን።


ኣውሮጳዊ ሕብረት ኣብ ልዕሊ ኤርትራን ካልኦት ሃገራትን ዘንበሮ እገዳ ብዓይኒ ተንታኒ

ኣውሮጳዊ ሕብረት አብ ልዕሊ ዝተፈላለያ ሃገራት፣ መራሕቲን ውልቀ ሰባትን ዝሓለፈ ቅነ እገዳ ከምዘንበረ ዝዝከር እዩ። ካብ ሞንጎ’ዞም ወገናት’ዚኣቶም ወትሃደራዊ ጀነራል ሰራዊት ኤርትራ ሓደ እዩ። አውሮጳዊ ሕብረት ኣብ’ዚ ቀረባ ዝወሰኖ እገዳ፣ ንሕቶታት ሰብኣዊ መሰላት፣ ልዕልና ሕጊን ኣብ ልዕሊ ዴሞክራሲ ዘንጸላልው ሓደጋ ኣብ ግምት ብምእታው ዝተሰረተ ከምዝኾነ ኣብ ለንደን ኢንግላንድ ንትካል ሕጊ ፒተርን ፒተርን ዝነጥፍ ማይክል ኦኬን ይዛረብ። ንአብነት ይብል ንሱ 'ንኣብነት ኣብ ልዕሊ ሩስያ ዝተነበረ እገዳ ብሰንኪ ኡክረይንን ክሪምያን ዝተነበረ እገዳ ከምዝኾነ፣ ኣብ ኣፍሪቃ ንኣብነት ኣብ ልዕሊ ዚምባብዌ፣ ኤርትራ፣ ደቡብ ሱዳንን ሊብያን ካብ’ቶም ዝተጠቀሱ ጠንቂታት ብሓደ ወይ ክልተ መበገሲ ውሳነ እገዳ ሕብረት አውሮጳ ከምዝተነበረ' ይጠቅስ። ‘ብመንጽር ኣውሮጵያዊ ሕብረት ንእገዳ ዝሕዘሉ ኣገባብ፣ ዝሓለፈ ሰሙን ዝኾነ ነገር፣ ዝገርም ነገር እዩ። እቲ ዝተነበረ እገዳ ኣብ ልዕሊ ሃገራት መሰረቱ፣ ባህርያት እቶም መንግስታት ንምእራም ዝዓለመ እዩ። ውልቀሰባት’ውን እንተኾኑ፣ ዕላማ እቲ እገዳ፣ እቶም ውልቀሰባት ተግባሮም ንክገትእዎ ዘገድድ እዩ’ ይብል። እዚ ከምዚሉ ከሎ 'መሰረት-ኣልቦን ዘይቅድውን ውሳነ ኤውሮጳዊ ሕብረት ኣብ ትሕቲ ዝብል አርእስቲ መንግስቲ ኤርትራ ኣብ ዘውጸኦ ግብረ መልሲ ንውሳነ እገዳ ኣውሮጳዊ ሕብረት ‘ኤርትራ፣ ባይቶ ሚኒስተራት ኤውሮጳዊ ሕብረት ንዘሕለፎ መሰረት-ኣልቦን ዓንቃጽን ውሳነ፣ ብትሪ ነጺጋቶ’ላ’ ይብል። እቲ መግለጺ ወሲኹ ‘ኣብ’ቲ “ገታኢ ስጒምቲታት ንጒሉሕ ግህሰት ሰብኣዊ መሰላት” ዝብል ስያመ ዝተዋህቦ ውሳነ፡ ኤውሮጳዊ ሕብረት፣ በዚ እኩይ ተግባሩ ብፍሉይ ንቤት-ጽሕፈት ሃገራዊ ድሕነት ኤርትራ’ዩ ዒላማ ከምዝገበረ’ ይጠቅስ። ‘ኤውሮጳዊ ሕብረት፡ ነቲ ውሳነ’ት ከሕልፍ ሕጋዊ ይኹን ሞራላዊ መዝነት የብሉን። ዝተፈብረኸ ክስታት’ውን፣ መንቀሊኡን ተልእኾኡን ካልእ ሕቡእ ዕላማታትን ኣጀንዳታትን እዩ’ ከምዝበለ ዝዝከር እዩ። ምሉእ ትሕዝቶ ኣብዚ ምስማዕ ይክኣል። No media source currently available


ኣውስትራልያ: ኮሚሽን ሰብኣዊ መሰላት ሕ/ሃ ኢትዮጵያን ኣብ ክልል ትግራይ ተፈጺሙ ንዝተባህለ ግህሰት ብሓባር መርመራ ከካይዱ ምስምማዖም ከምዘሓጎሳ ገሊጻ

ኣውስትራሊያ ኣብ ክልል ትግራይ ዝተፈፀመ ግፍዒ ብዝምልከት ናይ ሕቡራት ሃገራት ቤት ፅሕፈት ላዕለዋይ ኮሚሽነር ሰብኣዊ መሰላትን ናይ ኢትዮጵያ ኮሚሽን ሰብኣዊ መሰላትን ብሓባር ክምርምርዎ ዝተወሰነ ውሳነ ብሓጎስ ተቐቢላቶ። ሚኒስትሪ ጉዳያት ወፃኢ ኣውስትራሊያ ሎሚ ሶሉስ ዘውጽዖ መግለጺ ቀዳማይ ሚኒስትር ኣብይ ኣሕመድ 26 መጋቢት,2021 ኤርትራ ወታሃደራታ ካብ ኢትዮጵያ ክተውፅእ እያ ኢሎም ምእዋጆም ኣገዳሲ ስጉምቲ እዩ ይብል ። ይኹን እምበር ፈፀምቲ ናይቲ ግፍዒ ክሕተቱን እቲ ህውከት ከብቅዕን ንመንግስቲ ኢትዮጵያ ንፅውዕ ይብል። ኣውስትራሊያ ብቤት ምኽሪ ሰብኣዊ መሰላት ዝወፀ ሓዊሱ ስልታዊ ወሲባዊ መጥቓዕቲ ወሲኹ ኣብ ትግራይ ብዝተፈፀመ ዘስካሕክሕ መግሃስቲ ሰብኣዊ መሰላት ዝለዓለ ሻቖሎታ ገሊፃ ኣላ። ሓለፍቲ ኤጀንሲታት ሕቡራት መንግስታት ንኩሎም ፆታዊ መጥቓዕቲ ብምኹናንን ገበነኛታት ናብ ፍርዲ ንምቕራብ ስጉምቲ ክውሰድ 22 መጋቢት ንዘውፅኡዎ ሓባራዊ መግለፂ ብፅኑዕ ትድግፍ ይብል እቲ መግለፂ። ኣውስትራሊያ ድልየት ንሓደጋ ዝተቓልዑ ንምምላእ ሰለስተ ሚሊዮን ዶላር ንፕሮግራም መግቢ ዓለም ኣወፊያ ኣላ።እቲ መግለፂ ኣብ ክልል ትግራይ ቕልጡፍን ክፉትን ሰብኣዊ ተበፃሕነት ክህልው ንፅውዕ ይብል ።


ኣብ ከተማ ኣክሱም ተፈጺሙ ዝተባህለ ግህሰት ንምዝካር ካብ ገዛ ዘይምውጻእ ኣድማ ምክያዱ ተሓቢሩ

ኣብ ከተማ ኣክሱም ኣብ ልዕሊ ሰላማዊያን ሰባት ተፈፂሙ ዝተባህለ ቅትለት ንምዝካር ኣብታ ከተማ ካብ ገዛ ናይ ዘይምውፃእ ተቓውሞ ተኻይዱ። ኣብቲ ተቓውሞ ኮሚሽን ሰብኣዊ መሰላት ኢትዮጵያ ምስ ውድብ ሕቡራት ሃገራት ብምዃን ኣብ ክልል ትግራይ ተፈፂሙ ንዝተብሃለ ጥሕሰት ሰብኣዊ መሰል ንምፅራይ ዘይሻራዊ ኣይኮነን ብምባል ተቓውዊሞም። ኮምሽን ሰብኣዊ መሰላት ኢትዮጵያ ብወገኑ ዝሰርሖም ስራሓቲ ዘይሻራዊን ተኣማንን ምዃኑ ኣብ ዝተፈላለዩ ከባቢታት ኢትዮጵያ ዘካየዶም ምርመራታት የመላኽቱ ዝብል ምላሽ ሂቡ ኣሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ሰለስተ ዞባታት ክልል ኣምሓራ ዝርከቡ ሕዙእ ናይ ተፈጥሮ ዱር ባርዕ ሓዊ ምግጣሙ ተገሊጹ

ኣብ ክልል ኣምሓራ ኣብ ውሽጢ ሓደ ሰሙን ኣብ ሰለስተ ዞባታት ኣብ ዝርከቡ ሕዙእናይ ተፈጥሮ ዱር ሓደጋ ባርዕ ሓዊ ከምዘጋጠመ በዓል ስልጣን ዱር እንስሳት ናይቲ ክልል ኣፍሊጡ። በቲ ባርዕ ሓዊ ልዕሊ 1,100 ሄክታር ሕዛእቲ መሬት ጉድኣት ወሪዱዎ ኣሎ። መንቀሊ ናይቲ ሓዊ ይምርመር እንተሃለወ እውን ሰብ ዝሰርሖ ክኸውን ይኽእል እዩ ዝብል ጥርጣረ ኣሎ። ባርዕ ዝተላዓለሉ ኣብ ዞባ ሰሜን ሸዋ፣ዞባ ደቡብ ወሎን ኣብ ሰሜን ጎንደርን ምዃኑ ተፈሊጡ ኣሎ ።


ሃገራዊት ጋንታ ኩዕሶ እግሪ ኢትዮጵያ ንዋንጫ ኣፍሪቃ ሓሊፋ

ሃገራዊ ጋንታ ኩዕሶ እግሪ ኢትዮጵያ ድሕሪ ሸሞንተ ዓመታት ዳግም ንዋንጫ ኣፍሪቃ ሓሊፋ። ሃገራዊት ጋንታ ኢትዮጵያ ሎሚ ሶሉስ ምስ ሃገራዊት ጋንታ ኣይቨሪኮስት ኣብ ዘካየደቶ ጸወታ ሰለስተ ንሓደ እንተተዓወት'ውን እውን ማዳጋስካር ምስ ኒጀር ባዶ ንባዶ ብምፍልላየን ኢትዮጵያ ብሓፈሻዊ ነጥቢ ካብ ምድባ ካልኣይ ብምውፃእ ሓሊፋ ኣላ። ማእኸላይ ዳኛ ነቲ ፀዋታ እናመርሑ ከለው ኣብ መንጎ ብምውዳቖም ናብ ሆስፒታል እንተተወሰ'ዃ ጸወታ ግን ኣይተቋረጸን። ሃገራዊት ጋንታ ኢትዮጵያ ናብ ዋንጫ ኣፍሪቃ ምሕላፋ ስዒቡ ህዝቢ ናብ ጎደናታት ከተማ አዲስ አበባ ብምውጻእ ታሕጓሱ ገሊፁ ኣሎ። ቀዳማይ ሚኒስትር ኣብይ ኣሕመድ ኣብ ዘሕለፉ ናይ ታሕጓስ መግለፂ እንተድኣ ተሰሪሑ ዘይምፅእ ለውጢ የለን ኢሎም ።


ንኣቶ ስብሓት ነጋን ምስኦም ሓቢሮም ዝተኣሰሩን ዝርከብሉ ኩነታት ዝዳህሰሰ መደብ

አብ ትግራይ ዝዓስከረ እዚ ሰሜን መጥቃዕቲ ፈጺሞም፣ ሃገር ናይ ምፍራስ ውዲት ተሊሞም ተንቀሳቂሶምን ክሕደት ሃገር ፈጺሞምን ካብ ሞንጎ ተባሂሎም ብፌደራላዊ መንግስቲ ኢትዮጵያ ካብ ሞንጎ ተኸሲሶም ዝተኣሰሩ ገሊኦም ኣብ አዲሳበባ ይርከቡ። እቶም በዝሖም 41 ዝኾኑ ፖለቲካዊን ወትሃደራዊን መራሕቲ ከምኡውን ካብ ስራሕ ዝተሰናበቱን ኣባላት መሪሕነት ገዛኢ ፓርቲ ትግራይ ዝነበረ ህወሓት ጥርጡራት፣ ኣብ ‘ቀዳሚ መርመራ’ ዝባሃል መስርሕ ሙግት ቤት ፍርዲ እዮም ዝርከቡ። እቶም ‘ጥርጡራት’ ምስ ጠበቃታቶምን ቤተሰቦምን ከምዝራኸቡ፣ ከም ኣቶ ስብሓት ነጋ ዝኣምሰሉ ብዕድመ ዝደፍኡ፣ ከም ኣምባሳደር ኣባይ ወልዱ ዝበሉ ድማ ጸገም ጥዕና ዘለዎምን ዕለታዊ ክንክን ዘድልዮምን እሱራት ከምዝኾኑን ሓደ ካብ’ቶም ሸሞንተ ጠበቃታት እቶም እሱራት ዝኾነ ኣቶ ታደለ ገ/መድህን ንቪኦኤ ገሊጹ። No media source currently available


ርእይቶ ኣብ ከተማ መቐለ ተዓቑቦም ዘለው ተመዛበልቲ

ኣብ ክልል ትግራይ ብምኽንያት ኩናት ካብ መረበቶም ተመዛቢሎም ኣብ ከተማ መቀለ ቤ/ትምህርቲ ቅሳነት ተዓቂቦም ካብ ሞንጎ ዘለው ገሊኦም ብዛዕባ ዘጋጠሞም ፈተና ሎሚ ዘለውዎ ኩነታት፣ ህዝቢ'ታ ከተማ ዝገብረሎም ዘሎ ሓገዝን ጠሚቱ ዝተዳለወ ጸብጻብ ኣብዚ ምስማዕ ይክኣል ። No media source currently available


ኤርትራ: ብሰንኪ ለበዳ ቫይረስኮሮና ተቋሪጹ ዝጸንሐ ኣገልግሎት ህዝባዊ መጓዓዝያ ብከፊል ጀሚሩ

ኣብ ኤርትራ ብምኽንያት ስግኣት ለበዳ ቫይረስ ኮሮና፡ ኣብ 2020 ተቋሪጹ ዝነበረ ኣገልግሎት ህዝባዊ መጓዓዝያ ኣውቶቡሳት ሎሚ 29 መጋቢት,2021 ብከፊል ጀሚሩ። እቲ ሎሚ ሰኑይ ዝጀመረ ኣገልግሎት ህዝባዊ መጓዓዝያ ካብን ናብን ኣብ ውሽጢ ከተማ ኣስመራን ኣብ ካልኦት ዝተመርጻ ከተማታትን ዓድታትን ዝወሃብ ኣገልግሎት ኮይኑ ብውሱን ዓቕሚ ንፈተነ ዝተጀመረ ከምዝኾነ ተፈሊጡ’ሎ። ቤ/ጽ ህዝባዊ መጓዓዝያ ዞባ ማእከል ንተገልገልቲ ኣብ ዝዘርግሖ ናይ ጽሑፍ ሓበሬታ ከምዝሓበሮ ፡ሎሚ ዝጀመረ ኣገልግሎት መጓዓዝያ መስመራት ንውሽጢ ከተማ ኣስመራን ከባቢ ዓድታትን ዝወሃብ ከምዝኾነ ብምጥቃስ እተን ኣውቶቡሳት ከተማ ፡ኣብ መንጎ ደው ከይበላ ካብን ናብን መበገስን መወዳእታን ፌርማታታት ጥራይ ኣገልግሎት ከምዝህባ ኣፍሊጡ’ሎ።እቲ ዝወሃብ ኣገልግሎት መጓዓዝያ ካብ ንግሆ ሰዓት 6 ክሳብ ሰዓት 7 ምሽት ከምዝኾነ ዝሓበረ ቤ/ጽ ህዝባዊ መጓዓዝያ ዞባ ማእከል፡ብሚኒስትሪ ጥዕና ዝወጽኡ መምርሒታት ኮቪድ-19 ዘየማልአ ተገልጋላይ ኣገልግሎት ከምዘይረክብ ኣፍሊጡ’ሎ። ኣብ ዝሓለፈ ሰሙን ሚኒስትሪ ትምህርቲ ኤርትራ ምስ ዳግማይ ምጅማር ትምህርቲ ተርእዮታት ብዝሒ ብሽክለታታት ኣብ ጎደናታት ክህሉ ስለዝኽእል ሓደጋታት ንምውጋድ ኩሉ ሕግታት ትራፊክ ብምልኣት ክትግበርን ቁጽጽር ክግበረሉን ኣተሓሳሲቡ’ዩ። ተማሃሮ፡መማህራን፡ወለድን ካልኦት ዝምልከቶም ኣካላትን ብሚኒስትሪ ጥዕና ዝወጽኡ መምርሒታትን ቅጥዕታትን ንምክልኻል ኮቪድ-19 ብዕቱብን ብጥብቅን ክከታተልዎምን ከተግብርዎምን ሚኒስትሪ ትምህርቲ ኣብ መግለጺኡ ወሲኹ ኣተሓሳሲቡ’ዩ። ምሉእ ትሕዝቶ ኣብዚምስማዕ ይክኣል። No media source currently available


ኢትዮጵያ: ዝርግሓ ቫይረስኮሮና ንምክልካል ዝወጸ መምርሒ ብኣስገዳድ ተግባራዊ ከምዝኸውን ተገሊጹ

ጠቕላሊ ዓቃቢ ሕጊ ኢትዮጵያ ለበዳ ኮቪድ19 ንምክልኻል 25 መስከረም 2013 ዓ\ም ዝወፀ መምርሒ ካብ 20 መጋቢት 2013 ዓ\ም ጀሚሩ ብኣስገዳድ ኣብ ግብሪ ክውዕል እዩ ክብል ኣተሓሳሲቡ። ዳይሬክተር ኮሚኒኬሽን ጠቕላሊ ዓቃቢ ሕጊ ኣቶ ኣወል ሱልጣን እቲ መምርሒ ሓዱሽ ኣይኮነን:እቲ ሕብረተሰብ ብሸለልትነት ነቲ ቫይረስ ይቓላዕ ብምህላው ሕጂ ግን ብአስገዳድ ኣብ ግብሪ ክውዕል እዩ ኢሎም። እቲ መምርሒ ናይ ኣፍን ኣፍንጫን መሸፍኒ ማስክ ምግባር፣ምርሕሓቕ፣ምጥቃም ሳኒታይዘርን ካልኦት ዝሓወሰ ኮይኑ መርዓ፣ሓዘንን ተመሳሰልትን ፕሮግራማት ትሕቲ ሓምሳ ሰባት ክኸውን እቲ ዓቃቢ ሕጊ ገሊፁ ኣሎ ።


ብዓሰርተታት ኣሽሓት ዝቑጸሩ ተወለዲ ትግራይ ካብ መንበሪኦም ይስገጉ ከምዘለው ተገሊጹ

መንግስቲ ኢትዮጵያ ኣብ ልዕሊ ህወሓት ተዓወቲ ኢሉ ድሕሪ ምእዋጁ ድሕሪ ኣዋርሕብዓሰርተታት ኣሽሓት ተወለድቲ ትግራይ ካብ መንበሪኦም ይስጎጉ ከምዘለው ተፈሊጡ። ብመሰረት ብርክት ዝበሉ ምንጭታት እዚ ሓዱሽ ፍልሰት ዕጡቓት ምልሻ ክልል ኣምሓራ ንዓሰርተታት ዓመታት ከሰሓሕብ ኣብ ዝፀንሐ መሬት ንምስፋር ብዘለዎም ድልየት እዩ ።


ብልጽግና ፓርቲ ክልል ኣምሓራ ምድላዋት ምርጫ ምዝዛሙ ገሊጹ: ኣብ ክልል ዓፋር ንመስርሕ ምርጫ ዝምልከት ናይ ተቓውሞ ሰልፊ ተኻይዱ

ብልፅግና ፓርቲ ክልል ኣምሓራ ሎሚ ዓመት ኣብ ዝካየድ ሃገራዊ ምርጫ ንምስታፍ ምድላዋቱ ወዲኡ: ጎስጓስ ወፍሪ ምርጫ ትማሊ ወግዓዊ ገይሩ። እቲ ፓርቲ ፕሮግራሙን ናይ ምርጫ መልእኽትታቱን ከምኡ እውን ንቤት ምክሪ ክልልን ሃገራዊ ቤት ምኽሪ ወከልቲ ህዝቢን ዘቕረቦም ሕጹያት ንህዝቢ ዕላዊ ገይሩ ኣሎ። ኣብ ቀንዲ ከተማታት ደብረ ማርቆስ፣ ደሴ፣ ጎንደን ባህርዳርን ብዝተፈላለዩ ስነስርዓት ዝተዓጀቡ ወፍሪ ምርጫ ናይ ምጅማር ፕሮግራም ተኻይዱ ኣሎ ። ብኻልእ ወገን ኣብ ክልል ሶማሌ ዞባ ሲቲ ቦርድ ምርጫ ኣብ ሸሞንተ ጣቢያታት ኣብ ዝርከቡ ሰላሳ ናይ ምርጫ ማእኸላት ምርጫ ንዘይምክያድ ዘሕለፎ ውሳነ ብምቅዋም ሰልፊ ተኻይዱ። ናይ ኢሳ ጎሳ ኡጋዛዊ ቤት ምኽርን ዓበይቲ ዓዲ እቲ ከባቢን ነቲ ውሳነ ኮኒኖምዎ ኣለው። ኣብ ቦርድ ምርጫ ኢትዮጵያ ዳይሬክተር ኮሚኒኬሽን ሶሊያና ሽመልስ ኣብ ዝሓለፈ ዓርቢ ምስ ድምጺ ኣሜሪካ ኣብ ዘካየደቶ ቃለ ምልልስ እቲ ውሳነ ከይዲ ናይቲ ምርጫ መንቀሊ ግጭት ከይኸውን ንምክልኻል እምበር ሸሞንተ ጣቢታት ንዓፋር ወይ ንሶማሌ ዝግብኡ እዮም ንምባል ኣይኮነን ምባላ ይዝከር።


ቀ/ሚ ኣብይ መንግስቲ ኤርትራ ሰራዊቱ ካብ ኢትዮጵያ ንምውጻእ ተሰማሚዑ ክብሉ ኣፍሊጦም

መንግስቲ ኤርትራ ሰራዊቱ ካብ ኢትዮጵያ ንምውፃእ ተሰማሚዑ ክብሉ ቀዳማይ ሚኒስትር ኣብይ ኣሕመድ ኣፍሊጦም። ቀዳማይ ሚኒስትር ኣብይ ኣሕመድን ፕረዚደንት ኢሳያስ ኣፈወርቅን ኣብ ኣስመራ ኣብዘካየድዎ ዝርርብ ኣብ ክልትኣዊ ጉዳያት እውን ኣብ ስምምዕ ምብፅሖም ተገሊፁ ኣሎ። ትማሊ ናብ ኣስመራ ዝገሹ ቀዳማይ ሚኒስትር ኣብይ ኣሕመድ ምስ ፕረዚደንት ኢሳያስ ኣፈወርቂ ዘካየዱዎ ዝርርብ ውፅኢቱ ዕላዊ ዝገበሩ ሎሚ'ዩ። እቶም ቀዳማይ ሚኒስትር መንግስቲ ኤርትራ ሰራዊቱ ካብ ዶብ ኢትዮጵያ ንምውፃእ ተሰማሚዑ ኣሎ።ሃገራዊ ሰራዊት ኢትዮጵያ ሽዑ ንሽዑ ተኪኡ ንከባቢታት ዶብ ክሕልው እዩ ኢሎም ኣለው። ኣሜሪካ ሓዊሱ ዝተፈላለዩ መንግስታትን ዓለምለኸ ትካላትን ነዚ ናይ ኤርትራ ወታሃደራት ካብ ኢትዮጵያ ምውፃእ ክሓቱ ፀኒሖም እዮም።ፕረዚደንት ጆ ባይደን ኣብዚ ቅኒያት ናብ ኢትዮጵያ ዝለኣኹዎም ልኡኽ ሰኔተር ክሪስ ኩንስ ካብ ዝተዘራረቡሎም ጉዳያት ሓደ ናይ ኤርትራ ወታሃደራት ምውፃእ ከምዝኾነይዝከር። ናይ ቀዳማይ ሚኒስትር ኣብይ ናይ ኣስመራ መገሻ ርክብ ህዝቢ ምስ ህዝቢ ሓዊሱ ኣብ ካልኦት ጉዳያት እውን ኣብ ስምምዕ ከምዝተበፅሐ ተሓቢሩ ኣሎ።ምስ ቀዳማይ ሚኒስትር ኣብይ ሓቢሮምዎ ካብ ዝተጉዓዙ ኣባል ልኡኽ ሓደ ዝኾኑ ሚኒስትር ምህዞን ቴክኖሎጂን ዶክተር ኣብርሃ እቲ ናይ ክልተ መዓልታት ናይ ኣስመራ ዑደት ውጽኢታዊ ነይሩ ኢሎምዎ። ሰራዊት ኤርትራ ካብ መዓዝ ጀሚሩ ከምዝወፅእ ግን ኣብ መግለፂ ቀዳማይ ሚኒስትር ኣብይ ኣይተጠቐሰን።ናይ ኢትዮጵያ ሚኒስትር ምክልኻል ዶክተር ቀንኣ ያዴታ ናብ ኣስመራ ካብ መንጎ ዝገሹ ኣባል ልኡኽ ሓደ እዮም። ብዛዕባ እዚ ምውፃእ ሰራዊት ካብ መንግስቲ ኤርትራ ዝተሰምዐ ነገር የለን።


መንግስቲ ኢትዮጵያ ብኣሜሪካ ንዝቐረበ ተኹሲ ደው ናይ ምባል ጻዉዒት ምንጻጉ ተገሊጹ

ልኡኽ ፕረዚደንት ኣሜሪካ ናብ ኢትዮጵያ ክሪስ ኩን ‘ኣብ ክልል ትግራይ ተኹሲ ደው ምባል ክእውጁ ንቀዳማይ ሚኒስትር ኣብዪ ኣሕመድ ዘቅረብዎ ለበዋ ተቀባልነት ከምዘይረኸበ" ተፈሊጡ። ሴነተር ክሪስ ኩን "ባዕላዊ ምቁራጽ ተጻብኦ ንክትግበር ከምኡውን ብዛዕባ ቀጻሊ ፖለቲካዊ ቅርጺ ትግራይ ብቅልጡፍ ልዝብ ንክካየድ ደፊኤ ነይረ ግን ቀ/ሚ አብዪ ኣይተቀበሎን" ኢሎም። ኣብ’ቲ ውግእ፣ ብኣሽሓት ዝቑጸሩ ተቀቲሎም፣ ኣስታት ሓደ ሚልዮን ሰባት ድማ ካብ መነባብርኦም ተፈናቂሎም እዮም። ሰራሕተኛታት ትካላት ረድኤት ከምዝገልጽዎ ናብ ሱዳን ዝተሰደዱን ኣብ ውሽጢ’ታ ሃገር ዝተፈናቀሉን፣ ማሲኖምን ተሰናቢዶምን፣ እታ ኣብ ዝባኖም ዘላ ክዳን ጥራሕ ለቢሶም ይራኣዩ’። ብርክት ዝበላ ደቂ ኣንስትዮ’ውን ተደፊረን እየን። 'ውግእ ኣብ ትግራይ’ ምምሕዳር ባይደን ‘ዝስዕቦ ፖሊሲ ወጻኢ ኣብ ሰብኣዊ መሰላት ቆላሕታ ዝገብር እንተኾይኑ ዝብዳሃሉ ክስተት’ ኮይኑ ኣሎ። ሴነተር ኩን ኣብ ዘረበኦም "ምስ ቀዳማይ ሚኒስትር ኣብዪ ኣሕመድ ኣብ ውሽጢ ክልተ መዓልታት ንሓሙሽተ ሰዓታት ከምዝተዘራረቡ" ጠቂሶም ኣለው። ብዘይካ'ዚ፣ ምስ ካልኦት ኢትዮጵያዊያን ሰበ ስልጣን፣ ኮምሽን ሰብኣዊ መሰላት ኢትዮጵያ፣ ኣቦ መንበር ሕብረት ኣፍሪቃ፣ ዘይመንግስታዊ ትካላትን ማሕበረ ሰብ ዲፕሎማሲን ከምዝተራኸቡ’ውን ተሓቢሩ'ሎ። ኣሜሪካዊ ሴነተር ክሪስ ኩንስ "ቀ/ሚ ኣብዪ ኣሕመድ፣ ካበየናይ ወገን ምኳኑ ብዘየገድስ፣ ፈጻሚ ግህሰት ሰብኣዊ መሰላት ዝኾነ ኣባል ሰራዊት ክሕተትሉ እዩ" ምባሉ ሰናይ ኣባሃህላ ክብሉ ተቀቢሎምዎ። እዚ ከምዚ'ሉ ከሎ፣ ኣብ ትግራይ ንስራሕቲ ሰብኣዊ ሓገዛት ወፊራ ዝነበረት ኣተሓባባሪት ሕቡራት ሃገራት ዋፋ ሳዒድ ናብ ሕቡራት ሃገራት ኣብ ዘቅረበቶ ሪፖርት "ጉዳያት ሓለዋ ቀዳምነት ክስራዕ ዘለዎ ጉዳይ ኮይኑ ኣሎ" ኢላ። ዋፋ ሳዒድ ኣብ ዘቅረበቶ ሪፖርት "ደቂ ኣንስትዮ ብኣባላት ሰራዊት ከምዝተደፈራ፣ ብጉጅለ ኮይኖም ከምዝደፈሩወን፣ ኣብ ቅድሚ ኣባላት ቤተሰብ ንክድፈራ ከምዝተገብረ፣ ደቂ ተባዕትዮ ንኣባላት ቤተሰቦም ንክደፍሩ ከምዝተገደዱ" ገሊጸናልና ትብል።


መዓስከር ስደተኛታት ሽመልባን ሕጻጽን ምዕናዎም ትካል ስደተኛታት ሕ/ሃ ኣረጋጊጹ

ትካል ስደተኛታት ሕቡራት ሃገራት፣ ናብ’ተን ክሪኤን ዘይካኣለ ኣብ ትግራይ ዝነበራ ክልተ መዓስከር ስደተኛታት ድሕሪ ኣዋርሕ ከምዝኣተወን፣ 20 ሽሕ ኤርትራዊያን ስደተኛታት ኣዕቁበን ዝነበራ ክልቲኤን መዓስከራት ሽመልባን ሕጻጽን፣ ሙሉእ ንሙሉእ ዓንየን፣ነቶም ስደተኛታት’ውን ከምዘይረኸቦም’ ትካል ስደተኛታት ሕ/ሃ ኣፍሊጡ። ወሃቢ ቃል'ቲ ትካል ቦሪስ ቼሽሪኮቭ ኣብ ጄነቫ ኣብ ዝሃቦ መግለጺ "ትካል ስደተኛታት ሕቡራት ሃገራት፣ ጸገም ጸጥታ ኣብ ዝራኣየሉ ሃዋሁ፣ ናብ መዓስከር ስደተኛታት ሽመልባን ሕጻጽን ከምዝኣተወ" ኣፍሊጡ። ኣብ ሕጻጽ ይብል ንሱ፣ ብሕልፊ ዞባ ሓደ፣ ቤት ጽሕፈት ትካል ስደተኛታት ሕቡራት ሃገራትን መቀበሊ ኣጋይሽን ሙሉእ ንሙሉእ ከምዝተባርዑ ኣረጋጊጾም እዮም ይብል። እታ ጉጅለ ልኡኽቶ፣ ነቲ ኣብ ፈለማ’ዚ ዓመት’ዚ፣ ብሳተላይት ንዝተራኣየ ክስተት ከምዘረጋገጸት’ውን ጠቂሱ። ወሃቢ ቃል ሕ/ሃ ፈርሃን ሃቅ "ጥሙር ወፍሪ ጉዳያት ኣተሓባባሪ ሰብኣዊ ጉዳያት ሕቡራት ሃገራት (ኦቻ) ድሕሪ ምክያድ፣ ክልቲኤን መዓስከራት ተደምሲሰን፣ ተሰሪቀንን ተዘሪፈንን ከምዝረኸብወን" ገሊጹ። ትካል ስደተኛታት ሕቡራት ሃገራት ብኩነታት’ቶም ኣብ’ተን መዓስከራት ዝነበሩ ኤርትራዊያን ስደተኛታት ምሽቃሉን ኣፍሊጡ ኣሎ። ኩሎም ስደተኛታት ተበቲኖም ኣለው። ኣብ ሕጻጽን ሽመልባን ኣስታት 20 ሽሕ ኤርትራዊያን ስደተኛታት ነይሮም። 7 ሽህ ኤርትራዊያን ናብ ማይዓይኒን ዓዲ ሓርሽን ንክኣትው ከምዝተገበረ፣ 2 ሽሕ ካልኦት ድማ ኣብ ሽረ፣ መቀለ፣ ዓፋርን አዲስ አበባን ተበታቲኖም ይርከቡ። እዚ ከምዚ'ሉ ከሎ፣ ኣብ ሸራሮን ሽመልባን ዘሎ ውሽጣዊ ተመዛበልቲ ኣብ ጽንኩር ሕጽረት ህይወት ኣድሕን ሓገዛት ከምዝርከቡ ትካል ስደተኛታት ሕቡራት ሃገራት ገሊጹ ኣሎ።


ኤርትራ: ብኮሚሽን ሰብኣዊ መሰላት ኢትዮጵያ ዝቐረበ ጸብጻብ ናይ ሓሶት ክስታት ክትብል ምላሽ ሂባ

ሚንስትር ዜና ኤርትራ ኣቶ የማነ ገብረ መስቀል ብናይ ኢትዮጵያ ኮሚሽን ሰብኣዊ መሰላት ዝወፀ መባእታዊ ሪፖርት ዘደንቑ ናይ ሓሶት ክስታት እዮም ኢሎም ። ኣቶ የማነ ብትዊተር ኣብ ዝዘርግሕዎ መልእኽቲ ኣብዚ ዘሕዝን ጉዳይ ንኣእምሮ ዝስሕብ ነገር ኣብ ውሽጢ እቶም ዝሓለፉ ሒደት ሰሙናት ዝምሃዙ ወረታት ይለዋወጡ ኣለው ኢሎም። ኣብ መንጎ ኤርትራን ሱዳንን ነቓዕ ወይ ክፍተት ንምፍጣር እውን ወታሃደራት ኤርትራ ኣብ ኣል ፋሺቃ ኣትዮም ዝብል ሸረኛ ክስታት ከምዝቐረቡ ወሲኾም ገሊፆም። ኣቶ የማነ ነዚ ዝበሉ ናይ ኢትዮጵያ ኮሚሽን ሰብኣዊ መሰላት ሰራዊት ኤርትራ ኣብ ኣክሱም ካብ 19 ክሳብ 21 ሕዳር 2013 ዓ\ም ብዙሕ ህይወት ሰባት ከምዝጠፍአ፣ ኣብ ልዕሊ ሰባት ከቢድ ኣካላዊ ጉድአት ከምዝወረደ መርተዖታት ዝብል ጸብጻብ ድሕሪ ምውጽኡ'ዩ።


'ኣብ መንጎ ህዝብን መንግስትን ስጡም ዝምድና ክፍጠር ኢና ንሰርሕ ዘለና'ወ/ሮ እቴነሽ ንጉሰ

ሓላፊት ቢሮ ኮምኒኬሽን ክልል ትግራይ ወ/ሮ እቴነሽ ንጉሰ ኣብ መንጎ ህዝብን መንግስትን ስጡም ዝምድና ክፍጠር ኢና ንሰርሕ ዘለና ኢለን:: ምስሊ ክልልና ኣብ ዓለም ብኣወንታ መታን ኽርአ ንህዝብና ኣብ ምድሓን ክሰርሕ ኣለና ኢለን። ኣብዚ ምቹእ ኩነታት ዘይተማላኣሉ እዋን፡ ንህዝበይ ኣብ ምድሓን እንታይ ኣበርክቶ ክገብር እኽእል ዝብል መንፈስ ክዓዝዝ ከምዘለዎ'ውን ትጽውዕ። ምሉእ ትሕዝቶ ኣብዚ ምስማዕ ይክኣል:: No media source currently available


‘ኣብ ትግራይ ጅምላዊ ህልቂት ደው ይበል!’ ዝብል ሰልፊ ተጋሩ ሎሚ ተካይዱ

ካብ ዝተፈላለየ ከባቢታት ዩናይትድ ስቴትስ ናብ ዋሽንግተን ዲሲ ዝዋሓዙ ተጋሩን ደገፍቶምን ሎሚ ሓሙስ ኣብ ፊት ንፊት ሚኒስትር ወጻኢ ኣሜሪካ ሰላማዊ ሰልፊ ኣካይዶም። ብመሰረት ነቲ መደብ ዘዋደዱ ዕላማ’ቲ ናይ ሎሚ ሰላማዊ ሰልፊ ‘ጅምላዊ ህልቂት ኣብ ትግራይ የብቅዕ፣ ማሕበረ ሰብ ዓለም ስጉምቲ ዝወስደሉ ጊዜ ሎሚ ምኳኑ ንምዝኽካር ከምዝኾነ’ ፈሊጥና ኣለና። ‘ሕጋዊ መንግስቲ ትግራይ ናብ ቦትኡ ይመለስ!’ እውን ይብሉ ነይሮም እቶም ናይ ሎሚ ሓሙስ ተሰለፍቲ። እቲ ናይ ድጋፍ ሰልፊ ንትግራይ ኣብ ኒውዮርክን ካልኦት ከተማታት ዩናይትድ ስቴትስን ካልኦት ሃገራትን ከምዝቅጽል ኣዋሃሃድቲ እቲ ሰልፊ ገሊጾምልና ኣለው። No media source currently available


ኮሚሽን ሰብኣዊ መሰላት ኢትዮጵያን ሕ/ሃን ኣብ ክልል ትግራይ ዝተፈጥረ ግህሰት ሰብኣዊ መሰላት ሓባራዊ መርመራ ከምዘካይዱ ኣፍሊጦም

ኮሚሽን ሰብኣዊ መሰላት ኢትዮጵያን፡ ናይ ሕቡራት ሃገራት ላዕላዋይ ኮሚሽን ሰብኣዊ መሰላትን ብዝበጽሕዎ ስምምዕ መሰረት፡ ኣብ ክልል ትግራይ ዝተፈጥረ ግህሰት ሰብኣዊ መሰላት ብሓባር ኮይኖም ክምርምርዎ`ዮም ተባሂሉ። ብሓባር ዝወጸ መግለጺ ከምዘመልክቶ፡ ውጽኢት`ቲ መርመራ ነቲ ኣዝዩ ኣድላዪ ዝኾነ ሕቶ ፍትሒ ግዳያት ብኸፊል ዝምልስ ክኸውን`ዩ። ክልቲኦም ትካላት ሰብኣዊ መሰላት፡ እቲ ግጭት ካብ ዝጅምር ኣትሒዙ ነቲ ኩነታት ክከታተልዎ ምጽንሖም ሓቢሮም ኣለዉ። እቲ መርመራ ኣብ ሓጺር ግዜ ከምዝጅምርን ን3ተ ኣዋርሕ ከም ዝቕጽልን እቲ ብኮሚሽን ሰብኣዊ መሰላት ኢትዮጵያን ናይ ሕቡራት ሃገራት ላዕላዋይ ኮሚሽን ሰብኣዊ መሰላትን ዝወጸ ናይ ሓባር መግለጺ ኣመልኪቱ`ሎ።


ቀ/ሚ ኣብይ ኣሕመድ ንናይ ክልተ መዓልታት ምብጻሕ ኣስመራ ኣትዩ

ቀ/ሚ ኣብይ ኣሕመድ ንናይ ክልተ መዓልታት ናይ ስራሕ ምብጻሕ ሎሚ ሓሙስ ሰዓታት ድሕሪ ቐትሪ ኣስመራ ምእታው ሚኒስትሪ ዜና ኤርትራ ኣቶ የማነ ገብረመስቀል ኣብ ዘውጽእዎ ናይ ትዊተር መልእኽቲ ገሊጾም:: ቀ/ሚ ኣብይ ዓለምለኸ መዓርፎ ነፈርቲ ኣስመራ ኣብ ዝኣተውሉ ፕረዚደንት ኢሳያስ ከምዝተቐበልዎም'ውን ተሓቢሩ'ሎ:: ክልቲኦም መራሕቲ ኣብ ርክቦም ኣብ ክልቲኣዊ ጉዳያትን ዞባዊ ምዕባለታት ምዝታዮም ሚኒስትር ዜና ኤርትራ ወሲኾም ሓቢሮም:: እቲ ብቀ/ሚ ኣብይ ኣሕመድ ዝምራሕ ልኡኽ ሚኒስትር ምክልኻል ኢትዮጵያ ዶ/ር ቀንአ ያደታን ሚኒስትር ቴክኖሎጂን ምህዞን ዶ/ር ኣብርሃም በላይ ዝሓዘ ምዃኑ ተፈሊጡ'ሎ::


ሰራዊት ኤርትራን ኢትዮጵያን ኣብ ኣኽሱም ቅትለት ከምዝፈጸሙ ኮምሽን ሰብኣዊ መሰላት ኢትዮጵያ ገሊጹ

ኮምሽን ሰብኣዊ መሰላት ኢትዮጵያ፣ ነቲ ኣብ ኣኽሱም ተፈጺሙ ንዝበሎ መግሃስቲ ሰብኣዊ መሰላት ዝገልጽ መባእታዊ ሪፖርት ሎሚ ረቡዕ ዘርጊሑዎ ኣሎ። ብስሩዕን ዘይስሩዕን ኣገባብ ኣብ አኽሱም ከቢድ መግሃስቲ መሰላት ከምዝተፈጸሙ ዝሕብሩ ሪፖርታት ይቃልሑ ከምዝነበሩ ዝጠቀሱ በዓል ስልጣን ኮምሽን ሰብኣዊ መሰላት ኢትዮጵያ ኣቶ ኣስመላሽ ዮሃንስ፣ እንተኾነ ናብ’ቲ ስፍራ ኣቲና ክነጻርዮ ኣይካኣልናን ነይርና ይብሉ። "ኣብኡ ምስከድና ዝተዓዘብናዮ ኣብ ዝተፈላለዩ እዋን ከበድቲ መግሃስቲታት ምፍጻሞም ሪኢና አለና። ካብ ሕዳር 9 ክሳብ 16፣ ድሒሩ ድማ ካብ ሕዳር 19 ክሳብ 21፣ ክሳብ ሎሚ ኣብ ዘሎ ጊዜ ድማ ሰባት ብሰንኪ ሰዓት ሕላፍ ይቅተሉ ከምዘለው ኣረጋጊጽና ኣለና" ኢሎም። ብመሰረት ዘካየድኩምዎም መስርሕ ምጽራይ ፈጸምቲ እቲ ቅትለት ኣብ አኽሱም መን እዮም ንዝብል ዝቀረበ ሕቶ ኣቶ ኣስመላሽ ዮሃንስ ዝሃብዎ መልሲ፣ "ካብ 9 ክሳብ 16 ሕዳር ዝተፈጸመ ቅትለት ብሰራዊት ኢትዮጵያ ሰራዊት ኤርትራን ዝተፈጸመ ቅትለት ከምዝኾነ መርተዖታት ሓቢሮምና አለው። ካብ 19 ክሳብ 21 ሕዳር ኣብ ዝነበረ ቅትለት ግና ብሰራዊት ኤርትራ ብዙሕ ህይወት ሰባት ከምዝጠፍአ፣ ኣብ ልዕሊ ሰባት ከቢድ ኣካላዊ ጉድአት ከምዝወረደ እዩ መርተዖታት ዝሕብሩ" ኢሎም። ድሕሪ 21 ሕዳር ዝተፈጸሙ ቅትለታት እንደገና ብሰራዊት ኢትዮጵያን ሰራዊት ኤርትራን ዝተፈጸሙ ቅትለታት ከምዝኾኑ’ውን እቶም በዓል ስልጣን ኮምሽን ሰብኣዊ መሰላት ኢትዮጵያ ሓቢሮም። ካብ ኣክሱም ወጻኢ ኣብ መላእ ትግራይ ዝተፈጸሙ ግህሰታት ብዕምቆት ንምምርማር ዝምልከቶም ኣካላት ጊዚያዊ ምምሕዳር ትግራይን ፌደራላዊን መንግስታት ሓገዝ ንከበርክቱ ኣቶ ኣስመላሽ ዮሃንስ ሓቲቶም ኣለው። ምሉእ ትሕዝቶ ኣብዚ ምስማዕ ይክኣል ። No media source currently available


ኣብ ኤርትራ ብሰንኪ ለበዳ ቫይረስ ኮሮና ተቋሪጹ ዝጸንሓ ትምህርቲ ከምዝጅምር ተሓቢሩ

ኣብ ኤርትራ ንለበዳ ኮሮናቫይረስ ንምክልኻል ብዝተወስደ ናይ ምዕጻው ስጉምቲ ተቛሪጹ ዝነበረ ትምህርቲ፡ ዝመጽእ ሰሙን ሚያዝያ 1,2021 ከምዝጅምር ሚኒስትሪ ትምህርቲ ኤርትራ ኣፍሊጡ። ትምህርቲ ምጅማሩ ስግኣት'ቲ ለበዳ ሕማም ጎዲሉ'ዩ ማለት ከምዘይኮነ ዝጠቐሰ ሚኒስትሪ ትምህርቲ፡ ክስርሕሎም ዝጸንሑ ኣገባባት ምክልኻል ኮቪድ 19፥ ክቕጽሉ ከምዘለዎም ብጽኑዕ ኣተሓሳሲቡ'ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኢትዮጵያ ከባቢ ሰሜን ሸዋ ዝተኻየደ ግጭት፡ ትማልን ሎምን ኣንጻራዊ ሰላም ከምዝዓሰሎ ይግለጽ ኣሎ

ኣብ ከባቢ ሰሜን ሸዋ ኣብ ኣጣየን ከሚሴን ዝተኻየደ ከቢድ ብረት ዝተሓወሶ ግጭት፡ ትማልን ሎምን ኣንጻራዊ ሰላም ከምዝዓሰሎ ይግለጽ ኣሎ። በቲ ግጭት ዝሞቱን ዝቖሰሉን ከምዘለዉ ይገለጽ ኣሎ፡ ቁጽሮም ዝህብ ግን ኣይተረኽበን። ጠንቂ'ቲ ግጭት፡ ገሊኦም ኦነግ ሸኔ'ዩ ክብሉ ኸለዉ ካልኦት ድማ ፍሉይ ሓይሊ ኣምሓራ'ዩ ይብሉ። ቀዳማይ ሚንስተር ኣቢይ ኣሕመድ ትማሊ ብዛዕብኡ ኣብ ፓርላማ ክዛረብ ከሎ፡ ንክልቲኦም ብሄረሰባት ንምግጫው ኮነ ኢሉ ዝሰርሕ ኣሎ ኢሉ ኔሩ።


መንግስቲ ኢትዮጵያ ንህላዌ ሰራዊት ኤርትራ ኣብ ትግራይ ንፈለማ ጊዜ ገሊጹ

"ሰራዊት ኤርትራ፣ ዶብ ሰጊሩ ኣብ ትግራይ ከምዝኣተወ" ቀዳማይ ሚኒስትር ኢትዮጵያ አብዪ ኣህመድ ንፈለማ ጊዜ ብወግዒ አፍሊጦም። "መንግስቲ ኤርትራ፣ ነቶም ኣብ ትግራይ ዝርከቡ ሰራዊቱ ንምውጻእ፣ ሃገራዊ ስግኣት ድሕነት ክፈጥረለይ እዩ" ከምዝብል’ውን ገሊጾም። እቶም ቀ/ሚ "ሰራዊት ኤርትራ ንዶብ ኢትዮጵያ ሰጊሩ፣ ኣብ ኢትዮጵያ እናተንቀሳቀሰ፣ ኣብ ልዕሊ ህዝብና ብጥፍኣት ብዝፍረድ ብዝኾነ መገዲ ዝፍጽሞም ጥፍኣታት ኣይንቅበልን። እዚ ዘይንቅበሉ ምኽንያት ፈጻሚኡ ሰራዊት ኤርትራ ስለዝኾነ ኣይኮነን። ሰራዊትና እንተፈጺሙዎ’ውን ኣይንቅበልን። እቲ ወፍሪ ብንጹር ምስ ዝተነጸሩ ጸላእትና’ምበር ምስ ህዝቢ ኣይኮነን" ኢሎም ። ቀ/ሚ ኣብይ "ምክልኻል ሃገር፣ ክሕደት ተፈጺምዎ፣ ብናይ ገዛእ ወገናቱ ጥፍኣት ክፍጸሞ ከሎ፣ ህዝብን መንግስቲ ኤርትራ ናብኦም ንዝሰገሩ ወትሃደራት ዝሓዘሉ ኣገባብ፣ ናብ ዝመረጽዎ ንክኸዱ ዝመረጸሉ መገዲ፣ ናይ ኩል ጊዜ ናይ ኢትዮጵያ ባዓል ውዕለት እዩ። ንህዝቢን መንግስቲን ኤርትራ ኣዚና ኢና ነመስግን"ኢሎም። ንሶም ስራሕቲ ዝተፈላለዩ ሚድያታት፣ በይነ መንግስታት፣ ዘይመንግስታዊ ተሓለቅቲ መሰላት፣ ዛጊድ ንዝዘርግሕዎም ሓበሬታታ ብምግምጋም ‘ሚዛኑ ዘይሓለወ እዩ’ ክብሉ ወቂሶም። ቀ/ሚ ኣብይ "እዚ ኩሉ በደል ወሪዱና፣ ንቁጠባ ሃገር ዘናውጽ፣ ንሃገር ዘዋርድ ስራሕ ተፈጺሙ ከብቅዕ፣ ተመንጢልና፣ ተዘሪፍናን ተቀቲልናን እናሃለና ተኸዲዕና እናሃለና፣ መሊሶም ንዓና ገበነኛ ንክገብሩና ይጽዕሩ ኣለው" ኢሎም። ምሉእ ትሕዝቶ ኣብዚ ምስማዕ ይክኣል ። No media source currently available


ኤርትራ: ንውሳነ ባይቶ ሚኒስትራት ሕብረት ኣውሮጳ ነጺጋቶ

መንግስቲ ኤርትራ ባይቶ ሚኒስትራት ጉዳያት ወጻኢ ኣውሮጳዊ ሕብረት ዘሕለፎ ውሳኔ "መሰረት ኣልቦን ዓንቃጽን ውሳነ” ክብል ብትሪ ነጺግዎ። ኤርትራ ነቲ ባይቶ ሚኒስትራት ጉዳያት ወጻኢ ኣውሮጳዊ ሕብረት ትማሊ 22 መጋቢት,2021 ዘሕለፎ ውሳነ "ገታኢ ስጉምትታት ንግሉሕ ምግሃስ ሰብኣዊ መሰላት” ብዝብል ኣብ ልዕሊ ኤርትራ ዘሕለፎ ውሳነ ፡ "መሰረት ኣልቦን ዓንቃጽን ውሳነ” ክብል ብትሪ ነጺግዎ። "ባይቶ ኣውሮጳዊ ሕብረት ነዚ ውሳነ’ዚ ከሕልፍ ሕጋዊ ይኹን ሞራላዊ ስልጣን የብሉን” ክብል ሚኒስትሪ ጉዳያት ወጻኢ ኤርትራ ነቲ ውሳነ ተቃዊምዎ’ሎ። ምሉእ ትሕዝቶ ኣብዚ ምስማዕ ይክኣል። No media source currently available